
Hvis skolen 
ikke fantes 

- hvad skulle vi så stille op med børn og unge? 

- hvordan fik vi så borgerne fordelt på samfundspyramiden? 

- hvad med kundskabsformidlingen, ville den gå helt i stå? 

Svaret på disse - og mange flere - påtrængende spørgsmål står 
at læse i denne tankevækkende bog om skolens sociologi og 
magtstruktur. Nils Christie indskrænker sig imidlertid ikke til 
kun af analysere den eksisterende skole: bogen munder ud i et 
velunderbygget forslag til dybtgående, men realistiske skole- 
reformer, og den har således bud til enhver, men især til skole- 
elever, lærere, forældre og politikere. En norsk ordliste bagest i 
bogen klarer mulige sprogvanskeligheder! 

Forord 


Skolen er som et radarapparat. Her kan vi avlese hva 
slags samfunn vi lever i. Samtidig kan vi bruke annen 
kunnskap om dette samfunnet til å forstå hvorfor skolen 
er som den er. 

Det er viktig å forstå skolen. Den er ni års liv for alle, 
tolv — femten for mange. Den preges av sitt samfunn, men 
preger også oss. Det blir nødvendig å få skapt en opplevd 
forståelse av hvorfor skolen er skole, og hvorfor akkurat 
en slik skole. Derfor denne bok. 

Den må ha mange feil. Har jeg ved dette tema noe for- 
trinn, må det være outsiderens for hvem det selvfølgelig 
ikke er det. Til gjengjeld er det da lett å gå vill. Mye er 
sikkert skjevt sett, skolefolk vil kanskje bruke sterkere 
ord. Jeg har i den forbindelse bare én ting jeg håper kan 
huskes av noen: Dette er ikke en bok om lærere, heller 
ikke om elever. Det er en bok om sosialt liv. Jeg har en 
sterk tro på at de fleste gjør så godt de kan i sine sosiale 
rammer. Det er rammene jeg er opptatt av. Og bare noe 
av rammeverket. Det alle sier om skolen er det ikke be- 
hov for å få sagt enda en gang. 

Ved hvert eneste avsnitt i denne bok kunne det derfor 
vært sagt uendelig meget mer, samt gitt begrunnelser og 
motbegrunnelser og konklusjoner om at saken var tvilsom. 
Det er sløyfet. Leseren får tvile på egen hånd. Jeg har 


forsøkt å hugge til en helhet. Polering kan hindre kontakt 
med gjenstanden. Det er dessuten noe viktig jeg vil ha 
sagt. Og jeg vil ha sagt det nå. 

Oslo, september 1971 
Nils Chr i stie 


P.S. 

Mange burde takkes, særlig miljøet ved Institutt for krimi- 
nologi og strafferett. Likevel, det er i denne sak ingen jeg 
har lært mer av og som derfor her mest skal takkes, enn 
Lindis Charlotte og Anja Catharina. 


D.S. 


KAPITTEL I 


Skole i samfunn. Tre studier 

Man kommer oftere lettere fram ved å gå en liten omvei. 
I dette kapitelet vil jeg omtale noen bøker jeg er glad i 
og opptatt av. Utvalget kan i første omgang virke både 
forbausende og forvirrende, men jeg vil be leseren om 
ikke å fortvile. De arbeider jeg gjengir har en egenverdi. 
Men i tillegg, og viktigst; det vil i senere kapitler vise seg 
at de til sammen er sentrale for hovedtankene i denne bok. 


1.1. En jransk landsby 

Hvis man tar toget fra Paris til Bordeaux og dessuten 
passer på at det er et somletog som ivaretar lokale in- 
teresser, da kan man etter en tid stige av på en bitte liten 
stasjon tett ved en bitte liten landsby. Maziéres-en-Gåtine 
heter landsbyen. Roger Thabault (1971)* er mannen som 
beskriver den. Det er like godt å feste seg ved begge navn 
med det samme. Selv om landsbyen er liten og Thabault 
i dag er en gammel mann, vil jeg spå at den bok han har 
skrevet om sin barndoms landsby vil bli stående som et 
skolehistorisk monument. Dette er ikke minst bemerk- 
elsesverdig fordi det egentlig står svært lite om skole og 
skoleforhold i hans bok. 

Men om landsbyen står det mye. Navnet kan tyde på 
at den er bygget ved eller på gamle romerske ruiner. 
Noen attråverdig plass var det langt fra. Hovedbegrun- 

* Alle litteraturhenvisninger får denne form. Fullstendige 

referanser finnes bak i boken. 

nelsen for hus akkurat her var et rikt oppkomme. Men 
stort mer enn vann var ikke sikret for de hundre hushold- 
ningene som holdt til i hele kommunen i 1750-årene. De 
fleste var leilendinger eller legdefolk hos leilendinger. De 
kjempet en desperat kamp på dårlig jord mot ugress, mot 
væte, mot tåke, mot jordeiere, og ikke minst mot ut- 
skrivningsmyndigheter som forlangte soldater til Frank- 
rikes gloriøse eventyr. Klærne var enkle, hjemmegjort av 
hamp, på bena var det tresko, hvis sko i det hele. De mest 
velstående hadde ett finutstyr i ull. Det varte hele livet. 
Maten var selvfølgelig hjemmeprodusert og hjemmetil- 
laget. Salt, pepper og stearinlys var eneste faste innkjøp. 
Vin ble bare brukt av de aller mest velstående. All red- 
skap var hjemmelaget. Plogen var av tre. Den skrapte litt 
i overflaten, men hadde den fordel at den kunne trekkes 
av nokså skrøpelige husdyr. Husene var ett-roms med dyr 
i en krok, kjøkken i en annen, senger i en tredje. Sult, 
sykdom, frost og nød. Og slik holdt det seg. I 1855 var 
befolkningen på 970 personer. Av disse vår 159 avhengig 
av kommunal velferd i dårlige år. 

Bosettingen var spredt. I 1840 bodde mindre enn to 
hundre av kommunens innbyggere i selve landsbyen. De 
fleste var håndverkere som drev jordbruk ved siden av, 
men det bodde også en to — tre jordeiere der, samt en prest, 
en doktor — riktignok uten utdannelse i faget — en 
skatteoppkrever, fire politimenn og en lærer. 

Læreren skal vi snart høre mer om. Men først, fordi 
det kommer først i Thabaults idéverden, skal veivokteren 
omtales. Han ankom rundt 1850. Før den tid, og også en 
god stund etter, var reiser farefulle ferder. I Thabaults 
ord (s. 42): 

«Man kan danne seg et inntrykk av datidens veier ved å se 
på dem som i dag brukes ute på jordene. Det er veier som 

et lite stykke ned har et helt ugjennomtrengelig jordlag 
som gjør at overflaten beholder selv den minste nedbør. 
Tykke hekker beskytter dem fra solen. De er nesten be- 
standig gjørmete, selv om sommeren, og ofte helt umulige 
å bruke. Man kommer skikkelig fram bare på okse-kjerrer, 
en fotgjenger vasser til over anklene i gjørme. Før 1850 
var det også meget vanskelig å hindre at busker og lyng 
trengte inn på veiene. Til overmål kunne baron de Tusseau 
bare flytte et gjerde, og så var veien forvandlet til en del 
av hans utmark. 

Prefekt Dupin skrev i år IX etter revolusjonen: «(veiene) 
i Gåtine kan bare brukes mot slutten av sommeren, over 
høydedragene er de hemmet av svære steiner som bare kan 
fjernes ved hjelp av sprengstoff. Det er mange dype hull 
i veien fylt av gjørme, men med et tynt tørt jordlag på 
toppen. Hester faller igjennom, og det trengs flere okser 
for å få halt dem opp igjen ...» 

Til sammen var det, og ordene er stadig Thabaults, en 
lukket verden. Nesten ingen reiste. Alle kunne litt av alt, 
og behøvde ikke reise noe sted. Av og til kunne noen dra 
på marked i nabobyen, men stort sett var søndagsturen 
til kirke ekspedisjon nok for de fleste. Ingen drog ut, ingen 
kom inn. Fra 1872 finnes kommunens første statistikk 
over fødselssted for innbyggerne. Bare fem personer var 
født utenom fylket, atten var født i nabokommuner. Bare 
de største blant notabiliteter hadde en litt videre sirkel 
av kontakter. For dem kom en budbringer med post en 
gang i uken. Men det var for lite post til og fra stedet til 
at budbringeren fikk lov å bruke hest. 

Det fantes en skole. Her er dens fødselsattest: 

«I dag, den 10. juni 1832, har undertegnede medlemmer av 

bystyret i Maziéres vært samlet til et ekstraordinært møte 
for å besvare rundskrivet av 17. mai . . . om penger til 
lærer i grunnskolen. 

Tatt i betraktning at kommunen aldri har hatt noen 
skolelærer, og heller ikke har noe hus for en lærer, men 
samtidig er fullt klar over det store behovet for å få en 
slik lærer — er kommunestyret samstemmig av den me- 
ning at kommunen må gis adgang til å ilegge en tilleggs- 
skatt på seksti franc for å lønne en lærer, samtidig som 
man anmoder Regjeringen, tatt i betraktning det util- 
strekkelige i dette beløp, om å skyte til det nødvendige 
resterende beløp ...» (Thabault s. 52) 

Initiativet kom opprinnelig fra Paris. Maziéres var en av 
de få kommuner som hilste det velkommen. Omliggende 
kommuner stilte seg enten helt avvisende, eller meget 
kjølig. Og det viste seg da også hurtig at denne nye idé 
om en skole for folket hadde meget vanskelig for å slå 
rot. Lærere kom, men drog også hurtig. De ble budt 
ekstremt usle kår. Og fremfor alt, de fikk ikke elever. 

Tankene, tenkt i Paris var disse: 

«Ta ikke feil av dette: Selv om en lærers yrke mangler 
det ytre glitter, selv om de daglige plikter utføres innen 
grensene av en enkelt kommune, så er hans virksomhet 
av betydning for hele samfunnet. Hans profesjon repre- 
senterer et viktig bidrag til det offentlige liv. Det er ikke 
bare for kommunens velferd eller av hensyn til de rent 
lokale interesser at loven krever at alle franskmenn, om 
mulig, skal tilegne seg den kunnskap som er uunnværlig 
for sosialt liv og intelligent atferd. Det skjer også av hen- 
syn til Staten og av hensyn til det offentliges interesser. 
Det er fordi frihet bare kan leve trygt blant mennesker 
som er så vel opplyst at de kan lytte til fornuftens stemme. 

Grunnutdannelse for alle vil fra nå av garantere orden og 
stabilitet i samfunnet. Fordi vårt land styres etter prinsip- 
per om sannhet og rasjonalitet, vil utviklingen av intelli- 
gens og opplysning sikre det konstitusjonelle monarkis be- 
ståen.» (Guisot, sitert av Thabault s. 56 — 57) 

Tankene var tenkt i Paris. Men barna i Maziéres bodde på 
jordgolv, vasset i gjørme, og levde fremfor alt i en lukket 
sirkel. De trengte å kunne telle. De fleste hadde lært det, 
av hverandre. Men alt det andre fra Paris og fra skole- 
stuen var fremmed og fremfor alt unyttig. Regnskap var 
overflødig, de levde i en naturalhusholdning basert på 
enkle former for bytte. Offentlige nyheter eller kunngjør- 
inger ble formidlet via utroperne. Men viktigst var de 
lokale nyheter. Og disse ble ikke formidlet med redskap 
fra skolen, men ved munn-mot-øre metoden. Kirkebak- 
ken, ildstedet og vannposten hadde fortsatt sine dobbelte 
funksjoner. 

Men så kom veivokteren. Det startet i 1848. Allerede syv 
år etter var det meste gjort. Tyve år etter kom jernbanen. 
Det lukkede system ble sprengt. Da fikk skolen sin 
mening. 

Særlig i de første år av skolens liv, viser søkningen hvem 
den er viktig for. Byboerne merket behovet først. Bake- 
rens regnskap ble så innviklet at det ikke lenger kunne 
føres i hodet. Smeden fikk bruk for materialer utenfra. Så 
sendte de sine sønner. Men med vei kom det også post- 
kontor. Postmesteren var for alvor avhengig av det 
skrevne ord, det ble et generelt behov, selv en pike kunne 
trenge å lese. Langsomt vokste landsbyen — fra 200 i 1850 
til 250 i 1870, flere håndverkere kom til — både skomak- 
ere, fargere og urmakere. Men flere håndverkere be- 
tydde samtidig at noe måtte være skjedd på landsbygda. 

De hadde fått råd til å kjøpe sko, klokke, og til å farge 
klær. Veien var åpen, — for produkter ut og penger og 
impulser inn. Langsomt dukker ett og annet bondebarn 
opp i skolestatistikken, på ny først gutter, men snart 
noen jenter også. 

For bøndene kom ytterligere en ting i tillegg: I 1849 
ble det opprettet en landbruksskole tett ved landsbyen. 
Det var visst nokså tilfeldig at den kom i stand. En av de 
store jordeiere hadde flere gode gårder, og en riktig dårlig. 
Den dårlige gården avhendet han til staten mot at det 
skulle drives jordbruksskole der med ham selv som løn- 
net leder. Skolen var for et stort distrikt, og lærdommen 
nokså abstrakt. Det var ikke noe for lokale krefter, tvert 
om, de ble sure og sendte skolen en undersøkelseskommi- 
sjon på halsen. Og å la seg undervise der, nei aldri! Men så 
begynte det å gro så forbannet godt der borte. Én nabo 
våget spranget. Han kjøpte seg jernplog maken til den de 
brukte på skolen. Og om bøndene i egnen hadde stått på 
avstand til skolen, flokket de seg tett om naboen. Første 
gang han brukte plogen var 200 mennesker til stede. 
Vekket, men stadig ikke overbevist. Den skar for dypt, 
den ville rote opp den dårlige jorden under den gode. Men 
så ble det høst, kronhøst hos han med jernplogen. Ugress 
som hadde ridd egnen som en mare i alle tider ble effek- 
tivt tatt ved roten. Neste år var mange ploger i sving. Nye 
gjødslingsmetoder og nye kornsorter fulgte hakk i hæl. Nå 
ble det virkelig behov for vei og jernbane for å bli kvitt 
det uhørte overskuddet. Ingen tallrekker er mer verdige 
til å åpne denne bok enn de som gjengis i Tabell 1, 1-1. 
Her finner vi landsbystatistikken over avsendt og ankom- 
met gods med jernbanen fra 1885 til 1910. Her er avspeilet 
den sentrale grunn for skolens nødvendighet. 

Det fantes andre. Alminnelig verneplikt ble innført. 
Unge menn ble i langt større grad enn før tvunget uten- 

TABELL 1, 1-1 Transportert godt fra og til Maziéres i 
årene 1885 — 1910 



Ekspresstog 
Avsendt Ankommet 

Langsomme tog 
Avsendt Ankommet 

1885 

6 tonn 

— 

1208 tonn 

2482 tonn 

1890 

33 » 

— 

1405 » 

4312 » 

1900 

181 » 

77 

2304 » 

4807 » 

1910 

324 » 

83 

2867 » 

6195 » 


Fra Thabault (1971 s. 145). 


for landsbyen. Det var trist å måtte la vennen skrive brevet 
til kjæresten, eller vite at hun måtte la venninnen lese det 
høyt. Og så var det ikke bare virkningene av den første 
plog som klart kunne avleses. Virkningene av de første 
elevers skolegang ble også synlige. Noen av de første hadde 
vært av de fattigste i kommunen. De trengtes ikke hjemme, 
og kunne derfor få gå på skolen. De ble ferdige med 
skolen akkurat på det tidspunkt da systemet åpnet seg og 
det plutselig oppstod en lang rekke sikre, og fra bonde- 
synspunkt særdeles ettertraktelsesværdige jobber. Fattig- 
gutten med skole seilte rett inn, forbi de sandre. Senere 
fikk også andre barn bedre tid. Maskinene overtok, de 
trengtes ikke så godt, og skolen ble enda mer selvfølgelig. 
Men den tråden skal vi komme tilbake til i et senere 
kapittel. 

Og så til overmål: Det skjedde noe i Frankrike. Konger 
kom og gikk, særlig gikk. Nye styringsformer vokste fram. 
Uten vei var det likegyldig. Norske embetsmenn var nok 
lenge bedre orientert om hendelsene i Paris enn den gjen- 
nomsnittlige borger av Maziéres. Men vei og jernbane 
brakte ikke bare gods og penger, men også idéer. Jord- 
eierne mistet langsomt sin helt selvfølgelige styringsrett 

over lokale saker. Det oppstod lokal opposisjon, man ble 
fanget inn av nasjonale strømninger. Den dag republi- 
kanerne seiret ved kommunevalget, var det fyrverkeri i 
landsbyen. Men her var det heller ikke tilstrekkelig med 
kunnskapene fra vannposten. Det begynte å dukke opp 
aviser, — gratis tilsendt til innflytelsesrike personer. Uten- 
for var den som ikke kunne lese. 

Presten ble nærmest satt utenfor av motsatte grunner. 
Andre kunne også lese. Og det gikk andre veier enn til 
himmelen. I religionens sted kom tre hovedtemaer; na- 
sjonalisme, republikanisme, og som drivkraft for det hele: 
Troen på fremskrittet. Eller kanskje heller: Vissheten om 
fremskrittet. Fra sumplende, nød og avhengighet til bølg- 
ende marker, velstand og verdighet. Veien var blitt en selv- 
følge. Men skolen ble opplevet som nøkkelen til alt dette 
for generasjon etter generasjon av nykommere. Den ble 
klippen hvorpå alt hvilte. 


1.2. De tomme rom 

Et landskap i brunt. Støvete veier, mange hytter nokså 
tilfeldig sammenspikret, en del telt. 40 0000 mennesker. 
Og så, over det hele som et tempel: Skolen! 

Det er i Dakota, USA, dette her. Dakota, dit vi sendte 
så mye av nøden vår. Bondegutter uten odelssjanser, hus- 
mannsbarn og fattigfolk, og så ett og annet sort får som 
kanskje kunne skifte farge over there. Landet var stort, 
åpent, tomt. 

Nesten tomt. De få mennesker som fantes der fra før 
ble raskt rent overende, og så senere samlet på de om- 
råder som ikke egnet seg for annet, slik som f. eks. Pine 
Ridge distriktet. Her fikk Sioux-indianerne nytt land — 
eller gammel sand. 

Nå går det fint, hvis fint er ikke å sulte. De gamle jakt- 
marker dyrkes godt av bøndene fra Skandinavia. Det blir 
overskuddslager, avsetningsvansker, og gratisutdeling til 
Sitting Bull og Onefeather. Gamle klær er det også nok av. 
Ingen sulter, ingen går nakne. 

Men amerikanere — det må vel nærmest bli i betyd- 
ningen europeere — blir det ikke av dem. Får de penger, 
drikker de dem opp, dagene tilbringer de med å stirre på 
skyene eller i samtale og fjas. 

Nettene kan fortsatt bli brukt til de gamle danser. 
Bo-formen er fortsatt fjernt fra den amerikanske drøm, 
vannet tas fra bekken, varmen kommer fra ildstedet og 
vannklosettet er i høyden en utedo. Til og med språket 
holdes stedig i live. I Pine Ridge snakker de fleste «L» 
dialekten av Dakota-språket, hvilket blir Lakota. Nærmest 
hovedveier kan mange engelsk. Litt lenger unna kan noen, 
mens mange later som. I utkanten av distriktet nytter det 
ikke å gjøre seg forståelig uten tolk. «Tolk» på lakota 
betyr forresten «halvblods». Det sier vel noe om den første 
tiden, da europeerne var så få at de bokstavelig talt levde 
— i fred — sammen med vertsfolket. 

Og så til skolen: Den er føderal, betalt fra Washington. 
Gammel urett skal gjøres god, skoletilbudet for indianer- 
barn i Pine Ridge skal kunne stå på høyde med det til- 
fredsstillende i USA som helhet. Gode moderne bygg, spe- 
sialrom, kantiner, rennende vann og fungerende toalett. 
Tre-fire busser samler opp barn fra selv de fjerneste av- 
kroker, de yngste får frokost på skolen, alle får lunsj. 
En stab av kvalifiserte lærere står rede til å fylle dagen 
såvel som barna. 

Likevel, eller kanskje nettopp derfor, går det så helt 
galt. Resultatene i grunnskolen ligger blant de laveste 10 
prosent i hele USA, og det til tross for at her ikke er 
medregnet alle dem som er falt fullstendig ut av skolen. 


2 — Hvis skolen ikke fantes 

Halvparten faller fra før avsluttende eksamen. Av de få 
som begynner i gymnaset, er det bare en tredjedel som 
fullfører, og på ny med elendige resultat. I denne tredjedel 
er medregnet en ganske stor gruppe barn av lærere og 
andre statsansatte på reservatet. Hvorfor det er gått så helt 
galt beskrives i en studie jeg setter høyt. Den er skrevet 
av mange. En gang må de i hvert fall alle få nevnes: Det 
er Murray L. Wax, Rosalie H. Wax, Robert V. Dumont 
Jr., og med assistanse av Rosely Holyrock og Gerald One- 
feather. Senere blir referansen: (Wax 1964) 

For meg står det som om tre elementer i beskrivelsen 
av hvorfor det er gått galt er særlig viktige. Det er en skole 
basert på en teori om vakuum. Det blir derved en degra- 
derende skole. Og det blir en irrelevant skole. Andre lesere 
vil kanskje legge vekt på andre forhold. Forfatterne peker 
f. eks. på tilfelle av grov inkompetanse. Men slikt er uin- 
teressant hvis ikke tilfellene er så mange at de represente- 
rer noe typisk. Skoler må som de fleste andre sosiale ar- 
rangement bemannes med et gjennomsnittspersonell. Noen 
vil være ekstremt gode, andre ekstremt dårlige, men de 
fleste alminnelige. Det er de alminnelige systemet må 
lages for. Hvis ikke de kan bruke det, må det skapes et 
nytt system. 

Men som vi sa: Lærerne er der, beredt til å fylle dagen 
såvel som åarna. Nettopp i denne formulering ligger inn- 
taket til forståelse av vakuumteorien. Den kunne godt fått 
annet navn: Trekkpapirideologien. Eller teorien om de 
tomme rom. Eller tabula rasa. Poenget er at eleven opp- 
fattes som en som kommer til læreren fullstendig tom, 
eller i høyden belastet med irrelevant eller direkte uønsket 
viten. I en høy administrators ord (s. 67): 

«Skolen fikk dette barnet fra et konservativt hjem. Gutten 
snakker bare sitt indianske språk, alt han kjenner til er 

Bestemor. Hjemmet har ingen bøker, ingen blad, ingen 
radio, televisjon, aviser; det er tomt! Så kommer han til 
skolen, og vi må lære ham alt. OK, vi bringer ham til det 
punkt hvor han begynner å vite noe, og så faller han ut 
av skolen. Våre tall for slike som faller fra før eksamen er 
meget høye. Et stykke ute i skolegangen må han nemlig 
velge mellom Bestemor eller å bli en person med ut- 
dannelse . . . Kunne vi bare nå barna tidligere, på barne- 
hage — eller krybbestuestadiet — vi burde ha en slik her 
— da kunne vi oppnådd mer.» 

Eller som en annen uttrykte det: 

«Indianerbarnet har sånn mager erfaringsverden. Når han 
leser ord som elevator og rulletrapp har han ikke noen idé 
om hva det betyr. Men det er ikke bare slike fremmede 
begrep. Ta et begrep som «vann». Når du eller jeg tenker 
på det, vel, jeg tenker på rustfritt stål, rennende vann, en 
skinnende vask — rent, klart vann — og så rørene som 
bringer det, og så klorering og rensing og på det halve 
million dollar-prosjektet for vannforsyningen i Pine 
Ridge. Men indianerbarnet tenker ikke på vann som noe 
som strømmer inn i badet.» 

Mens han snakket streifet våre tanker til elven noen 
hundre meter vekk fra Sioux-boplassen hvor vi hadde 
campet siste sommer — vi husket vannets kjølighet, 
vegetasjonen rundt, og mennesker og dyr som kom dit for 
å bade ...» (Wax s. 67 — 68). 

I sin uforstand lyder disse uttalelsene nesten karikert, og 
jeg kviet meg for å gjengi dem. Inntil jeg så meg selv i 
auditorium 5, ivrig opptatt med å lære nokså ivrig lyttende 
studenter om hovedformer for sosial kontroll. Først talte 
jeg lenge og innviklet om teorier. Så forsøkte jeg å få en 
samtale i gang. Tomme blikk møtte meg. De var nybegyn- 


19 


nere. De kunne ikke delta om dette. En ble til og med 
sinna. De var her for å lære. Ikke for å eksponere sin 
uvitenhet. Hvordan kunne de vite hvordan mennesker 
styrer hverandre? Han hadde rett. Etter at jeg hadde 
fremmedgjort stoffet, begynt i den gale teoretiske enden 
der ingen av dem noengang hadde vært, så visste plutselig 
vanlige norske studenter ikke en eneste ting om det de 
gjør stadig vekk hele dagen: Oppmuntrer hverandre, dem- 
per hverandre, styrer og kontrollerer hverandre. Implisitt 
hadde vakuumteorien fått råde. Det var ikke første gang, 
og det blir ikke siste. 

Men noen ganger blir det hele mer ekstremt enn ellers. 
Det er særlig når elev og lærer står hverandre fjernt i det 
liv de har eller skal leve. Sioux-indianernes lærere stod dem 
meget fjernt. De bodde i sine pene eneboliger rundt sko- 
len. Arbeidsdagen var lang, fritiden deres egen. Distriktet 
var særdeles ubekvemt å reise i, ingen veinavn, ingen 
nummer, bare lokalkjennskap kunne hjelpe. I tillegg kom 
språkvansker og tvilen på om de i det hele tatt var vel- 
komne. Bare en eneste lærerinne drog på systematiske 
hjemmebesøk. 

Så ble da skolen en formidler av alt det de manglet. 
Kunnskap om vannklosett, om den riktige måten å spise 
hamburgers, om høflighet overfor voksne, og om alle de 
andre tingene og symbolene som var så viktige utenfor. 

Avstand mellom lærer og elev er selvfølgelig ikke noe 
særegent for dette tilfellet. Avstand er det normale. Like- 
menn har ikke stort å lære hverandre. Den ene må vite 
noe den annen ikke vet. 

I noen tilfeller er også vakuumteorien fullt ut akseptabel, 
ja, endog det beste grunnlag for læring. Det gjelder hvor 
den gir en sann beskrivelse av situasjonen, hvor teorien er 
akseptabel for elevene, og hvor akseptering av den gir dem 
en fordel etterpå. Asiatiske studenter som ønsker å lære 

norsk i Norge er et brukbart eksempel. Det er vel like godt 
å forutsette at de intet kan, og at rommene må fylles. Det 
er en forutsetning som gjør begynnende nederlag aksep- 
table både for studenter og lærere, men som samtidig gjør 
seinere seire desto mer ærerike, — på ny for begge parter. 

Men så er det der hvor forutsetningene svikter. Der vil 
jo først og fremst teorien virke upedagogisk ved at det 
ikke bygges videre på det eleven allerede vet eller kan. Det 
er elementært. Men dessuten, og det kan være litt vanske- 
ligere å se, vil jo teorien om det tomme rom — som ikke 
er tomt — føre til at det som er der fra før skubbes til 
side. Blind tramper læreren inn i rommet og forsøker å 
fylle det med sitt gods oppå alt det han ikke kan se. Noe 
av det gamle skubbes kanskje ut under prosessen, noe 
knuses, mens noe kanskje er så kraftig at det blir læreren 
som ikke får satt fra seg godset sitt. Under enhver om- 
stendighet må lærerens atferd føre til at elevene opplever 
det som om det som var i rommet ikke var verdt å ha der. 

Dette ble situasjonen i Pine Ridge. Vakuumteorien 
ledet rett over i en degraderende skole. Den hvite manns 
idealer ble det som steg fram gjennom den hvite manns 
bøker, enda mer gjennom hans atferd, aller mest gjen- 
nom hans ting. Og av alle ting var intet større, og fjernere, 
enn nettopp skolen. Før hadde det vært småskoler spredd 
over trakten. På kjent om enn ikke kjært vis ble de sen- 
ere samlet i sentralskolen. Indianernes egen skole, ble det 
sagt på åpningsdagen. Påstanden ble hurtig prøvd ut ved 
indianerspørsmål om å få ha indianersammenkomster der. 
Skitt og uorden — det ble med den ene gang. Det var over- 
lærerens skole. Foreldre følger barna til skole den første 
skoledag. Senere er de der nesten aldri. Alt er lagt til 
rette for en opplevelse av underlegenhet. Sioux-foreldre 
reagerer som nordmenn, de unngår degraderingssituasjo- 
ner så godt de kan. 

Som foreldrene, så barna. Skildringen av dette er per- 
len i avhandlingen. Her kommer inn litt som er spesielt for 
Sioux, men ikke mer enn at det bare forsterker trekk som 
er generelle for alle. Sioux-indianere har stor tro på at 
mennesker er stabile vesener. De glade vil stort sett alltid 
være glade, de snille alltid snille, de dumme alltid dum- 
me. Det blir derfor litt ekstra viktig ikke å dumme seg. 
Det vet jo alle fornuftige stammemedlemmer, og de inn- 
retter seg deretter. Hvor feil begås, gjør man mye for å 
dekke over så det ikke skal bli så synlig. Hvor noen likevel 
må korrigeres, passer man på at det i størst mulig utstrek- 
ning skjer under to par øyne og med bibehold av partenes 
verdighet. 

Men tesen om de tomme rom levner ikke mye rom 
for verdighet. Lærerens person og idealer impliserer at 
eleven er noe mindreverdig. Og klassesituasjonen under- 
streker det hele. Her tvinges den unge Sioux til å gjøre alle 
de gale ting; dumme seg offentlig, bli korrigert offentlig, 
— og så til overmål samarbeide med ham som litt etter 
litt oppleves som innbryteren i det fulle rom. 

Barnet, eller den unge, kan ikke unngå det. Det er 
skoleplikt, og de fleste foreldre mener oppriktig at skole 
må være bra for barnet. Dessuten er det de gratis måltider, 
og etter hvert atskillig frihet på skolen. Skolen har be- 
vilgning pr. elev. Det skal mye til for å kaste ham ut. Men 
verdighet er viktigere enn mat. Løsningen blir fysisk til- 
stedeværelse, men mentalt fravær. 

I barneskolen gjør ikke dette seg gjeldende. Ivrige rød- 
huder er villig med og forsøker å forstå litt av den frem- 
medes fremmede ord. De er for små til å ha verdighet å 
miste, og for spent på det ukjente. Men nokså hurtig be- 
gynner to ting å skje. For det første et helvete av bråk, 
kaos i klassesituasjonen, og spesielt elever som terger 

hverandre. Dette er et hovedtema i alle indianerklager 
over skolen. Barna plager hverandre. Det går på liv og 
helse løs. Forklaringen er flerfoldig. Barna er vant til å 
leve sammen i små nabolagsenheter. Her blir rangord- 
ningen fort etablert, og fred hersker. I sentralskolen må 
alle maktforhold prøves ut på nytt. De er vant til likhet i 
nabolag og ulikhet i alder, noe som gjør at eldre kan be- 
skytte yngre. I skolen blir det omvendt, med ulikhet i 
nabolag og likhet i alder. Og så, som det avgjørende: 
Hjemme finnes voksne appellinstanser når noen krysser 
strekene for ofte. På skolen finnes tilhengeren av det 
tomme rom. Han som må unngås. Elevene må ordne opp 
selv. Det blir et mareritt de første år. 

Men de klarer det. Til slutt får de skapt en stabil rang- 
orden. I syvende og åttende klasse er det den mest full- 
stendige stillhet og ro som hersker. De eneste lyder kom- 
mer fra læreren. Elevene sitter som østers: 

«... Det kan gå timer uten at det ytres et hørbart ord 
av noen elev. Den fantastiske disiplin som hersker i disse 
øverste klasser, er noe indianerbarna har skapt og som de 
håndhever overfor seg selv og sine lærere. Det tjener som 
et skjold. Bak dette kan uvillige eller uforberedte elever 
skjule seg, det forvandler de fleste lærere til latterlige eller 
unyttige figurer, og det skaper for første gang på mange år 
for disse elevene stille og ordnede omgivelser. Her kan de 
dagdrømme, utveksle lapper, lese bøker fra biblioteket, 
eller til og med studere om de så skulle ønske. Den eneste 
forstyrrelse er lærerens stemme, men denne har de så like- 
vel for langt tid siden lært seg til å koble ut eller inn 
etter behag. Lærerne reagerer gjerne på en av tre måter: 
De resignerer, lar stillheten råde og arbeider individuelt 
med de elever som later til å være villige til et stille med- 
arbeiderskap. Eller de bruker all sin energi på å holde sin 

egen talestrøm gående uavhengig av noe svar fra elevene. 
Eller, som det mest ekstreme og i klar kontrast til alle 
indianske regler om skikk og bruk, ryster og terroriserer 
de sine elever så de enten får noen mekaniske svar ut av 
dem, eller elevene holder seg borte.» (Wax s. 98) 

Observatørene fra disse klassene gir patetiske skildringer 
av hvorledes lærerne forsøker å trenge igjennom lyd- 
muren. De presser fram svar, de later som de hører svar, 
eller de forsøker å avlese ansiktsuttrykkk eller kropps- 
holdning. Like fortvilende er elevenes motmanøvre, ved 
direkte konfrontasjoner dukker de under pultlokk, ser alle 
andre veier, hører ikke, eller spiller idioter. Alt er bedre 
enn å svare, kanskje dumme seg ut, sikkert vise samarbeid 
med ham som egentlig ikke godtar dem. 

Under slike forhold er det klart at det vil skje lite 
læring i denne skolen. Men derved kommer også inn spørs- 
målet om relevans. Den manglende relevans er skapt av 
både ytre og indre forhold. De ytre forhold har sammen- 
heng med selve Dakota i 1960-årene. Det gode land blir 
godt drevet av de hvite. Oppe i sanden er det bare arbeids- 
muligheter for et fåtall. Tabell 1, 2-1 viser arbeidssitua- 
sjonen blant familiefedre. Over halvparten er arbeidsløse, 
og bare en femtedel har funnet beskjeftigelse i jordbruk. 
En stor del av disse siste er halvblods, grensende til hvite. 
Over halvparten av familiene hadde mindre enn 1000 dol- 
lar i årsinntekt, mens det i Dakota som helhet bare var 
15 prosent med så lav inntekt. Og på ny: En stor del av 
disse 15 prosent i Dakota som helhet er sikkert indianere. 
Det er det liv de har rundt seg, det er det liv de skal til- 
bake til. Her blir det ikke selvinnlysende at amerikansk 
gjennomsnittskunnskap får gjennomslagskraft. 

Bare under én forutsetning kunne den blitt relevant: 
Hvis livet skulle leves utenfor reservatet. Men her kom- 

TABELL 1, 2-1 Yrkesfordeling blant familieoverhoder i 
Pine Ridge 



Antall 

Prosent 

Jordbruksarbeidere 

557 

21,4 

Ufaglærte 

136 

5,2 

Statsansatte 

129 

5,0 

Militære 

120 

4,6 

Faglærte og delvis faglærte 

101 

3,9 

Service-yrker 

44 

1,7 

Arbeidsledere 

28 

U 

«Stamme»-arbeidere 

26 

1,0 

Arbeidsløse 

1379 

52,9 

Ingen opplysninger 

86 

3,3 


2,606 

101,0 


Fra Wax (1964, s. 23.) 


mer skolens indre forhold inn i bildet. De vet jo selv at de 
ikke lærer noe på denne skolen. De opplever det hos seg 
selv. Og de ser det hos sine stammefrender som heller ikke 
har lært, og som derfor heller ikke har fått forutsetninger 
for å forlate reservatet. Med denne kunnskap blir skolen 
ytterligere irrelevant, og de lærer enda mindre. Den onde 
sirkel vokser seg tett og kraftig. Hvis den da egentlig er så 
ond — for reservatet. Det beholder sine folk, — også de 
beste. 


1.3. Sentrifugen 

«Lumney» Secondary School finnes et sted i Nord- 
England. Navnet er bare et påhitt, og distriktet er ikke 
nøyaktig angitt. Man kan nok i noen grad forstå ønsket 
om kamuflasje etter hvert som lesingen skrider fram. 

To gutter, to verdener, men på en skole. Eller er de 
egentlig som to skoler å regne? Nei, tvert om. Det er 
nettopp fordi det hele er tvunget sammen på én skole at 
det blir to verdener. Hargreaves (1967) viser det klart. 
Adrian og Clint ville trolig ikke blitt fullt så mye Adrian 
og Clint som de ble om de ikke i fire år hadde vært 
tvunget til konfrontasjon med hverandre, med medelever, 
med lærere, — og med sitt eget bilde av seg selv som av- 
speilet i alt dette. 

Det er et sted nord i England det foregår. En skitten 
industriby, triste hus, men ofte med varme mennesker 
innenfor. Skolen er bare ti år gammel, men allerede litt 
grå den også. Firehundreogfemti elever, de aller fleste fra 
arbeiderhjem, suger lærdom fra fireogtyve lærere. Bare 
én av lærerne bor i området. De fleste bor i villastrøk 
utenfor byen. Det er en ungdomsskole hvor elevene må gå 
i fire år, stort sett fra de er tolv til de blir femten. I tillegg 
kan de ta et frivillig femte år. 

Adrian og Clint begynte i samme klasse. De hadde 
begge gjort det godt da de gikk ut av grunnskolen, så de 
ble som en selvfølge plassert i A-klassen. Det er en linje- 
delt skole, dette her, helt uten forsøk på å late som den 
ikke er det. Inndelingen følger alfabetet. I A-klassen plas- 
seres skarpingene, i D-klassen de håpløse. Til overmål 
kommer så en E-klasse med et klientel så utenfor skole- 
samfunnet at Hargreaves også har valgt å holde denne 
klassen utenfor. Det er en svakhet ved studiene. 

De begynte i den samme klasse og med de samme kunn- 
skapsmessige forutsetninger. Men så skjedde ett eller an- 
net med Clint. Hva som utløste det hele, vet vi ikke. Men 
resultatet kjenner vi fra flere skildringer. En tidligere 
klassekamerat sier det slik, under et lydbåndintervju: 

«I 1 B pleide jeg være sammen med Clint. Han var OK. 

Han er fornuftig når man er alene med ham . . . Han er 
gløgg. Han kunne vært god i sport og slikt, men han 
ville bare ikke ta den kursen. Det er egentlig lærerens 
feil. For Clint var i 1 A. Men fordi han oppførte seg litt 
dårlig, satte de ham ned i 1 E. Hvis de hadde holdt ham i 
A-klassen, og holdt ham gløgg, kunne han vært på toppen 
nå ... » (Hargreaves s. 120) 

I noe større detalj er utviklingen denne: Clint kommer på 
kant med sin hovedlærer i første klasse. Som sjokkbe- 
handling blir han en kort periode plassert i E-klassen. Der- 
etter kommer han tilbake, men ikke helt til A, han må 
nøye seg med B-klassen. Men her raser han fort nedover. 
Fra å være nr. 2 i denne klassen dratter han ned til nr. 6, 
nr. 21 og endelig nr. 30. Og flere er det ikke i klassen. Så 
blir han flyttet til C-klassen hvor han ender som nr. 21 av 
23. Da var ungdomsskolen slutt. 

Vi vet ikke hvorfor. Hargreaves har et forsøk på svar 
ved å si at Clint hadde fått venner i C og D klassen, og 
derfor måtte arbeide seg nedover dit. Men hvorfor fikk 
han ikke isteden venner i A-klassen? Kanskje han først 
fikk uvenner i A-klassen. Kanskje det ikke var plass til 
både Adrian og Clint der. Det må forbli ubesvart. Sikkert 
er det bare, at når Clint gikk ned, så fikk han med en gang 
i kraft av sine evner (og sin fysikk) et naturlig lederskap i 
både C og D klassen. 

Utenfra sett, ble de konger i hvert sitt rike. Adrian; 
velkledd og nyvasket, skolens høyeste tillitsmann, ubestridt 
leder i klassen, en av skolens beste elever, lite fravær, 
positiv i sin holdning, men med bestemte krav om at 
lærerne måtte yte effektiv undervisning. Og så Clint; med 
langt ustelt hår, i en evig strid for å få beholde det, Ola- 
bukser — også i strid med reglementet, kjent som skolens 
slagbjørn, likt av noen, lystret av de fleste, svært fravær. 

en pest for lærere, og med det ene brennende ønske at 
tvangen en gang skulle ta slutt. 

Det var ikke Clint som svarte det, men det kunne vært 
ham med drømmen om det voksne liv: 

Spørsmål: Hva gleder du deg mest til når du er ferdig 
med skolen? 

Svar: Rusle rundt hjemme med en sigarettstump i 
munnviken. 

TABELL 1. 3-1 Fravær 1964—65 


Antall fravær i prosent av maksimalt antall mulige til- 
stedeværelser. Fra Hargreaves (1967, s. 50.) 

Deres kongerikers særpreg kan avleses i tall. Tabell 1, 3-1 
viser fraværet i fjerdeklassene. Det stiger jevnt fra A til D. 
Det finnes også tall om sene ankomster, men her er ikke 
forskjellene så store. Desto viktigere er Hargreaves' kom- 
mentarer. Det er elevtillitsmenn som står i døren og slipper 
inn dem som kommer for sent. De våger ikke rapportere 
elevene i C og D klassene, for da vanker det juling. Men 
elevenes egne opplysninger om hvorvidt de skal gå den 
frivillige femteklassen, sier mye. Fra A klassen skal 72 °lo 
fortsette. Fra de andre klassene skal bare 30 °lo fort- 
sette. Lignende forskjeller finner vi ved skolens indre liv. 
A-elever dominerer fra idrett til innsamlinger. C og D- 
elever er utenfor det meste. 


Høst Vår 


Klasse 4 A 
Klasse 4 B 
Klasse 4 C 
Klasse 4 D 


2,79 6,28 

5,18 7,67 

7,36 12,82 

16,50 16,91 

A-klassen var seg sitt akademiske lederskap særdeles 
bevisst. Som Adrian, så klassen. Nykommere hadde lav 
status, de forsinket klassen. Ved sine mangler illustrerte 
de klassens normer. Alf var den mest mislikte i A-klassen. 
Han var også den sterkeste, det var OK i følge klassens 
regler, men slett ikke nok til å vippe opp hans andre 
svakheter: Han var ikke så flink som de andre, kledde seg 
ikke så fint, og bråkte også mer. Det var alt sammen 
brudd på viktige normer. En annen fundamental regel i 
A-klassen var: «Du skal ikke skrive av etter andre.» 

I 4 C var alt snudd på hodet. Det fantes tre klikker i 
klassen, to med høy rang blant medelever, en med lav. 
Men rang og skoleresultater stod i omvendt forhold til 
hverandre, — de med lavest rang blant vennene var best 
på skolen. Stor var straffen ved gode karakterer. Som 
leder levde Clint sterkere opp til dette enn noen: 

«I en matematikktime arbeidet alle guttene i 4 C med for- 
skjellige deler av læreboken. Clint satt som vanlig ved 
siden av Chris, omgitt av de andre i gjengen. Han verken 
åpnet boken eller brukte blyanten en eneste gang i løpet 
av timen. Tiden ble brukt til prat, dagdrømming, til å gre 
håret, og til å være røff mot de mindre gutter i klassen. I 
bibliotek-timen brukte han tiden til å late som han lette 
etter en bok, og til å leke gjemsel med læreren rundt 
hyllene. Akademisk virksomhet ble unngått omhyggelig og 
åpenlyst. Likevel var han, vurdert ut fra resultatene han 
kunne vise for seg da han kom til denne skolen, en av de 
mest intelligente gutter på skolen. Og hans evner til å 
unngå å bli knepet av lærerne var da også bemerkelses- 
verdige. Som oftest endte det bare med at han brakte 
andre gutter opp i trøbbel. Clint lot ingen sjanse gå fra 
seg til å bryte skolens regler hvis han kunne gjøre det 
uten at det førte til ubehagelige konsekvenser for ham. 

Det skapte en norm som forbød noen form for akademisk 
innsats blant hans følgesvenner.» 

«... vi hiver ting på hverandre, alle tar det som en 
spøk og hiver ting tilbake.» 

«... jeg liker nr. 79, for han lager alltid rot i klassen. 
Vi får mye moro ut av ham.» (Hargreaves s. 36 — 37) 

To konger, to kongeriker — men ett territorium. Og så 
et system som la an på å understreke forskjeller. A-klassen 
var sammen med B-klassen i de fleste organiserte aktivite- 
ter, mens C var sammen med D. Slik passet det best ved 
oppsetting av timeplanen. Men resultatet ble selvfølgelig 
at elevene ble kjent med hverandre og venner med hver- 
andre i overensstemmelse med dette mønster. Det gikk en 
kløft med A og B på den ene side og C og D på den 
annen. Over kløften kjente de mer til hverandre som 
mislikte eventyrfigurer enn vanlige folk. Andre forhold 
presset i samme retning. De fleste tillitsmenn ble utpekt 
fra A-klassen, C og D kompenserte med muskelkraft. Eks- 
kursjoner og oppdrag gikk til A og B, C og D tjente 
skolen til liten ære, og skapte dessuten bare bråk. Nyttigst 
var C og D som pedagogiske hjelpemidler, som eksempler 
på den avgrunn man kunne falle i om interesse og flid 
sviktet. 

VI MÅ ALLTID OPPFØRE OSS SOM EN A-K LASSE 
stod det en dag på en tavle. «Hvem er dere?» spurte en 
lærer noen som bråkte på gangen. «Fra 4B hr. lærer.» 
«Dere lyder mer som 4 E» var kommentaren. 

Slikt er dumhet, og straks mindre interessant. Viktigere 
er trolig de systematiske gjennomtenkte hendelser; forde- 
lingen av lærere, f. eks. Overlærer og han som kort etter 
ble overlærer i naboskolen ble lærer for klasse A og B, 
gode pedagoger, fullkommen disiplin, og som man jo for- 
står, stadig de aller beste resultater. Til C og D kom de 

nest beste, og de kunne da heller ikke vise til resultater 
som tydet på at dette var et galt valg. To tilpassingstek- 
nikker dominerte blant disse lærerne. Den ene var tilbake- 
trekning. Han sitter ved pulten og retter bøker eller skri- 
ver meldinger, og lar klassen leve sitt eget liv. Eller som 
en variant av samme teknikk, foreleser han for klassen 
med så høy røst at det meste av bråket overdøves og de 
få, avvikerne i disse klassene, kan få noe med seg. Den 
annen tilpassingsform er dominering. Disiplinen er hard 
til det ekstreme, ethvert lovbrudd møtes med strenge straf- 
fer, det ser ut som om elevene arbeider, i virkeligheten er 
det elevene som her løser sitt problem med tilbaketrek- 
ning, mener Hargreaves. 

La meg få gjengi hvorledes en av guttene blir beskrevet 
av en lærer i en uttalelse til overlæreren. Og la meg også 
sitere litt av Hargreaves' kommentarer. Det er en gutt i D- 
klassen, altså enda litt mer taperpreget enn i C som jeg 
stort sett har valgt å holde i sentrum. Her er gutten: 

«Middelmådig, uordentlig på alle måter, doven, legger 
ikke to pinner i kors for noen andre enn seg selv, ond- 
sinnet, smart, røker, ikke samarbeidsvillig, paranoid, kon- 
stant klager, en råtass, hater enhver som er intelligent, en 
trøbbel-maker.» 

Og Hargreaves kommenterer: 

«En mindre flatterende beskrivelse kan vanskelig tenkes. 
Likevel, mye av det var sant. Ved alle anledninger ville 
han rope, skrike og distrahere andre. Det meste av hans 
tid i skolen ble brukt til leting etter distraksjonsmuligheter. 
Han ville le høyt hvis en lærer sa til ham at skolearbeidet 
ville hjelpe ham til å få en god jobb. Det meste av hans 
atferd var rettet mot å få til noe han og kameratene 

ville synes var moro, og han solte seg i de situasjoner 
hvor han fikk det til, og en lærer falt i hans felle. Ved 
straff ble han sur og snerret hvis han ikke kunne lyve seg 
ut av situasjonen. 

Likevel er vel hans oppførsel en tilpassing til situasjo- 
nen. Han tilhører en underpriviligert klasse. Han har lært 
at han oppfattes som en taper. Hans forhold til lærerne 
ble jevnt dårligere gjennom de fire år i skolen, inntil han 
ble fullstendig avvist av mange av dem. Han gjorde intet 
fremskritt i skolearbeidet. . . . Mens A-guttene avanserer 
på måter som lærerne synes er viktig og derved skaper en 
læringssituasjon som gir belønning både til lærer og elev, 
så vil C- og D-guttene i økende grad bli langsommere og 
vanskelige og skape læringssituasjoner som gir like lite be- 
lønning til begge parter.» (Hargreaves s. 100 — 101) 

Det sentrale ved denne skole kan kanskje best forstås 
om vi ser den som et system for dobbelte vinnere — og 
dobbelte tapere. Adrian og hans undersåtter i A-klassen 
seirer først og fremst i forhold til samfunnets krav. Det 
er i England som blant Sioux-indianere. Skal man ut av 
stengslene, kreves skole. Bestått skole, og på høyeste nivå. 
Skole på laveste nivå er likestilt med ingen skole. Reali- 
tetene kan tåkelegges, men ikke fullstendig og ikke lenge. 
Adrian kjente realitetene, men det gjorde også Clint. Det 
var den ene, langsiktige, gevinst — eller tap. 

Men Adrian seiret og Clint tapte også i forhold til de 
kortsiktige målsetninger. Foreldre, lærere, og andre vok- 
senpersoner kan foraktes eller hates. Utallige studier viser 
likevel at verdiene deres sniker seg innpå. Vær flink på 
skolen, les og lær, adlyd dine foresatte. Adrian vet det. 
Clint vet det. 

Og så til overmål er det et system hvor de tvinges inn på 
arenaen sammen, til å bivåne hverandres seiere og hver- 

andres nederlag, til å måle dem i lys av hverandre så det 
hvite kan bli enda hvitere, og det sorte enda sortere. Det 
er en sentrifuge hvor individene i avmakt eller makt 
klistres til de ytre og ytterliggående posisjoner. 

I denne situasjon synes det nesten selvinnlysende at Clint 
har bare en ting å gjøre hvis han vil komme ut av det hele 
med sin verdighet i behold. Han må mene, og vise at han 
mener, at det vanlige voksne liv er bra nok for ham, og at 
skolen derfor er uten relevans. Best kan han mene dette 
om han hurtigst begynner å leve som en voksen, om han 
anvender symbolene på voksenhet. For Clint er de nokså 
klare; det er å røke og drikke, spille biljard og stå i med 
jenter. Og så er det å bestemme over sitt eget liv i alle 
andre situasjoner enn i lønnede arbeidssituasjoner hvor 
man slaver for å få overskudd til alt det voksne som 
nettopp er nevnt. Så blir da dette hans svar. Og hans 
venners svar. Og nye klasser C og D's svar, — så lenge 
det system som krever slike svar til forsvar for menneske- 
lig verdighet består. 


1.4. Utsyn 

Det hender at noen spør hva skolesosiologi er for noe. Og 
nå er det lett å svare. De tre studiene som her er presen- 
tert er skolesosiologi. Formelt er de kanskje noe annet. 
Skildreren av den franske landsbyskolen er skolemann 
av yrke og med atskillig av en historiker i seg. Skildrerne 
av indianerskolen er antropologer sammen med et par hvis 
hovedkvalifikasjon er at de selv er indianere. Skildreren 
av den engelske skolen har teologi og psykologi som sin 
grunnutdannelse. Studiemåtene er også forskjellige; doku- 
mentgransking, intervjuer, observasjoner og sosiometriske 
tester. Likevel, det er alt sammen sosiologi til langt inn i 

margen. Historiske detaljer får bare komme inn i den ut- 
strekning de belyser noe generelt i en fortid, etnografiske 
særtrekk er bare med til å belyse det generelle, lærere så- 
vel som elever ses som deler av en helhet, og det er grunn- 
trekkene i denne helhet som hele tiden er av sentral in- 
teresse. Skolen beskrives som et system av fenomen som 
henger sammen innad, men som samtidig bare er en del 
av et større ytre system. Akkurat dette er skolesosiologi, 
så kan det være det samme med definisjonene. 

Men det er selvfølgelig ikke først og fremst derfor de 
er valgt. De er valgt fordi de, hver for seg, sier litt om oss 
selv. Det har i hvert fall vært mitt håp at enkelte lesere 
har nikket gjenkjennende enkelte steder og vært litt 
hjemme både i Frankrike, Dakota og i Nord-England. 
Disse nikk betyr vel først og fremst at man har fått føling 
med det generelle i skoleproblematikken. Ethvert sam- 
funn på et visst teknologisk nivå får behov for å skape 
formaliserte rutiner til å ta seg av nykommerne. Det feller 
seg ut standardiserte løsninger med bestemte fordeler, men 
også med bestemte omkostninger. Nasjonale særpreg betyr 
noe, men kanskje litt mindre enn vi er vant til — eller 
liker — å tenke på. 

Landsbyskolens oppblomstring er vel kanskje først og 
fremst et eksempel på den relevante skole . Skole hadde det 
vært i landsbyen lenge før den slo an. Tilbudet hadde 
vært der. Relevansen oppstod ved endrede ytre forhold 
som igjen endret de indre. Det ble en skole i takt med 
tidens behov. 

Indianerskolen kom utenfra. Den bygget på forutset- 
ningen om de tomme rom. Lærdom ble skubbet inn. Men 
fordi det tross alt var noe i rommet fra før, og fordi det 
nye ikke hjalp i det liv som senere skulle leves, fikk de 
fremmedes lærdom aldri virkelig plass og feste. 

Den tredje skole har fått navnet sentrifugen fordi den 
i sitt indre liv bidrar til å understreke og forsterke den 
klassedeling som finnes i det ytre samfunn. Det er den 
polariserte og polariseringsskapende skole som gir enda 
mer av det samfunnet har så mye av fra før. 

Felles for indianerskolen og sentrifugen — og i sterk 
kontrast til landsbyskolen — er at de ble de andres skole. 
Studiene viser til fulle hvorledes det er et altfor snevert 
perspektiv på en skole bare å se den som et arrangement 
for barn, eller eventuelt for et samfunn som får glede av 
disse barns tillærte kunnskaper. Intensjonene er opplæring. 
Men når så dette system som kalles skole er skapt, så 
lever det senere sitt eget liv, drevet av indre og ytre kref- 
ter. Det blir som en organisme som utvikler seg etter sine 
egne indre behov. Noen stikkord til forståelse av begge 
disse skoler blir kanskje først og fremst: skolefolkenes 
skole. 

Og hva så med oss, hva med vår skole i forhold til 
dette? Hvis jeg har rett i min formodning om at alle disse 
tre studiene i hvert fall har en viss relevans for oss, så 
betyr vel det at vår skole i tillegg til mye annet også har 
eller har hatt noe av alt dette her. Men nå gjelder det å 
gå forsiktig og nyansert til verks. Det er såre uinteressant 
å gi karakterer, f. eks. si at norsk skole er som tre deler 
relevant, en del preget av teorien om det tomme rom, to 
deler sentrifuge, og så noen deler skolefolks skole i til- 
legg. Vi må forsøke å se på hovedelementene i denne or- 
ganismen, hva, hvordan, — ja, kanskje til og med hvorfor 
er det noe som ligner mens annet igjen er helt annerledes. 
Vi må forsøke å se på skolesystemet som en helhet, og vi 
må også sprenge grensene og se skolen i sammenheng med 
det større system, med samfunnet. 

KAPITTEL II 


Samfunnsorden og ungdomsreaksjoner 

Sånne som leser bøker, eller skriver dem, er vant til at 
språket består av ord. De er så vant til dette, at de lett 
kan glemme at de viktigste budskap kanskje slett ikke 
formidles med tungen, og avgjort ikke med bokstaver, 
men med kroppsholdninger, minespill, eller handlinger og 
livsførsel. Men diktere vet det, og lar sine personer tale 
gjennom handlinger. Og samfunnsforskere strever med å 
avlese det usagte og uskrevne. For meg står det som om 
dette må være disse forskeres sentrale oppgave. De skal 
trenes til å lese det som ikke er sagt med ord, eller — om 
ord er brukt — det som kanskje egentlig lå bakom ordene. 
Og så skal de forsøke å fortelle tilbaké med andre ord, 
eller i hvert fall andre bilder, noe av det de mener å ha 
forstått. Samfunnsforskeren skal være en tolk som for- 
søker å hjelpe samfunnet til å forstå seg selv. Det er 
åpenbart at det ikke kan trekkes klare grenser mellom 
poesi og sosiologi.* 

La oss i dette perspektiv nærme oss noen særtrekk som 
opptar mange ved industrisamfunnets ungdom. Jeg vil 
beskrive noen av fenomenene, og så forsøke å tolke dem; 
antyder hva jeg mener de sier om våre samfunn. På basis 
av en slik samfunnsbeskrivelse kan vi så få nytt grunnlag 
til å forstå og å vurdere hvilke formål vår skole tjener, og 
hvilken ungdom den møter. Det er en lang vei til norsk 

* Men det finnes også klare forskjeller. Jeg har drøftet noe 

av dette for kriminologiens vedkommende i Christie (1971). 

skole. Det har ingen hensikt å begynne på den før en er 
moden. 


2. L En epistel om ubrukelighet* 

Her skal berettes om en fiskerhustru fra et sted i Nord- 
Norge. Det blir ikke en beretning om slit og savn, om 
mannen som omkom på havet og om barn som spiste vass- 
graut inntil barnevernsnemnda kom til og gav dem tørr- 
fisk isteden. Nei, det blir en beretning om suksess. Fiske- 
ren var — og er — en god fisker, og Norge var — og er 
— et godt land. Fiskeren fisket seg fram til stor rikdom og 
derved stor båt. Det betydde at han ikke lenger behøvde 
å bo ytterst ute i havgapet. For Norge var det også en 
fordel at han ikke bodde der ute — det er billigere og 
føles bedre å ha innbyggerne litt mer i klumper — og 
Staten støttet derfor oppunder med flyttingsbidrag. Fis- 
keren, og hans familie flyttet til et godt, moderne hus i 
en god og snill liten by. 

Så langt var alt bare idyll. Og er det fortsatt. Mitt poeng 
innskrenker seg til en påstand om at det er blitt mer an- 
strengt idyll. Aldri har noen barnevernsarbeider satt sin 
fot over husets terskel, og neppe vil noen gjøre det. Men 
fiskerens hustru har møtt de problemer som er våre alles, 
men som hun ser klarere fordi de hos henne er nye. 

I huset i havgapet fantes ingen oljefyr. Det gjorde ikke 
noe. Hun hadde tre livlige gutter som for stranden rundt 
og sanket rek-ved og annen brenne, som hugget veden, 
som stablet veden, som bar den inn, som fyrte i ovnene. 
Den hendigste fylte parafin på lampene og vann fra bøt- 

* Noe av stoffet som her følger er hentet fra tre forskjellige 
artikler jeg har skrevet om ungdomsspørsmål de foregående 
tre år. De finnes i litteraturlisten under Christie (1968), 
1969) og 1970). 

tene, den sterkeste hentet vann fra brønnen og skuffet vei 
til uthuset, og alle skaffet de fisk til gryten. Og om alle 
jobber var gjort, og det fortsatt var så mye krefter tilbake 
at det gikk på nervene løs, ja så var det jo alltid et hav 
av poteter som skulle pilles for groer eller av garn som 
skulle bøtes. 

Så flyttet de da til byen; med vann fra spring, varme fra 
termostatstyrt oljefyr og lys fra bryter ved døren, samt 
poteter kjøpt inn i smått fra nærmeste butikk, — for det 
var ikke lagringsplass i byhuset. Egentlig behøver jeg vel 
ikke si mer om fiskerhustruens problem etter dette. De vel- 
signede barna ble for henne — som for oss — ubrukelige 
for det aller meste av det de var særdeles brukelige til ute 
i havgapet eller i analoge eksistenser. 

Det finnes her en interessant parallell i forholdet mellom 
barn og foreldre og i forholdet ektefellene imellom i den 
moderne familie. Fra familie-sosiologien er vi vant til et 
resonnement om at arbeidsfellesskapet mellom ektefellene 
er blitt sterkt redusert. I denne situasjon er følelsesfelles- 
skapet blitt dobbelt viktig. Den romantiske kjærlighet hol- 
der sammen forbindelser som tidligere var fast-tømret 
fordi de var hensiktsmessige til å holde materiell nød 
borte. Enda mer ekstrem, men samtidig enda mer tilsløret, 
er vel noe av voksnes situasjon i forholdet til barn og ung- 
dom. Vår kjærlighet er uten ende, men det er snarere i 
mangel av enn på grunn av noe arbeidsfellesskap. Ekte- 
feller sitter stadig tilbake med i hvert fall rester av et ar- 
beidsfellesskap, de er gjensidige ressurser for ydelser og 
nydelser, og de er langsiktige garantister mot ensomhet. 
Barn og ungdom er noe av det samme, men samtidig hva 
vi kvier oss for å se i øynene, er de også i stigende grad 
unyttige, ubrukelige, og en byrde og belastning. Barn, ung- 
dom, handikappede og ufaglært arbeidskraft har mange 
fellestrekk i et moderne industrisamfunn av vår type. Alt 

de kan gjøre, kan andre gjøre bedre, og fremfor alt bil- 
ligere. Vi har skapt en samfunnsform hvor det var best 
om folk ble født voksne. For å bøte på dette har vi gjort 
noen av dem til tenåringer. 


2 . 2 . 


Tenåringen — det styrte avvik 


Det var en gang, for ikke særlig lenge siden, at ungdoms- 
tiden heller ikke fantes i den utstrekning vi nå kjenner. 
Den ungdom som da var til, var sosialt sett — og det er 
det vesentlige i vår forbindelse — enten store barn, eller 
unge kvinner og menn. De færreste over 60 år i dette 
land har selv vært tenåringer, de hoppet fra barn til 
voksen, var kanskje litt begge deler før de definitivt tip- 
pet over. De fleste hadde vel et naturlig fellesskap med 
jevnaldrende, men — og det er poenget — de tilhørte ikke 
i utpreget grad en egen distinkt kultur presset inn som 
en mellomfase mellom barn og voksne. Selve begrepet 
tenåring fantes ikke på folkemunne. Det var ikke i samme 
grad noe fenomen å sette navn på, ingen sosial kategori 
som krevde en betegnelse og som så ytterligere ble styrket 
når ordet var funnet. Tenårene er ikke oppstått «av seg 
selv». De er en avspeiling av en bestemt type samfunn, 
et «svar» på den generelle samfunnsorden som hersker. 

Hva er da egentlig en tenåring? Ytre sett er det lett nok 
å svare: det er en person fra 13 til 19 år med noe avvik- 
ende klesdrakt, atskillig fellesskap med andre i samme 
alderskategori og med usikre, ambivalente og ofte kon- 
fliktfylte forhold til representanter for andre alderskate- 
gorier. 

Trenger vi litt bakom disse selvfølgeligheter, så er det 
særlig tre karakteristikker ved tenåringene som jeg tror 
det er fruktbart å legge merke til. 

For det første: U produktivitet. Det er få som venter av 

tenåringen at han skal yte noe særlig til fellesskapet, noen 
småplikter i hjemmet, en god gjerning her og der, det er 
det hele. Isteden skal de lære, med sikte på fremtidig liv, 
muligens også ytelse. 

Det annet hovedkjennetegn ved tenåringskulturen vil 
jeg kalle dens konsumentorientering. Dette henger selv- 
følgelig sammen med det foregående punkt, og er på ny 
en avspeiling av samfunnsstrukturens betydning. Ung- 
dom kommer ikke forstyrrende inn som produsenter, men 
virker særdeles stimulerende som konsumenter. 

Som det tredje hovedkjennetegn ved tenåringskulturen 
vil jeg benytte betegnelsen ansvarsfrihet. På ny går det en 
tråd tilbake til uproduktiviteten. Personer som ikke har 
ansvaret for produksjon, og heller ikke ansvaret for noen 
annen viktig aktivitet i samfunnet, de vil formodentlig 
måtte gis en ekstra margin for avvik på andre livsområder. 
Et annet ord for ansvarsfrihet blir uansvarlighet. Målset- 
ninger blir kortsiktige, — andre tar vare på de langsiktige, 
livsorienteringen blir nytelsesorientert, hvilket også lett 
blir en form for konsum. Typeeksemplet på ansvarsfri- 
heten synes jeg man finner i den såkalte «russetid» som 
norske gymnasiaster går inn i siste halvår i gymnasiet. 
Her brytes vanlige normer om gateorden, alkoholbruk og 
seksuell diskriminering til fordel for et liv i nokså kramp- 
aktig løssloppen munterhet. I sitt utspring er det hele 
formodentlig en reaksjonsdannelse mot formynderskap. 
Det er lavstatusgruppens rituelle oppgjør med undertryk- 
kerne. Men det er samtidig et oppgjør som i sin form aldri 
kunne godtas om utøverne hadde ansvar for noe annet 
enn seg selv. 

I dette lys blir tenåringene en direkte avspeiling av det 
samfunn vi lever i. Vi har skapt et samfunn hvor ungdom 
er tatt ut av produksjonen, men til gjengjeld gitt konsum- 
oppgaver og en ekstra margin for uansvarlighet. 

Men i denne «løsning» ligger kanskje også kimen til 
noe av tenåringskulturens undergang. Det som egentlig 

( skjedde med fiskerens hustru da hun flyttet til byen, var 
jo at hun hadde vanskeligheter med å finne meningsfylte 
oppgaver til sine barn, samtidig som hun sikkert også fikk 
mer tid til å oppleve dette som problematisk. Men hennes 
problem ble selvfølgelig også barnas. De opplever også sin 
meningsløse ubrukelighet. Nettopp i dette ligger mulig- 
hetene for alternative ungdomskulturer. 


2.3. Alternative svar 

I kontrast til mye i den konvensjonelle tenåringskulturen 
er det vokst fram et helt knippe av alternative ungdoms- 
kulturer. Mest synlig, og kilde til størst forskrekkelse, er 
kanskje representantene for den langhårede livsstil. Eks- 
tremutgaven er kjent av de fleste, om ikke annet så fra 
bilder og skrekkskildringer: Lange, flagrende lokker, 
skjegg hos dem som kan få til slikt, en eiendommelig 
klesdrakt, gitar i hånden og bjeller om halsen, bare føtter 
på sommertid og kanskje en litt mangelfull personlig 
hygiene sommer såvel som vinter. Engang kalte vi dem 
hippier, men hippiene døde og ble Yippier, og de er visst 
også døde, men fenomenet er ikke dødt, håret er ikke 
kuttet, man kan til og med ane virkningene av det på de 
mest dannede kontorer hvor nakkehårene hos de ansatte 
er økt med flere centimeter på få år. Og kanskje er det 
ikke bare nakkehårene som er påvirket? 

Sentralt i denne kultur står den valgte fattigdom. Det 
er i de rike land det skjer, og blant de velstående i de rike 
land. I metthet, og med et sideblikk til den nød som her- 
sker i store deler av den øvrige verden, er det noen som 
blir anti-konsumenter. Blant disse finner man også meget 

bevisste forsøk på å trekke seg tilbake fra de store, uper- 
sonlige enheter, og over i tette nær-forhold hvor man 
møter hele mennesker, og ikke bare det utsnitt som kan 
tillates i de store organisasjoner. Fordi de er antikonsu- 
menter, og fordi de lever i små enheter, kan de også i 
større grad tillate seg å leve i øyeblikket, samt være 
orientert om indre verdier; følelser, introspeksjon, og indre 
opplevelser spiller en stor rolle. Karakteristisk for idealene 
i hvert fall, er at spørsmålet til den fremmede ikke lyder 
«hva er du» — med forventninger om yrkesangivelse, men 
«hvem cr du», hva slags menneske? Dette er vanskelig 
målbare egenskaper. Derved understøttes en på forhånd 
sterk tendens i denne kulturen til ikke å bli prestasjons- 
orientert, ikke stadig å legge an på innbyrdes rangeringer, 
men isteden legge vekt på likhet og likeverd. 

De politiske ekstremister på ytterste venstre fløy, av 
og til også på ytterste høyre, er en annen variant av mot- 
kulturister. Ofte står de i bittert motsetningsforhold til de 
langhårede som de synes tar kraften vekk fra den politiske 
protest. Men felles er avvisningen av vår type samfunn. 
Og felles er også at ingen av dem har tenåringskulturens 
kastepreg. Det er ikke noe man er født inn i, og vokser 
ut av når man blir tyve. Medlemmene er i praksis unge, 
men de kunne vært gamle, og noen av dem er det også. 
Medlemskapet er en oppnådd egenskap, ofte ved opp- 
visning av større personlig mot enn vi til daglig tenker på. 
Motkulturen er ikke preget av å være et overgangsstadium 
slik som tenårene med en livsførsel man nokså selvfølgelig 
legger av seg når man er ferdig med aldersfasen. Russe- 
tiden er på ny brukbar som et noe karikert eksempel på en 
tenåringsvariant. En gang i livet ikke bare kan, men skal 
man flagre og gjøre alt det som verken barn eller voksne 
har adgang til. Men så byttes den røde lue ut med den 
sorte, og derved er man yoksen og slutter med det hele. 

Nettopp vissheten om dette gjør tenåringsavviket lett 
aksepterbart for de eldre. Mens omvendt uvissheten om 
motkulturistenes villighet til å bli som vanlige folk gjør 
deres holdninger og livsstil til en opplevd trusel. 

Men de kunne også oppleves på en annen måte. De kunne 
oppleves som speidere. De kunne oppleves som slike som 
nettopp ved å være unge følte de nye behov i et sam- 
funn både hurtigere og heftigere enn andre. De kunne 
oppleves som slike som — ofte med store personlige om- 
kostninger — prøvde ut nye løsninger og samlivsformer 
som kanskje blir nyttige for mange hvis samfunnet tar 
enda et steg over i teknokratiet. 

Når teknokratiet har gjort enda en omdreining, når 
enda flere sysler er fratatt vanlige folk, når enda mindre 
luft og jord finnes tilbake, da viser det seg kanskje ikke å 
ha vært så dumt at noen langhårede barbente ynglinger 
eller illsinte protestanter helt ut har brukt seg selv i forsøk 
på å finne igjen balansepunktet mellom nød og overflod 
og mellom blodslit og den fullstendige ubrukelighet. Mot- 
kulturistene kan oppfattes som speidere for oss alle. De 
kan oppfattes som slike som har med seg noe viktig når 
de kommer til skolen. Slik velger vi å se dem her. 


2.4. Tenåringskulturen og dens motmenn 

Tenåringskulturen er ingen motkultur. Tvert om, den er 
i nydelig harmoni med hovedstrukturen i industrisamfun- 
net. Men stadiet bortenfor tenåringskulturen ble en mot- 
kultur. Tenårene er et arrangement som i sine øyeblikke- 
lige konsekvenser virker konserverende på hovedstruk- 
turen i samfunnet, men som på lengre sikt gir grunnlag 
for endringer ved å skape rekrutteringsområde og rekrut- 

teringsholdninger for mot-kulturister. Men felles for både 
tenåringer og motkulturister er at de representerer sen- 
trale svar på det samfunn de er født inn i. Tenåringene 
og deres motmenn er skapt av et teknokrati hvor de egent- 
lig ikke trenges som ungdom, bare som voksne. Om vi i vår 
vurdering avromantiserer ungdomsperioden og erkjenner, 
ikke bare intellektuelt, men også følelsesmessig, dens 
ubrukelighet i et moderne tekno-samfunn, da har vi i 
hvert fall litt bedre forutsetninger for å forstå noe av det 
som rører seg blant dem som banker på i ungdomsskolen. 
Dc kommer ikke tomme. Samtidig har vi noe større mu- 
ligheter for å skimte noen av og til glemte sider ved 
skolens oppgaver overfor både ungdom og samfunn. 

KAPITTEL III 


Hvis skolen stengte 

Nå er det sagt nok om samfunn og ungdom i denne bok 
til at det også går an å si noe om skole. Men fortsatt skal 
her gås krokveier. Målet er å få fram noe om skolens 
funksjoner, dens oppgaver, i den type samfunn vi nettopp 
har fått avspeilet gjennom ungdoms reaksjoner. Men vi 
må ikke fanges for fort i forsøket på å svare. Godt spurt 
kan være bedre enn svart. Utgangsspørsmålet her blir en 
tankelek: 

Hva ville skje i den type samfunn vi har i dag, hvis vi 
ikke hadde skolen? Hvis vi ikke hadde et system av 
lærere, av skolestyrere, av skoleadministrasjon, hvis vi 
ikke hadde de fleste av disse plassert i store bygninger hvor 
de et flertall av årets dager møtte årgang etter årgang av 
elever, hva — hvis noe — måtte da være annerledes? Og 
hvordan ville det gå med dette samfunn? 

Det ville ikke gå, som nå. Men kanskje av litt andre 
grunner enn de offisielle. 

3.1. Hvis skolen stengte — første akt 

Den stenger jo stadig. Det er ferier og i Sverige er det 
streiker. Og vi vet, foreldre vet i hvert fall, at det helt ele- 
mentære behov som skolen ivaretar er å gi barn et sted å 
være. Byer er ikke bygget for barn, biler er ikke bygget 
for barn, maskiner trenger dem ikke, voksne trenger dem 
ikke. Lange ferier blir en byrde, streiker en katastrofe, 
fordi vi ganske enkelt ikke har innrettet oss på å ha barna 
omkring oss hele tiden. 

Problemet er blitt helt snudd på hodet på ett hundre år. 
I 1871 ble det oppnevnt en kommisjon for å gi Norge 
en ny skolelov for byene. Kommisjonen var ikke i tvil om 
at skoledagens lengde måtte begrenses for ikke å holde 
barn borte fra arbeidslivet. Her kreves et langt sitat. Jeg 
henter det fra Hans- Jørgen Dokkas (1967) sentrale verk 
«Fra allmueskole til folkeskole» (her fra s. 288 — 289): 

«Flertallet innen kommisjonen fant det avgjort nødvendig 
å la hensynet til byenes fattige arbeiderbefolkning veie 
tyngst ved fastsettelsen av regler om skoletidens lengde. 
Den hadde også i første rekke innhentet nettopp slike opp- 
lysninger som kunne hjelpe den til å avgjøre hvilken 
skoleplikt det var forsvarlig å pålegge arbeiderbarna. Dette 
stod for kommisjonen som særdeles viktig fordi den var av 
den mening at slik forholdene hadde utviklet seg i byene, 
var barnas skolegang helst blitt en tyngre byrde for by- 
allmuen enn den hadde vært før. Særlig i de større byene 
hadde det dannet seg et arbeiderproletariat som levde i 
slike kår at det faktisk var helt avhengig av barnas ar- 
beidsinntekt, og som følgelig ikke kunne pålegges en lengre 
skoletid enn høyst nødvendig. Ikke minst måtte en være 
oppmerksom på, mente kommisjonen, at fattige barn ble 
sendt ut i lønnet arbeid i yngre alder enn tidligere på 
grunn av de større muligheter for barnearbeid i det indu- 
strialiserte næringsliv. 

Av kommisjonens omfattende materiale framgikk det 
at 26,1 % av elevene i allmueskolen i 56 byer — dvs. de 
som hadde gitt de nødvendige opplysninger — hadde 
arbeid utenfor hjemmet i året 1871. Prosenttallet fordelte 
seg slik at det var 15,9% som hadde «fast Arbeide» og 
10,2 % som hadde «tilfældigt Arbeide», og på de alders- 
gruppene kommisjonen opererte med, fordelte det seg med 
18,3% på gruppen 12 år og derover, 5,7% på gruppen 


10 — 12 år og med 2,1 % på gruppen under 10 år. For 17 
av byenes vedkommende — blant dem var de største — 
viste et mer spesifisert materiale at av alle allmueskole- 
guttene i gruppen 12 år og derover var 65,0% i arbeid 
og av alle i gruppen 10 — 12 år 34,2 %. For pikenes ved- 
kommende var de tilsvarende to tallene 32,7 og 15,4. 
Hva barna hadde tjent på det tilfeldige arbeidet, var det 
ikke gitt noen opplysninger om, så inntekten av det ble 
det sett bort fra, men den samlede årsinntekt kom likevel 
opp i ca. 50 000 speciedaler. Som rimelig kan være, var det 
de eldste elevene som hadde tjent mest. Innen den eldste 
gruppen falt det således gjennomsnittlig IP/3 speciedaler 
på hver og innen den nest eldste 7 speciedaler. 

At det her var avdekket forhold som måtte få vesentlig 
betydning for skolens ordning, var kommisjonen ikke et 
øyeblikk i tvil om. Den mente det var så meget mer nød- 
vendig å ta hensyn til barnearbeidet som den antok at det 
i fremtiden helst ville bli flere barn i arbeid utenfor hjem- 
met enn det viste seg å være i 1871. Ja, den håpet i grun- 
nen at så ville bli tilfelle. Dens materiale syntes nemlig å 
vise at det var et klart omvendt proposjonalt forhold mel- 
lom barnearbeid og fattigunderstøttelse». 

Men det varte ikke lenge. Skolefolk protesterte, saken 
ble underkastet ny undersøkelse, man fant at kommisjonen 
hadde overdrevet, og i hvert fall burde ikke barn arbeide 
så mye. Behov for så mye barnearbeid ble det heller 
ikke. Barnedødeligheten sank, samtidig som automatise- 
ringen gikk sin ustoppelige gang. 

Musgrove (1965) har mye tilsvarende stoff om engelske 
forhold. Et hovedproblem i de tidligste faser av industriali- 
seringen var at barn konkurrerte ut sine foreldre. Det som 
sjokkerte borgerskapet, var ikke så mye barn som slet i 

gruvene, eller i fabrikkene, mener han. Det sjokkerende 
var at de gjorde det bedre enn foreldrene som ikke så 
hurtig klarte skiftet fra landsens forhold. Derved tjente 
barna mer, og fikk frihet og makt. I Musgroves ikke alt- 
for flatterende bilde av fortiden, ble lovene mot barne- 
arbeid skapt for å beskytte de eldre mot ublu konkur- 
ranse. Men med disse lover, og enda mer ved økt over- 
levelseskvote og endret teknologi, skrumpet behovet for 
disse barn inn. Og Musgroves kjølige ord er disse: Den 
obligatoriske skole ble en nødvendighet i 1870-årene, ikke 
fordi barn var i arbeid, men fordi de i økende grad ikke 
var i arbeid, (s. 76). 

For skandinaviske forhold treffer det ikke helt. Våre 
samfunn var for stabile, våre byer for små. Men som en 
perspektivskaper kan hans ord få stå. De passer ikke helt 
på vår fortid. Men de kan få minne oss om noe i vår 
nåtid. Som f. eks. da skoleplikten i Norge ble besluttet ut- 
videt fra syv til ni år. (Lov av 13. juni 1969 nr. 24, i kraft 
fra 1. juli 1971). 

Foran lovgivernes behandling av saken kom det inn 
4000 protester, hovedsakelig fra skolefolk som hadde er- 
faring fra de tidligste forsøk med så lang skoletid. Kirke- 
og undervisningskomitéen, (Innst. O. XLV 1968 — 69, s. 5) 
ville likevel ikke vente. Den stadige omforming av yrker 
og samfunnsformer setter store krav til den enkelte og 
øker generelt behovet for en solid grunnutdannelse, sier 
komitéen. Og så kommer det som senere blir en gjen- 
nomgangsmelodi i debatten: 

«En annen ting som i denne sammenheng også spiller en 
vesentlig rolle er at det i dag finnes få alternativer for 
en 14 — 15-åring som ønsker å forlate skolen. Erfaringene 
synes å tyde på at denne aldersgruppe har vanskelig for å 

skaffe seg tilfredsstillende arbeid i konkurranse med dem 
som er litt eldre og som dessuten har lengre skolegang. 

Endelig vil komitéen peke på at de problemer som de 
«skoletrette» elever representerer, ofte vil bli overført til 
andre deler av samfunnslivet eller arbeidslivet dersom 
disse elever blir fritatt for skoleplikt.» 

At skolen skulle yde denne service overfor resten av 
samfunnet, stod som selvsagt for komitéen. Og det stod 
også som selvsagt for nesten samtlige av de debattanter 
som senere berørte spørsmålet i Odelsting og Lagting. 
Einar Hovdhaugen er ett eksempel (Forhandlinger i 
Odelstinget 21. april 1969, s. 273): 

«Det er naturleg at stilt overfor desse problem (skoletrett- 
het og disiplinproblem) melder spørsmålet seg om ikkje dei 
siste åra i ungdomsskolen bør vere frivillige. For skolen 
ville det vere den enklaste og mest lettvinte løysing. Det 
ville kanskje ha vore lettare å svare ja på dette spørs- 
målet for ein 20 — 25 år sidan enn det er med den struktur 
samfunnet har i dag. Vilkåra for ein 14 — 15-åring til å 
kome inn i arbeidslivet og få opplæring er i dag svært av- 
grensa. I dei fleste tilfelle er dei i det heile ikkje til stades. 

* Den økonomiske utvikling har ført med seg at barn i 
14 — 15-års alderen i dag er lite motiverte for regelmessig 
arbeid. Og i dag bur ein stadig større del av folket i byar 
og tettsentra. Og med den svakare stilling som heimen 
etter kvart har fått, er det grunn til å frykte for at elevar 
som sluttar skolen i 14 — 15-års alderen, i mange tilfelle vil 
hamne i lediggang og gjengar, og kome inn i ei utvikling 
som kan skape større problem for samfunnet enn dei pro- 
blem skolen står overfor med 9-årig skoleplikt, då under 
føresetnad av at skolen blir betre i stand til å møte den 
utfordring ein her står overfor enn kanskje tilfelle er i 

dag. Eg er redd for at ved å gå bort frå den 9-årige skole- 
plikta (vil skolen) . . . svikte sitt sosiale og pedagogiske 
ansvar.» 

Det ble ikke noen reell debatt om den generelle øking 
i tvangen til å gå på skole fra syv til ni år. I Odelstinget 
var Bjarne Undheim den sterkeste tviler, men han fant 
det urealistisk å reise noe forslag som gikk imot skole- 
plikten. I Lagtinget reiste Teddy Dyring et forslag om at 
opplæringsplikten bare skulle vare ut åttende klasse. Og 
han sa uvanlige ting. (Forhandlinger i Lagtinget 1969, s. 
59): 

«For den skoletrette, for den som ikke er motivert for 
videre skolegang, blir ikke skolen noen skole, men det blir 
nærmest et spørsmål om en slags anbringelse.» 

Forslaget fikk fire stemmer, og ble nærmest oversett i 
debatten. Saken var for opplagt. Men det ble en mini- 
debatt om hvorvidt noen enkelt individer. i helt ekstraordi- 
nære tilfelle skulle få lov å slippe ut etter å ha gått åtte 
år på skolen. 

Flertallet i Kirke- og undervisningskomitéen gikk inn 
for den formulering som også var foreslått av departe- 
mentet, at «I særlege tilfelle kan ein elev bli utskriven tid- 
legare, men likevel ikkje før han har gått åtte år på 
skolen.» Slik er også loven blitt. Men et mindretall tok 
opp et forslag opprinnelig reist av Norsk Lærerlag: «I sær- 
lege tilfelle kan ein elev av skolestyret bli overført frå 
skolens vanlege undervisning til alternative opplærings- 
tilbod.» Og det ble kjempet hardt for dette. Mindretallets 
anfører, Torger Hovi sa bl. a. (Forhandlinger i Odelstinget 
21. april 1969, s. 264): 

«... eg har vanskelig for å skjøne konklusjonen til 
fleirtalet her. For når ein elev er utskriven, har skulen 

mist sitt tak på han og sitt ansvar. Likevel har samfunnet 
det fulle ansvar for vedkommande. På den andre sida rår 
ikke samfunnet over andre organ med dei hjelperåder som 
trass i alt skulen har. Mindretalet vil difor ikkje gje nokon 
rett til å utskrive ein elev før han har gjennomgått 9-årig 
skule.» 

. . . når ein elev er utskriven, har skulen mist sitt tak på 
han . . . 

Egentlig vet vi det jo alle. Men det snakkes ikke mye 
om. Det er ikke noe særlig godt pedagogisk utgangspunkt. 
«Kom deg på skolen gutt, vi vet ikke annen råd». Da er 
det liksom bedre å tenke på samfunnet som ofrer alt for at 
de små skal få del i kulturarven. 

Det er nok sant det også. Men det er ikke den hele, fulle 
og fullstendige sannhet. Det er også andre grunner til at 
vi har skole. Skal vi forstå skolen, må vi også gjøre oss 
disse andre formål skolen tjener bevisst. Er de akseptable, 
må vi forsøke å innrette skolen på dem. Er de uakseptable, 
må vi forsøke å hindre at behovene oppstår, eller ivareta 
dem på andre måter. 

I dette perspektiv blir det derfor viktig også å se på 
skolen som et oppbevaringsorgan, et særdeles hensikts- 
messig middel til å holde barn og ungdom ute av sirkula- 
sjon. Barn, ungdom og andre avvikere i forhold til ar- 
beidslivets krav vet vi ikke vår arme råd med. Uten ett, 
eller kanskje to: Pensjoner dem, eller sett dem på anstalt. 
Med anstalt menes her først og fremst skole, den vanlige 
skole for barn og ungdom fra syv til femten år. Tallmessig 
er det slett ikke noen liten del av de ubrukelige vi på 
denne måten makter å holde ute av sirkulasjon. Vi har 
laget et teknisk sofistikert, industrialisert og masseprodu- 
serende samfunn hvor ungdom er like unyttig som de 
fleste andre former for ufaglært arbeidskraft. Tenårings- 

problematikken og dens motkultur henger intimt sam- 
men med ungdoms ubrukelighet i forhold til det samfun- 
net definerer som viktig. Skolen er i denne forbindelse en 
særdeles hensiktsmessig absorberingsmekanisme. Ved skole 
utsettes møtet mellom de ubrukelige og de voksnes sam- 
funn. Hvis skolen stengte, måtte vi innrette oss på andre 
måter. Særlig måtte vi finne fram til andre måter å bruke 
ungdommen på. 

3.2. Hvis skolen stengte — annen akt 

Men det var noe annet som også gikk galt, hvis skolen 
stengte for alvor. På ny noe uomtalt ved festtaler, men 
til gjengjeld særdeles flittig kommentert ved de ganske al- 
minnelige middagsbord. Det er innlysende for de fleste 
foreldre, og blir det snart for de fleste barn, at bestemte 
typer skolegang er helt avgjørende for det liv som senere 
skal leves. Tabell 3, 2-1 gir et ganske godt inntrykk av et 
høyt — og stadig høyere — bevissthetsnivå på dette punkt 
hos foreldre såvel som hos barna. For de uinnvidde: I noen 
fag er det slik at elevene selv de par siste år kan velge hvor 
vanskelig stoff de vil hanskes med. Lettest er det i kurs- 
plan 1, vanskeligst i kursplan 3, så skal ingen behøve å bli 
lei seg over ikke å strekke til. 

Men så blir de lei seg likevel, for de velger for vanskelig. 
For de vet, som foreldrene vet, som de fleste vet, at et 
dokument om at man har passert ungdomsskolen på kurs- 
plan 1 ikke er verdt papirprisen. Skolen kan bestemme 
siste halvår, og presse elever ned i den kursplan de «hører 
hjemme». Jeg ville tro at skolen kvier seg i det lengste. 
Skolen vet også det vi andre vet. Her gjelder noe annet 
enn de fine ord i formålsparagrafen. Her gjelder det spørs- 
mål om utdeling av adgangskort til samfunnets klasse- 
struktur. Her er det ikke spørsmål om å lære eller leve. 


52 


TABELL 3, 2-1. Elevenes prosentvise fordeling på kurs- 
planer på 8. trinn fra 1964/65 til 1968/69 


Ar 





Kursplaner 








Norsk 


Matematikk 


Engelsk 


Tysk 














Ikke 


1 

2 

3 

i 

2 

3 

1 

2 

3 

1 

2 

tysk 

1964/65 

1,5 

31,6 

54,8 

15,2 

29,6 

51,8 

13,3 

27,9 

51,6 

13,4 

51,8 

34,8 

1965/66 

9,7 

30,5 

56,9 

14,4 

29,2 

53,0 

14,0 

27,0 

53,9 

15,1 

54,1 

30,8 

1966/67 

9.7 

30,7 

56,1 

14,3 

29,3 

51,7 

13,1 

27,2 

54,2 

16,0 

53,4 

29,0 

1967/68 

9,0 

29,2 

59,1 

13,5 

29,5 

54,1 

13,3 

26,8 

56,0 

15,5 

54,1 

29,1 

1968/69 

8.0 

27.3 

61,3 

12.2 

27,3 

57,6 

12,2 

25,5 

59,4 

14,9 

57,0 

27,7 


Fra Normalplanutvalget 1970, Innstilling I, Oslo 1970, 
s. 45 og s. 49. 


Her er det spørsmål om å få noe å vise for seg når man 
skal videre i kappløpet. Tabellen viser klart at alle parter 
har lært noe i livets skole. Deltagelsen på kursplan tre øker 
jevnt. 

Også dette har mange sett og sagt. Tore Lindbekk (1971, 
s. 19 — 20) f. eks.: 

«Det omgivende samfunn har innrettet seg på at i det 
store og hele gir tillegg i skolegang økning i reell kompe- 
tanse, dvs. i elevenes bruksverdi. Hvor stor denne økning i 
bruksverdi er har en latt stå åpent. I forbindelse med for- 
delingen av attraktive posisjoner i samfunnet er imidler- 
tid kvantum skolegang og skolens egen interne elevgra- 
dering med karakterer og poenger blitt tatt i bruk som et 
viktig konfliktreduserende kriterium ved utvelgelsen. Få 
avtakerinstitusjoner tillegger disse kriterier stor betydning 
som indikasjon på reell nyttighet. En antar at en positiv 
korrelasjon er til stede mellom utdannelsesnivå/karakterer 
og relevant yrkesferdighet. Men ingen næringer eller or- 
ganisasjoner har noen gang interessert seg så meget for 
problemet at de har forsøkt å undersøke problemet nær- 
mere. Viktigst for dem er at disse kriterier er innarbeid- 
ede som rettferdige kriterier. En pådrar seg klager og mer- 
arbeid dersom en ser bort fra dem. 

Det er kanskje på dette punkt, gjennom sin klassifi- 
sering av individene som rettighetshavere — at skolesyste- 
met i dag yder sitt mest etterspurte og åpenbare bidrag til 
andre institusjoner». 

Men her er det jo bygget inn en ustoppelig vekstfaktor. 
Virkningen illustreres godt i Diagram 3, 2-2. Hvor samfun- 
nets hovedprivilegier er bygget sammen med utdannelses- 
strukturen, der vil kampen om de særlige fordeler ut- 
spilles på de stadig høyere nivåer. Engang var middel- 
skolen for de få, og derved fint også som adgangstegn. 

Med niårig skole er dette trinnet bokstavelig talt kommet 
ned på jorden, her starter alle, så første trinn i utviklings- 
stigen må bli noen trinn i tillegg . Men det skaper jo ulik- 
het! Som en naturlov vil kravet komme om 12-års skole 
for alle, så alle på ny kan bli stilt likt. På ny tas et lag- 
delingstrinn bort, alle starter likt fra det trettende år og 
kampen om knappe goder går videre. Og slik vil det vel 
gå og gå til det sprekker en dag, — til det ikke finnes 


DIAGRAM 3, 2-2. Samlet antall studenter ved norske 
akademiske læresteder årene 1934 — 1970. 



Fra NAVF’s utredningsinstitutt: 1971 : 3, Figur II s. 26. 

folk eller fremmedarbeidere igjen til det lille av jobber 
som gjenstår å gjøre. 

Hvis skolen stengte, måtte jo samfunnet fortsatt fordele 
sine borgere på forskjellige stillinger. Og hadde man ikke 
skole, er det vel høyst sannsynlig at man i første omgang 
ville måtte gripe til det som også i dag bestemmer hvor 
mye utdannelse man skal klare å skaffe seg; nemlig 
familiens sosiale posisjon. 

Undersøkelse etter undersøkelse viser akkurat det 
samme; at sosial posisjon målt ved foreldres stilling er av 
sentral betydning for hvilken skolegang barna kommer til 
å fullføre, hvilket igjen blir av sentral betydning for hvil- 
ken sosial posisjon disse barn i kraft av sin oppnådde skole- 
gang kommer til å få som voksne. Denne sirkel er så tett, 
og med så få unntak, at det er fristende å antyde at det 
var like godt om man var den foruten. Da ville den reelle 
sammenhengen mellom arv og status komme klarere fram. 
Da ville det ikke gjemmes bort ved et system som bare til- 
synelatende er åpent. 

Michael Young (1966) advarer i sin fremtidsroman mot 
intelligensen som overklasse. Eller som angitt i original- 
tittelen «Om tjieritokratiets framvekst — et essay om ut- 
danning og likhet». Det er som å advare mot oversvøm- 
melse i Sahara! Ved å rope så sterkt om farene ved et 
samfunn styrt av begavelsene utplukket gjennom skole- 
systemet, bidrar Young til å lede oppmerksomheten vekk 
fra realitetene: At utdanningssystemet i hovedsak bare 
konfirmerer de sosiale forskjeller som allerede finnes. Ut- 
danningssystemet gir høystatuspersoner særlige muligheter 
til å ta eksamener. Deres status i samfunnets klassestruk- 
tur blir derved av den aller mest hårdføre type — til- 
skrevet ved fødsel' og oppnådd ved skole. Myten fra 
Young, sammen med eksemplene vi jo alle kjenner om 

enkeltpersoner som bryter igjennom og utdanner seg 
til en toppstilling i samfunnet, bidrar til å tilsløre at de 
fleste blir der de er født. Skjer det avansement, skjer det 
for klassen som helhet. Men i mellomtiden er klassen 
overfor også avansert. 

Tabell 3,2-3 g ir et lite glimt inn i typiske forskningsresul- 
tater på dette området. Disse tallene er fra England, men 
lignende kan skaffes i mengder fra nærmere eller fjernere 
trakter.* Tabellen viser hvor mange som mislykkes i en 
enkelsk videregående skole. De dårligste er plukket vekk 
på forhånd. Likevel går det fortsatt dårlig med mange, 
men klart best med godtfolks barn. Blant den beste tredje- 
del — ved inntak til skolen — mislykkes her bare 10 
prosent mot 54 fra gruppen «ufaglærte arbeidere». Blant 
den dårligste tredjedel mislykkes 34 prosent fra høyeste 
sosialklasse, mot hele 76 prosent fra de ufaglærtes barn. 
I tall ser vi antagelig her virkninger av mange små sentri- 
fuger av typer som ble illustrert gjennom Adrian og 
Clint i kap. 1.3. 

Slik er det fra første til siste trinn i skolen. Slik vet 

TABELL 3, 2-3. Prosent mislykkede i en engelsk høyere 
skole sett i sammenheng med sosial stilling og resultater 
ved inntaket til skolen 


Resultat ved inntak 
Beste Mellomste Dårligste 
Fars yrkesgruppe tredjedel tredjedel tredjedel 


Høyere næringsdrivende m. fl. 

10 

25 

34 

Kontor/funksjonær 

19 

32 

42 

Faglært 

38 

58 

62 

Ufaglært 

54 

62 

76 


Etter Boalt og Husén 1964, s. 79. 

* For en oversikt, se Lindbekk (1968). 


57 


vi det er. Til topps på utdanningsstigen, og derved med 
legitimering av det adgangskort de er født til å klare å 
oppnå, kommer hovedsakelig godtfolks barn. Og skulle de 
ikke få det til hjemme, klarer de det saktens ved en av- 
stikker til utenlandske universiteter.* Hvis skolen stengtes, 
ville et slør bli tatt til side.** Vi ville oppleve arvens be- 
tydning. Og vi måtte for alvor ta opp diskusjonen om 
hvem — hvis noen — som skulle få mest av samfunnets 
goder, i rang eller rikdom, og eventuelt på hvilket 
grunnlag. 


3.3. Hvis skolen stengte — tredje akt 

Men en ting står for noen fast som grunnfjellet: Hvis 
skolen stengte, ville kunnskapsoverføringen svikte. Et 
moderne, stadig mer komplisert samfunn krever stadig 
mer skole for sine barn. Kulturarven blir større, det kre- 
ver nødvendigvis mere tid ved overføringen. På denne arv 
hviler vår åndelige utvikling, og den er også fundamentet 
for vår materielle velferd. 

Hvis man sammenligner land på forskjellig utdannings- 
nivå, finner man en nesten fullkommen korrelasjon mel- 
lom nasjonalprodukt og utdannelsesnivå. Det er ikke uten 
grunn at utviklingsland satser på utdanningssektoren. Uten 
skole, ingen utvikling. Skolen er klippen det hele hviler på. 
Vi så det allerede i denne boks første avsnitt om den 
franske landsby. 

Likevel kan det være fullstendig galt. 

Den franske landsbyskole ble, i en periode, klippen det 
hele hvilte på. Slik må det også ha vært i Norge. Hva 

* Cfr. Tore Lindbekk (1964), spesielt tabell 5 a og b. 

** Dette later også til å være ett av de helt sentrale poeng for 
Ivan Illich (1969) og den krets han har samlet rundt seg i 
Cuernavaca i Mexico. 


Thabault viser i detaljrik dybde for en enkelt liten lands- 
by, viser Hans-Jørgen Dokka i bredde for hele det norske 
skolesystem. Det var bruk for denne skolen. Den var en 
forutsetning for fortsatt materiell vekst. Den spredde 
bokstaver, tall og teknikker. Den gjorde nye politiske for- 
mer mulig, den tok vare på kulturarven. 

Den gjorde alt dette i en periode så grundig at grunn- 
skolen for oss alle til disse dager er blitt stående som en 
selvfølgelighet. Men våre dager er ikke Thabaults. Våre 
dager er ikke de Dokka beskriver. Våre dager må bli 
våre. 

Korrelasjoner er ikke årsaker. Sammenhengen mellom 
utdannelsesnivå og økonomisk vekst kan like godt være 
en avspeiling av faktorer jeg tidligere har vært inne på, 
oppbevaringsfunksjonen, lagdelingsfunksjonen, — behov 
som stiger i takt med nasjonalproduktet. 

Kulturarven øker i omfang. Men det gjør også arkivene. 
Her er vi kanskje ved det helt sentrale punkt. Den franske 
landsbyskole såvel som vår allmueskole kom til i en fase 
mellom naturalhusholdning og det høyt oppdrevede tek- 
nokratiske samfunn. Og som Musgrove (1965, s. 26) sier: 
«Hvis en generasjon i et primitivt samfunn glemmer å 
gjøre leksene, så er denne kulturen tapt.» Vi kan derimot 
slå opp, det finnes et sted tilgjengelig for alle som gidder 
å lære seg de helt elementære teknikker for å slå opp 
eller finne fram. Men i en mellomfase kunne de ikke klare 
det på annet vis enn ved skole. Kulturen, det som var dyr- 
ket, ble for stor, den sprengte den enkeltes hode og vann- 
post, måltider og lærlingesituasjoner ble heller ikke til- 
strekkelige som overføringssituasjoner av den stadig øk- 
ende kunnskapsmengden. Skolen løste alle disse proble- 
mer, — for en tid. 

Men så er kunnskapsmengden senere økt med en hastig- 
het vi nesten ikke kan forestille oss. Diagram 3, 3-1 gir 

DIAGRAM 3, 3-1. Veksten i teknisk og vitenskapelig lit- 
teratur 1933 ved U niversitetsbiblioteket og 12 andre faglige 
og vitenskapelige bibliotek i Danmark. Logaritmisk skala . 



Fra Ruby (1970) s. 78. 

en oversikt over tilgangen av teknisk og vitenskapelig lit- 
teratur til Universitetsbiblioteket og 12 andre faglige og 
vitenskapelige bibliotek i Danmark. Den loddrette skala er 
logaritmisk, det betyr at målestokken stadig minker når 
man går oppover på skalaen, og at økningen derfor er 
langt mer dramatisk enn det utrenede øye kan fortelle. 
Antall bøker er fordoblet innen Universitetsbiblioteket i 
løpet av 30 år, innen de andre bibliotek i løpet av 20 år. 
Antallet tidsskrifter er fordoblet i løpet av henholdsvis 14 
og 9 år. I tillegg kommer at antall artikler innen tids- 
skriftene er økt med over 50 prosent i løpet av den siste 
tiårsperiode. Selv om skolen hvert eneste år øker sitt stoff- 
innhold, er den dømt til å tape. Den lille flipp av kunn- 
skap som der kan formidles, blir mindre og mindre i for- 
hold til den totale kunnskapsmengde. Vi kan aldri mer 
drømme om at borgerne skal kunne all denne kunnskap. 
Vårt ytterste mål må være å gi dem midler og lyst til å lete. 

Likevel fortsetter vi med en skole bygget på den modell 
som ble utviklet i landsbyen. Men landsbyen var et lukket 
samfunn. Det betydde samtidig at menneskene kunne sitt 
samfunn. De hadde oversikt, de levde i en helhet. Så åpnet 
sirkelen seg, ny informasjon trengte inn, det ble behov for 
nye former for formidling, skolen kom til. Men vårt sam- 
funn er åpent til fortvilelse. Vi har kunnskap om alt, 
i bøker, i arkiv og på bånd. Det vi mangler, er oversikt, 
helhet, at sirkelen på ny skal få en lukning. Vi trenger et 
system som gjenskaper landsbysituasjonen før den fikk sin 
skole. 

Vår situasjon er derfor ny på flere måter: Vi lever i en 
fase hvor den tradisjonelle faglige kunnskap øker med en 
slik fantastisk hastighet at skolen hvert eneste år tvinges 
til å forvalte en relativt mindre bit av det hele. Det gjel- 
der i utpreget grad for hva som skjer innen fag som mate- 

matikk, kjemi, fysikk og biologi, men det gjelder også for 
humanistiske fag og for samfunnsfag. Vi kan ikke kunne 
det. Vi må derfor isteden lære generelle prinsipper og tek- 
nikker for å finne det. Men samtidig som våre kunnskaper 
relativt til kunnskapseksplosjonen stadig og med økende 
hastighet blir mindre og mindre, lever vi også i en fase 
hvor vi egentlig blir mer og mer uvitende om vårt eget 
samfunn. Her blir vi mer uvitende både absolutt sett, og 
relativt. Det kommer en stadig strøm av samfunnsviten- 
skapelige publikasjoner, så tett, så hurtig, så vanskelig at 
kun de færreste kan beholde oversikten og slik at det her 
som ved andre fag blir umulig å formidle annet enn en sta- 
dig synkende andel til skoleelever. Men i tillegg kommer 
at økningen i bøkene og artiklene formodentlig slett ikke 
holder tritt med økningen i kompleksitet og uoversiktlig- 
het i våre samfunn. Alle sier at samfunnsforskningen sta- 
dig gir oss mer kunnskap om våre samfunn. Det er sant i 
den betydning at antall bøker og artikler stadig øker. 
Men det er kanskje usant hvis vi ser den formelle kunn- 
skapsøkningen i forhold til den stadig økende uover- 
siktlighet og kompleksitet. Ingen har målt og tellet om 
dette, men for å få fram det sentrale i tanken vil jeg 
påstå at uvitenheten om sosialt liv egentlig øker hurtigere 
enn den boklige kunnskapsmengde. Til tross for den fan- 
tastiske utbygging av samfunnsforskningen som har fun- 
net sted innen alle industrisamfunn, vil jeg derfor hevde 
at den franske landsbyboer egentlig visste langt mer om 
sitt samfunn enn nesten noen vet om våre. Selv om sam- 
funnskunnskap ble eneste fag i skolen, ville det ikke nytte. 

Vi lever i en annen fase. Vi må tenke om igjen, og se om 
det kunne finnes andre måter hvorved skolen kunne bidra 
til å gjenskape oversiktligheten i sosialt liv. Vi må finne 
alternative veier til å kunne samfunn. 

KAPITTEL IV 


Makt i skolen 

Hvis skolen stengte, ville mye bli annerledes. Nettopp 
dette er vel den vesentlige grunn til at den ikke stenger, 
at den bare fortsetter som før, at vi bare får mer og mer 
av det samme. Men det er også andre grunner til veksten. 
Skolen er en organisme som vokser av seg selv, og som vil 
fortsette med det inntil noen av organismens indre for- 
hold blir endret. Skolen vil også utvikle seg videre i klart 
forutsigbare retninger hvis ikke sentrale indre forhold 
blir endret. Forutsetningene for denne indre vekst er det 
som vil bli drøftet i dette kapittel. 


4.1. « En del av livet » 

Mange har følt at skolen ivaretar mangfoldige formål. 
Noen har sett det, og forsøkt i hvert fall i noen grad å 
tilpasse skolen til de andre formål. Det norske Storting har 
følt og sett og forsøkt. Det kan ikke gå bra, jeg skal 
snart vise hvorfor. Men først til forsøket. I den første 
paragraf i den nye lov om grunnskolen (13. juni 1969, nr. 
24) heter det: 

«Grunnskolen skal i forståing og samarbeid med heimen 
hjelpe til med å gje elevane éCkristen og moralsk opp- 
seding, utvikle deira evner, åndeleg og kroppsleg, og gje 
dei god allmennkunnskap så dei kan bli gagnlege og sjølv- 
stendige menneske i heim og samfunn. 

Skolen skal fremje åndsfridom og toleranse og leggje 
vinn på å skape gode samarbeidsformer mellom lærarar og 
eie var og mellom skole og heim.» 

Mye strid har hersket om hvert eneste ord i denne for- 
mulering. Politikere og skolefolk, administrasjon og for- 
eldre, de har alle vært på skansene. Men det kan vel stadig 
herske atskillig tvil om hva som er gagnlege mennesker, 
og enda mer om hvordan de skapes. Likevel, noe står 
klart. Elevene skal gis en kristen oppdragelse, de skal gis 
god allmennkunnskap, og de skal utvikle sine evner. Dess- 
uten, noe er sagt nå som ikke var med tidligere, og blir 
derfor ekstra viktig: 

Elevene skal nå bli både «gagnlege og sjølvstendige ». 
Ved forrige lov av 1959 skulle de bare bli gagns menneske. 
Nå skal de bli det i heim og samfunn. Forrige gang var 
det bare lagt vekt på samfunn. Og så som det viktigste: 
Hele siste avsnitt av formålsparagrafen er nytt. Ikke ble 
det foreslått av komitéen som forberedte den nye loven. 
Ikke ble det foreslått av departementet. Men Stortinget 
ville ha med både åndsfridom og toleranse og de gode 
samarbeidsformer. Kirke- og undervisningskomitéen sa 
bl. a. (Innst. O. XIV. 1968—69, s. 9): 

«... like viktig som at den enkelte skal få realisere sine 
evner og interesser, er det å skape gode holdninger hos 
elevene. I denne forbindelse blir skolemiljøet en viktig og 
avgjørende faktor. Vi må derfor i langt sterkere grad enn 
før se på skolen som et sosialt fellesskap. Skolen skal ikke 
bare forberede og dyktiggjøre elevene for livet, skolen er 
en vesentlig del av livet. Skoleårene er blitt og vil i enda 
sterkere grad bli en stadig større del av et menneskes liv. 
Skolen må derfor ha sin egenverdi. Barn og ungdom skal 
kunne glede seg over tilværelsen mens de er under ut- 

danning. Det blir derfor en hovedoppgave for skolen å 
skape trivsel og glede.» 

Skulle man først oppbevares, kunne det vanskelig skje 
under hyggeligere vilkår enn angitt av Kirke- og undervis- 
ningskomitéen. 

Når det ikke er blitt slik — og ikke vil bli slik etter 
denne lov — tror jeg det først og fremst skyldes at Stor- 
tinget overlot skolen til skolefolk. Det lyder stygt sagt, og 
slikt er det også ment. Men det er ikke rettet mot skole- 
folk som skolefolk, men mot skolefolk som spesialister og 
byråkrater. Tønnes Andenæs har engang i Stortinget vridd 
litt på et gammelt ord og sagt at medisinerutdanningen var 
en altfor viktig sak til å bli overlatt til leger. Lignende 
ting bør sies om universitetsutbygging. Det er en altfor 
viktig og vanskelig sak til å overlates til universitetsfolk, 
— akkurat på samme måte som industriutbygging er alt- 
for viktig for de helt sentrale sider av norsk samfunnsliv 
til at det kan overlates til industriens folk. Og så gjør vi 
alt dette hele tiden, med skjev vekst og skjulte omkost- 
ninger som resultat. Men nå var det altså skolen det 
gjaldt. 

Det som ligger bak mange av vanskelighetene som vil bli 
tatt opp i det følgende, er at Stortinget har vært splid- 
aktig mot seg selv. Stortinget ville ikke bare skape et godt 
sted for liv, men også et effektivt sted for læring av det 
som tradisjonelt har vært lært bort, og som trengtes å bli 
lært bort, i den gamle skole. Og så overlot det både den 
gamle og den nye oppgave til det personale som fram til 
nå har vært spesialisert på den ene del av jobben. Mye 
av det som nå følger vil ha en kritisk brodd mot eksister- 
ende utdanningsformer og utdanningspersonale. Men brod- 
den bør egentlig rettes mot oss selv. Svakt og uspesifisert 
ber vi spesialister på en ting om, ved siden av dette og 
delt til fortrengsel for dette, også å gjøre noe ganske annet. 


5 — Hvis skolen ikke fantes 

4.2. En ramme for skolefolk 


Den nye lov om grunnskolen er i høy grad en rammelov. 
Den angir noen mål, og trekker opp noen hovedlinjer. 
Men innholdet overlates til andre. To hovedmuligheter 
for valg av disse andre stod engang åpne. Det kunne blitt 
politikere på det lavere plan, kommunepolitikere eller 
endog direkte foreldrerepresentanter. Eller det kunne bli 
funksjonærene, fra departementsråd til yngste lærer. Det 
ble funksjonærene. Slik var det ikke opprinnelig tenkt. 
Vi skal sc mer på det om litt. Iler er det nok å konstatere 
hvem som nå fyller rammen. I lov om grunnskolen nevnes 
departementet 74 ganger. Vi skal nøye oss med å se nær- 
mere på to av disse tilfellene. 


4.3. En normal plan 

I den nye lov om grunnskolen heter det i § 7 bl. a.: 

«Departementet fastset, etter at sakkunige råd har gjeve 
tilråding, ein mønsterplan som skal gje ei nærmare ut- 
forming av dei mål som er sette for skolen, fag- og time- 
byteplanar og undervisningsplanar for alle fag og klasse- 
steg, for vanlig undervisning, hjelpeundervisning og sær- 
skild undervisning. 

Fag- og timebyteplanane i mønsterplanen er bindande 
for alle skolar som ikkje har undervisning ut over det 
minstetimetalet som er fastsett etter § 6 (d.v.s. det de- 
partementet har bestemt), men på barnesteget kan opp til 
6 veketimar av minstetimetalet nyttast til å styrkje ein- 
skilde fag etter vedtak av skolestyret ...» 

Det sakkyndige råd ble nedsatt i 1967, og gav seg selv 
navnet Normalplanutvalget. Det bestod utelukkende av 

skolefolk. I et større utvalg av tilkalte sakkyndige var 
50 av 51 skole- eller universitetsfolk. En var sekretær. For- 
mannen var Hans-Jørgen Dokka, tidligere lærer, tidligere 
også sitert i denne bok, nå dosent i pedagogikk. Utvalgets 
virksomhet munnet ut i to avhandlinger: Forarbeid til nor- 
malplan for grunnskolen (her omtalt om Normalplanut- 
valget 1970. Innstilling I), og Forslag til normalplan for 
grunnskolen (her omtalt som Normalplanutvalget 1970. 
Innstilling II). I den første får vi kjennskap til fortiden 
samt en del prinsipielle betraktninger, i den annen møter 
vi det konkrete stoff som foreslås formidlet gjennom den 
norske skole. Departementets videre bearbeiding av alt 
dette er nettopp utgitt (Mønsterplan for grunnskolen 1971) 
Den omtales nærmere i kap. 5.3. 

Ved de første skoler var ingen normalplan. Forresten, 
det fantes noe lignende. Biskop Pontoppidan (1698 — 1764) 
stod for datidens utlegning av skriften, og både prest og 
prost og øvrige bisper sørget for den resterende kontroll. 
Senere kom en periode med mindre styring utenfra, inn- 
til administrasjonen var begynt å vokse. Skoledirektører 
kom til, de kom med forslag for sitt distrikt, forslagene ble 
kopiert og snart sentralisert. I 1939 fikk vi den første 
egentlige normalplan. I denne var angitt det lærerstoff 
som skulle gjennomgås i alle folkeskoler i landet. Det 
dreide seg om minstekrav til skolene, alt i planen skulle 
gjennomgås for alle elever. Overfor elevene var imidlertid 
kravene å oppfatte som gjennomsnittskrav, noen ville 
ikke klare alt, noen ville makte mer. 

I forhold til dette gir Normalplanutvalget uttrykk for 
at det nå skal gis større frihet til de enkelte skoler. I Inn- 
stilling I, s. 103 heter det: 

«Den nye normalplanen er ikke tenkt å være en entydig 
oppskrift på hva undervisningen skal omfatte av lærestoff 

innen de forskjellige fag. Den må mer fungere som en ret- 
ningsgivende rammeplan. Som tidligere påvist gir grunn- 
skoleloven uttrykk for et ønske om at lokale krefter, skole- 
styret, den enkelte skole og den enkelte lærer, skal få 
større innflytelse på skolen og dens faglige innhold. I sam- 
svar med dette vil normalplanen etter sine intensjoner pre- 
sentere et forslag samtidig som den inviterer de lokale 
krefter til å foreta det endelige valg av stoff. Slik må det 
være også fordi en må regne med ganske store variasjo- 
ner i fagenes timetall på barnetrinnet. Det må under- 
strekes at lærestoffet i normalplanen ikke må betraktes 
som et obligatorisk minimum som alle er forpliktet til å 
gjennomgå. Dets omfang er mer bestemt med tanke på 
de utvidelser av de forskjellige fags timetall som en må 
regne med vil forekomme.» 

Det lyder som om den mest løsslupne frihet skulle få råde 
grunnen. Slik er det neppe ment. Normalplanutvalgets 
gjerninger taler klart imot dets intensjoner. Det viser seg 
særlig ved utvalgets standpunkt når det gjelder karakter- 
giving i skolen. Ikke bare godtas tradisjonelle karakterer 
uten avgjørende motforestillinger, men det oppmuntres i 
tillegg til sentraliserte karakterer. I Innstilling I s. 201 
sies det: 

«Ved vurdering av prestasjoner i grunnskolen skal den 
enkelte elev alltid sees i forhold til sitt årskull. Hva han 
yter, skal altså ikke måles med absolutte mål, ikke bedøm- 
mes ut fra mer eller mindre presist definerte kvalitetskrav 
eller prestasjonsterskler. Prestasjoner innenfor en større 
representativ gruppe vil tjene som et utgangspunkt for 
plassering av den enkelte elevs eller klasses nivå.» 

Og i Innstilling II s. 76 sies det kanskje enda klarere: 

«Jo høyere elevene kommer oppover i skolen, desto mer 
nødvendig er det at vurderingen også gir beskjed om hvor 
langt de faktisk er nådd i sin utvikling og sitt faglige ar- 
beid. Både for elevene selv, for deres foresatte og for 
skolen er det av økende interesse å få vite dette. Ved over- 
gangen fra grunnskolen til arbeidslivet eller til andre sko- 
ler er det spesielt nødvendig at det gis opplysninger om 
elevenes faktiske standpunkt. 

Når elevenes standpunkt skal bestemmes, er det ikke 
den enkelte elevs, men de mange elevers prestasjoner som 
under ett skal vurderes i forhold til definerte mål eller 
angitte normer. Den enkelte elev skal så sees i forhold til 
medelevene slik at hans standpunkt blir angitt i forhold til 
deres. Dette har igjen sin årsak i at grunnskolen er en 
skole for alle slik at den ikke kan stille definitive krav med 
gyldighet for den enkelte elev.» 


At det kan være så mye bedre å bli vurdert i forhold 
til sine medelever — den virkelig viktige referansegruppe 
— enn i forhold til hva Normalplanutvalget skulle mene 
man burde kunne, det er ikke så helt enkelt å se. Men 
uansett dette. Hovedsaken er klar. Alle skal vurderes etter 
de samme standarder. Om normalplanen skal sees på som 
et regelverk med minstekrav , med gjennomsnittskrav 
eller bare med veiledende antydninger blir revnende like- 
gyldig når planens fedre samtidig går inn for et kontroll- 
system som nøye vil vurdere hvilken elev som best eller 
dårligst har tilegnet seg planens stoff, og/eller hvilken 
skole eller lærer som har det. Noe spesiell skal den elev 
være som i slutten av syvende klasse står opp og sier: 
«Dette vil jeg ikke være med på lenger, det strider mot 
Kirke- og undervisningskomitéens intensjoner om at jeg 
skal kunne glede meg over tilværelsen mens jeg er under 

utdanning.» Og særdeles trygg skal den lærer være som 
våger å lytte.* 

Og hva er det så elevene skal kunne for å bli bedre enn 
sine medelever? 

Litt står i loven. I § 7 er angitt de viktigste fag: 

«Læreplanen skal til vanleg femne om kristendomskunn- 
skap, norsk, matematikk, framandspråk, kroppsøving, 
kunnskap om heimen, samfunnet, naturen og om opp- 
læring estetisk, praktisk og sosialt». Når det gjelder kris- 
tendomskunnskapen spesifiseres kravene i selve loven. 
Elevene «skal ha kjennskap til hovudinnhaldet i bibelsoga, 
til dei viktigaste hende i kyrkjesoga og til den kristne 
barnelærdommen etter den evangelisk-lutherske truved- 
kjenninga». Dessuten føyes til: «I samband med under- 
visninga i samfunnsfag skal det gjevast eit oversyn over 
andre religionar og livssyn og arbeidet for fred og 
skjønnsemd mellom nasjonane.» 

Men resten overlates til Normalplanutvalget. Tabell 4, 3-1 
viser hvilke fag som skal tas med, og hvor mange timer de 

* Jeg er ubetinget enig med Egil Frøyland (1971, s. 80) som 
i en frodig artikkel sier at Normalplanutvalget legger opp til 
«en skole som kan beskrives som et system for produksjon av 
sorterte og kvalitetsstemplede elever — som kanaliseres til de 
plasser i samfunnet hvor det best tjener samfunnet eller na- 
sjonalproduktet.» Utvalget har — fortsatt med Frøylands ord 
— prioritert produktivitetsorienterte verdier til fordel for indi- 
vidorienterte verdier. Det sees mer på elevenes substitusjons- 
verdi enn på deres egenverdi. «Utvalget har ikke problematisert 
spørsmålet om grunnskolens ansvar for å selektere elevene 
etter deres fagflinkhet. Vi vil fortsatt få en seleksjonsskole — 
eller, «en separator-skole for alle», som Hans Tangerud har 
formulert det.» (Frøyland 1971 s. 79) 

TABELL 4, 3-1 Timefordelingen i grunnskolen i følge 
normalplanutvalgets forslag 



i. 

2. 

3. 

Klassetrinn 
4. 5. 6. 7. 

8. 

9. 

Sum 

Kristendomskunnskap 

2 

2 

2 

2 

2 

1 

2 

1 

2 

16 

Norsk m/skriftforming 5 

5 

5 

4 

5 

5 

4 

4 

4 

41 

Matematikk 

3 

3 

4 

4 

3 

4 

4 

4 

4 

33 

Engelsk 




2 

2 

3 

3 

3 

3 

16 

Heimstadlære 

2 

2 

2 







6 

Samfunnsfag 




2 

2 

4 

3 

4 

4 

19 

Naturfag 




2 

2 

3 

4 

4 

3 

18 

Musikk 

1 

1 

1 

2 

2 

1 

2 



10 

Forming 

1 

1 

2 

4 

4 

4 

3 

2 


21 

Kroppsøving 

1 

1 

2 

2 

2 

2 

2 

2 

2 

16 

Heimkunnskap 







3 



3 

Valgfag 








6 

8 

14 

Sum 

15 

15 

18 24 24 27 30 30 30 

213 


Normalplanutvalget 1970. Innstilling I, Oslo 1970, s. 177. 


får utlevert. Det er ikke helt lett fra innstillingen å forstå 
hvorfor akkurat disse fag, og hvorfor disse timetall til 
disse fag. Mest forståelig blir det formodentlig om time- 
fordelingsplanen sees som et kompromiss mellom stridende 
faggrupper. Eller som Dokka (1971, s. 62) så ærlig sier 
det: «Også det vi ellers har støttet oss til under arbeidet, 
gir seg langt på vei med selvfølgelighet. Det kan ikke 
godt være annerledes enn at en læreplan må utformes ut 
fra praktisk pedagogisk erfaring og skjønn, ut fra viten om 
hvordan skolen faktisk er og ut fra en vurdering av dens 
utviklingsmuligheter». 

Men i en annen formulering lyder det litt harskere: 
Fagene blir fag fordi de har vært fag tidligere, og fordi det 

er slike fag lærere er trenet til å lære bort. Matematikk er 
et velegnet eksempel. Det er sentralt både for velferd og 
måneferd, men har det mening for den vanlige ungdoms- 
skoleelev? I fire timer pr. uke skal elevene i følge Normal- 
planutvalget stelle med dette gjennom hele sin ungdoms- 
skoletid. Bare norsk har et like stort timetall. Ikke med en 
stavelse streifes den mulighet at vi like godt — nei, bedre 
— kunne være uten det hele. Den som får bruk for å lære 
å ta fra hverandre en motor, kan lære seg det på spesial- 
kurs. Når det forlanges at alle skal lære seg hva en tiende- 
del kanskje en gang får bruk for, da er det vanskelig å 
forstå dette som annet enn en helt ureflektert forlengelse 
av hva som startet som kampen mot analfabetismen. Hvor 
er analysen av hva barn måtte trenge i vår type samfunn? 
Hvor er sporene av den særdeles sentrale forskning som er 
foregått om hva elever faktisk viser seg å få bruk for når 
de kommer ut av grunnskolen, eller om hva representant- 
ene for andre skoleslag sier de har mest bruk for hos 
grunnskoleelevene? Det kunne man kanskje være litt 
engstelig for å lytte til hvis snevre stands- eller yrkesinte- 
resser ble forsøkt pådyttet grunnskolen. Men så viser det 
seg i denne forskning helt systematisk at kravet er det helt 
motsatte. Det er ikke kunnskaper, men evne til å finne 
kunnskaper som det ropes etter. Det er ikke informa- 
sjonene i seg selv, ikke brokker av virkeligheten, men 
evnen til å arbeide med denne virkelighet over en lengre 
periode, formulere problem, se helheter. En annen inn- 
stilling — offentliggjort samme år Normalplanutvalget ble 
nedsatt — refererer mye av dette stoffet, og har også eget 
materiale (Skolekomitéen av 1965, ofte omtalt som Steen- 
komitéen). Her refereres (s. 41 — 42): 

«Det kravet som faktisk kom høgst på listen i svarene fra 
samtlige deltakere i undersøkelsen, var kravet om gode 

generelle studieferdigheter. Mer konkret dreide det seg 
her om slike ferdigheter og egenskaper som ferdighet i 
oversiktslesing med sikte på å identifisere hovedpunktene 
i en tekst, notatteknikk, bokkunnskap og ferdighet i å opp- 
spore, sammenstille og diskutere data, dvs. ferdighet i å 
skaffe seg informasjon i biblioteket og å bruke den i et 
essay eller et P. M.» 

Slike resonnement anvendes i en innstilling om de vi- 
deregående skoler. Men grunnskolen viser seg isteden å 
være en fagskole. For leser man Normalplanutvalgets inn- 
stilling for å få svar på det helt sentrale spørsmål: 

HVORFOR ER PENSUM PENSUM 

så finner man intet konkret svar før på s. 108 av Inn- 
stillingl, hvor de enkelte fag begynner å dukke opp. Her 
er det glidningen bort fra lovgivernes intensjoner tar til. 
De enkelte fags «... logikk og struktur, deres typer av 
problemer og oppgaver og deres behov for støtte fra andre 
fag må respekteres» (Normalplanutvalget 1970, s. 108). Og 
litt lenger ned på samme side illustreres det enda sterkere 
hvordan det er fagene, ikke Stortinget, som kommer til 
å bestemme skolens innhold: 

«Når skolens totale stoffmengde må holdes innenfor rime- 
lige grenser, vil det for de enkelte fag i praksis bety at 
tanken på å «få med alt» må oppgis. Det er imidlertid 
viktig at stoffmengden begrenses etter prinsipper som for- 
hindrer at vesentlige faglige verdier går tapt. For noen 
fags vedkommende vil det være naturlig å si at en først og 
fremst må legge vekt på det elementære eller det grunn- 
leggende innen faget, for andre fag vil det være mer na- 
turlig å tale om at det er det typiske eller generelle som må 

prioriteres. Hovedsaken må være at en fortrinnsvis tar 
med det stoffet som ut fra en faglig vurdering er av størst 
verdi og interesse .» 

Fremhevingen av den siste setning er gjort i herværende 
bok. For setningen gir jo et svar. Den svarer ikke på hvor- 
for bestemte fag er valgt, men viser hvorfor det blir en 
fagskole når først disse fag er valgt. Fagene kommer drat- 
tende ned i læreplanen som et kompromiss mellom fag- 
interesser. Når det først er skjedd, overlates resten til 
spesialister som ut fra sin faglige vurdering kan si hva 
som er av størst verdi og interesse. 

Dette siste er det Normalplanutvalgets Innstilling II 
handler om. Gjennom mer enn 400 sider blir her i detalj 
angitt hva som skal læres i grunnskolen. Fra kristendoms- 
kunnskap til hjelpetjeneste, — her gjennomgås fag etter 
fag, det angis hva som skal læres, mange gode råd om 
hvordan, og det angis hvilke krav som bør stilles når 
eleven er ferdig med skolen. I Appendix er gjengitt noen 
avsnitt fra slike direktiver om hva barn skai lære i hen- 
holdsvis matematikk og fysikk-kjemi. Jeg har her valgt å 
sitere fra den aller siste plan som er kommet (Mønster- 
plan for grunnskolen, september 1971). 

Fjernt kommer lovgivernes ord — en vesentlig del av 
livet — et sted med egenverdi — et sted barn og ungdom 
skal kunne glede seg over tilværelsen — en hovedoppgave 
å skape trivsel og glede . . . fjernt, fordi det jo ikke fin- 
nes noen personer til å prioritere denne oppgaven i det 
som så falskelig kalles skolefellesskapet. Kast enda et 
blikk på timefordelingen i grunnskolen (Tabell 4, 3-1). 
Det er en liste over fag, fylt med stoff som fagfolk synes 
er det viktigste i faget. Hvem skal ivareta alt det andre 
som Stortinget mente var viktig? Hvilke fagfolk gjør det 

til et sted med egenverdi? Eller i hvert fall: Hvilke organi- 
sasjonsmessige arrangement foreslås iverksatt for å ivare- 
ta den oppgaven som alle mener er så viktig? Hvordan 
har man, trinn for trinn, lagt forholdene til rette for at 
det alle er enige om er så viktig ved skolen, så viktig at 
det kom inn som eget ledd i formålsparagrafen, hvordan 
har man lagt forholdene til rette for at det skal bli en 
sentral del av skolen? 

Etter mitt skjønn er ikke oppgaven i det hele tatt be- 
rørt, annet enn ved den obligatoriske hyldest til for- 
målsparagrafen. 

Men noen ser helt omvendt på Normalplanutvalgets 
innsats. 

La meg avslutte dette avsnitt med å sitere hvordan det 
også kan sees. Torstein Harbo (1971, s. 58) sier: 

«De to innstillinger vi her har beskjeftiget oss med — 
Forarbeid til Normalplan for grunnskolen og Forslag til 
Normalplan for grunnskolen — er frukten av femten års 
reformarbeid i norsk skole, samtidig danner de spiren til 
ny reformaktivitet. Vi er et lite folk langt mot nord, våre 
ressurser er ikke store. Vi har likevel skapt en 9-årig 
obligatorisk grunnskole som i organisasjon og innhold kan 
måle seg med hvilken som helst annen i hele verden. Det 
er all grunn til å tro at pedagoger fra de forskjelligste land 
i årene framover vil ønske å stifte nærmere bekjentskap 
med den.» 


4.4. De sideordnede skott 

Med fagene i sentrum er samtidig en viktig del av skole- 
samfunnets organisasjon blitt fastlåst. Det blir som illu- 
strert i Diagram 4, 4-1. Nederst kommer eleven. Over ham 
i en lang sideordnet rekke kommer de enkelte faglærere. 
Mellom dem går vanntette skott. Denne sideordnede inn- 

DIAGRAM 4, 4-1. Organisasjonen på grunnplanet i norsk 
skole . 



deling i fag er selvfølgelig bare en avspeiling av Normal- 
planens alminnelige prinsipp. Skjærer vi igjennom all 
skjønnmalingen, kommer vi inn til et system som er be- 
mannet med personer som har som sin helt dominerende 
oppgave å formidle helt konkrete kunnskapsfag. Det fin- 
nes ett unntak, klasseforstanderen. Han skal koordinere 
de andre læreres undervisning, han skal ta seg av kontak- 
ten med foreldrene, og han har spesielle plikter overfor 
den enkelte elev. Han er derfor plassert over de andre. 
Reglementsutvalget for grunnskolen — som vi snart skal 
redegjøre nærmere for — sier dette om klasseforstanderens 
arbeidsoppgaver (s. 131): 

1. Klasseforstanderen har spesiell plikt til å hjelpe og 
rettlede elevene i sin klasse, både i deres skolearbeid, i 
deres tilpasning til kameratene og skolen og med spørs- 
mål og problem av personlig karakter. Han har spesiell 
plikt til å hjelpe elever som har problemer i skolen. 

Han skal orientere seg om de enkelte elevers hjemme- 
forhold, i den utstrekning dette kan ha betydning for 
behandling av eleven. 

2. Han bør samtale med elevene om deres utvikling og 
trivsel i skolen, og han skal kunne treffes av elevene 
til de tider som er avsatt til det ved skolen. 

3. Han ser til at klasserådet så snart som mulig etter 
sommerferien velger formann, varaformann m. v. og 
eventuelle representanter til elevrådet. Han skal vei- 
lede klasserådet i dets arbeid. Han kan delta i klasse- 
rådets møter med rett til å uttale seg. 

Det lyder helt fint. Det er bare noe som er glemt; at 
klasseforstanderen er en faglærer som de andre. Han 
behøver ikke engang være den som har flest timer i 
klassen. 

For noen år siden intervjuet jeg samtlige klassefor- 
standere i ungdomsskolen i en kommune om samtlige 
elever de var klasseforstandere for. Klasseforstanderen, 
trodde jeg dengang, skulle vel være den generaliserte 
lærer, han som kunne sin klasse, den trygge støtte, den 
voksne person som hver enkelt elev i klassen kunne ha den 
tetteste kontakt med. Og så viste det seg at en god del av 
disse klasseforstandere ikke kunne klassene sine så godt at 
de visste hvem som gikk der. De var helt hjelpeløse hvis de 
ikke hadde med protokollen under intervjuet. Og selv 
med protokollen foran seg, strevde enkelte av dem ganske 
hårdt for å huske hvem som var hvem. Det var helt på 
slutten av skoleåret intervjuingen foregikk. 

Dette betydde ikke at de var dårlige folk, verken som 
mennesker eller lærere. Men det illustrerer enda en gang 
at grunnskolen ureflektert og tradisjonsbundet er organi- 
sert som en fagskole. Faglig fordypelse krever spesialise- 
ring. Spesialisten kan ikke dekke mange fag. For å få nok 

å gjøre må han spres på mange klasser med sin spesial- 
kyndighet. Han kan bare være litt mange steder. For 
å være lenge få steder, måtte han være mindre spesialisert. 
En slik ordning ville skapt reelle forutsetninger for en 
fungerende klasseforstander, men lar seg vanskelig reali- 
sere hvor fagene står i sentrum. 

For å bøte på de verste skadevirkninger av dette har 
man til gjengjeld opprettet noen stillinger for spesialister i 
integrering. Det er «rådgiver» og «sosiallærer» jeg har i 
tankene. Rådgiver skal bl. a. (Reglementsutvalget s. 134) 
bidra med: 

«Gi råd i spørsmål som gjelder videreutdanning/yrkes- 
opplæring, selvrealisering og sosiale kontaktforhold; og i 
andre spørsmål som av den enkelte elev oppfattes som 
vesentlige og aktuelle. 

Å hjelpe dem å løse sine personlige og sosiale vansker 
og problemer. 

Å registrere behov for undersøkelse . og eventuell be- 
handling, og å medvirke til at de som trenger det får 
hjelp.» 

Sosiallæreren skal (Reglementsutvalget s. 145) « — hjelpe 
elevene med å løse sine sosiale vansker og problemer som 
kommer til uttrykk i skolesituasjonen (og) — drive fore- 
byggende arbeid på det sosiale felt». 

Dette er muligens fornuftige arrangement — når skolen 
først er organisert på basis av fag. Men i forhold til den 
annen løsning — «den generaliserte klasselærer» — må det 
være særdeles utilstrekkelig med slike spesialister som 
ved større skoler vel neppe kan bli kjent med andre elever 
enn dem som sender de aller sterkeste signaler, og som 
heller ikke så stillferdig kan gripe inn som generalisten. 

Et foreløpig svar på et spørsmål om hvem som har makt 
over skolen må derfor bli: Det er fagene som har makt 

over skolen. De bestemmer på en vesentlig måte hva som 
skal foregå, og hvordan. 

4.5. Skolens indre liv 

«Skolen skal fremje åndsfridom og toleranse og leggje 
vinn på å skape gode samarbeidsformer mellom lærarar og 
elever og mellom skole og heim.» Dette var Stortingets 
selvstendige og uttrykkelige vilje. Men slik kommer det 
ikke til å gå hvis Stortinget lar sine rådgivere råde. Nor- 
malplanen med dens fag og eksamener er grunn nok. Men 
i tillegg kommer andre råd. 

To komitéer ble nedsatt for å komme med forslag om 
hvordan de gode samarbeidsformer skulle skapes. Først og 
formodentlig viktigst var Reglementsutvalget for grunn- 
skolen med en skoleinspektør som formann, og fire andre 
skolefolk som medlemmer. Dette utvalg skulle gi forslag 
til reglement og normalinstrukser om det meste av skolens 
indre liv. (Reglementsutvalget 1970). Kort ptter ble det 
også opprettet et utvalg til mer spesielt å kommer med 
forslag om hvordan samarbeidsforholdene i skolen skulle 
ordnes. Dette utvalg skulle til gjengjeld se på samarbeids- 
forholdene innen alle skoleslag, og har derfor med repre- 
sentanter også fra disse andre skoleslag. Dessuten har 
dette utvalg med både foreldre og elevrepresentanter. Fra 
dette siste utvalg foreligger hittil bare en knapp og ube- 
grunnet innstilling med forslag om samarbeidsorganer i 
grunnskolen (Samvirkekomitéen 1970). Dette forslag er 
i store trekk innarbeidet i Reglementsutvalgets innstilling. 

Begge utvalg er sterkt innstilt på en lojal realisering 
av Stortingets intensjoner. Her skal samarbeid skapes på 
kryss og tvers og opp og ned. Ikke mindre enn 10 sam- 
arbeidsutvalg foreslås opprettet, og for alle finnes utar- 
beidet en normalinstruks. Listen er denne: 

1. Skoleråd — skolesjefen, alle skolestyrere og lærere i 
hel stilling i en kommune er medlemmer 

2. Lærerråd, — skolestyrer og alle lærere i hel stilling ved 
den enkelte skole er medlemmer 

3. Råd for andre tilsatte — dvs. for vaktmester, vaske- 
personale, skoletannlege, skolelege, helsepersonale, kon- 
torpersonale, m. m. 

4. Klasseråd i barneskolen — valgte representanter innen 
den enkelte klasse 

5. Elevråd i barneskolen — en representant med vara- 
mann fra alle klasser fra og med 4. årskull 

6. Klasseråd i ungdomsskolen — valgte representanter 
innen den enkelte klasse 

7. Elevråd i ungdomsskolen — en representant med 
varamenn fra alle klasser 

8. Allmannamøte — for alle elever ved skolen — lærere 
har rett til å være til stede 

9. Foreldreråd — alle foreldre eller foresatte med barn 
i skolen er medlemmer 

10. Samarbeidsutvalg — med to representanter for lærer- 
rådet, formann i rådet for andre tilsatte eller en annen 
valgt av de tilsatte, skolestyrereren, to representanter for 
elevrådet på ungdomstrinnet, to representanter for for- 
eldrerådet, en representant valgt av skolestyret. 

Her er skapt et imponerende maskineri for samarbeid. 
Men det kommer ikke til å fungere. Det kan ikke fungere 
fordi maskinen ikke har fått noe å fungere med. 


La oss se litt nærmere på to av de foreslåtte utvalg — 
foreldrerådet og elevrådet i ungdomsskolen. Yi kunne 
like gjerne valgt hvilken som helst av de andre, prin- 
sippene er de samme hele veien. Om foreldrerådets formål 

sier Reglementsutvalget (1970, s. 122) at det skal styrke 
forbindelsen mellom det enkelte hjem og skolen, det skal 
legge forholdene til rette for elevenes trivsel og utvikling, 
og det skal skape god kontakt mellom skolen og sam- 
funnet. Litt lenger ut i reglementet spesifiseres oppga- 
vene noe mer konkret (s. 123 og s. 124): 

«7. Gjennom møter, sammenkomster og på annen måte 
skal foreldrerådets arbeidsutvalg sørge for at foreldrene 
får informasjon om aktuelle skolespørsmål både av gene- 
rell art og av mer spesiell interesse for den enkelte skole. 

8. Foreldrerådet skal i samarbeid med skolen delta 
aktivt for å fremme sosialpedagogiske tiltak/fritidssysler 
ved skolen. 

9. Foreldrerådet bør ta opp aktuelle skolesaker til 
drøfting. Rådet kan ikke ta opp saker om enkeltpersoner 
eller gripe direkte inn i det daglige arbeid ved skolen. 

10. Foreldrerådet skal behandle saker det får seg fore- 
lagt av samarbeidsutvalget og skolestyreren.» 

Den oppmerksomme leser vil ha oppdaget at det er ett 
ord som mangler i denne liste over arbeidsoppgaver. Det 
er ordet «AVGJØRE». Foreldrerådet er et informasjons- 
og diskusjonsorgan. Og selv dette er begrenset ved at rådet 
ikke skal tillates å ta opp saker om enkeltpersoner eller 
gripe direkte inn i det daglige arbeid ved skolen. 

Samvirkekomitéens innstilling (1970 s. 32 — 35) er her 
som ved alle de andre foreslåtte utvalg langt mindre res- 
triktiv. Den foreslår at foreldrerådets arbeidsutvalg blant 
annet bør uttale seg om følgende: 

skolens ordensregler 
disponering av skolelokalene 
skolestyrerens forslag til budsjett 


6 — Hvis skolen ikke fantes 

ferie og fridager (skolerute) 

forslag til endring av timetall i enkelte fag 

opprettelse eller sammenslåing av klasser 

den daglige undervisningstid 

friminuttenes lengde og plassering 

skolemåltidet 

trafikkforholdene ved skolen og sikring av skoleveiene 
skoleskyss og innkvartering 
verne- og helsetiltak for elevene 

planer om ombygging, ominnredning og vedlikehold av 

skoleanlegget 

sosialpedagogiske tiltak. 

Det sies også i kommentarene: «Arbeidsutvalget kan 
etablere direkte forbindelse med skolestyrets representant 
i skolens samarbeidsutvalg. Hvor denne representant ikke 
har sete i skolestyret, bør arbeidsutvalget for sin formann 
be om møte- og talerett i skolestyrets saker som angår ved- 
kommende skoles foreldreråd». 

Men om foreldrerådet ikke avgjør noe, har det jo sete 
i et annet organ, nemlig det foreslåtte samarbeidsutvalg. 
Men går vi dette utvalg etter i sømmene, finner vi på ny 
bare forslag om uforpliktende uttalelser. Det er et unntak. 
Både Reglementsutvalget og Samvirkekomitéen foreslår 
at «Utvalget kan etter vedtak av skolestyret få myndighet 
til å treffe avgjørelser i visse saker». Men hvilke saker er 
intet sted spesifisert. Og i bestemmelsene om skolestyrets 
virksomhet finnes intet gjenskinn fra denne tanke. 

Elevrådene i ungdomsskolen skal i følge Reglements- 
utvalgets innstilling (1970 s. 119 — 120) fremme fellesinte- 
ressene til skolens elever og føre videre det arbeid som 
klasserådene gjør for å skape et harmonisk skolefellesskap. 
Samvirkekomitéen (1970 s. 7) vil ha det litt friskere ved 

istedenfor «harmoni» foreslå at elevrådene skal arbeide 
for et «levende skolefellesskap». I en egen merknad spe- 
sifiserer Reglementsutvalget arbeidsoppgavene: 

«Elevrådet skal være et samlende organ for alle elevene 
ved skolen. Det skal derfor ikke engasjere seg ved resolu- 
sjoner eller på armen måte i partipolitisk eller ideologisk 
virksomhet. I samarbeid med kontaktlærer/aktivitetsleder 
og skolestyreren skal elevrådet bl. a. legge arbeidsvilkår- 
ene til rette for elevlag, klubber, studiegrupper og andre 
interessegrupper ved skolen.» 

Samvirkekomitéen er som vanlig litt dristigere. Det er 
enig i at elevrådet ikke skal engasjere seg ved resolusjoner 
eller på annen måte i partipolitisk eller ideologisk virksom- 
het, men tilføyer: «Skolepolitiske spørsmål bør derimot 
elevrådet ta opp, og i samarbeid med kontaktlærer/vel- 
ferdslærer og skolens styrer skal elevrådet legge arbeids- 
vilkårene til rette for elevlag, klubber, studiegrupper og 
andre interessegrupper ved skolen.» Men begge komitéer 
er enige om at «tiltak som elevrådet vedtar å sette i verk, 
trenger godkjenning av skolestyrereren». 

Felles for de foreslåtte utvalg er at de er overstyrt og 
underbeskjeftiget. Andre, utenfor dem selv, bestemmer i 
detalj hva de skal beskjeftige seg med og hvordan de skal 
gjøre dette. Og disse andre har til overmål bestemt at disse 
utvalg intet skal bestemme. De skal gi råd. Snakke. 

Men vi vet jo faktisk noe om sosialt liv. Vi vet det 
krever helt bestemte forutsetninger for å fungere. Men- 
nesker er rasjonelt handlende organismer. De er i hvert 
fall også rasjonelt handlende. De kommer ikke sammen 
frivillig hvis de ikke enten har noe å gi eller noe å få ved 
samværet. Foreldre er ikke annerledes enn folk flest. 

George Homans (1950) viste gjennom sin klassiske ana- 
lyse av Bakkeby hvordan kommunalt liv tørket inn når 
avgjørelsene ble fratatt kommunen. Engang var det viktig 
hva som foregikk under de forberedende diskusjoner på 
gatehjørnet, i butikken om kveldene, og til sist i kom- 
munestyret. Her ble det reelt bestemt hvordan fellesskap- 
ets penger skulle brukes, hvor veiene skulle gå og brøn- 
nene bygges, hvor skolen skulle ligge og hvordan det der 
skulle undervises. Viktige spørsmål, kampskapende spørs- 
mål. De hatet hverandre i de dager. Intet møte kunne for- 
sømmes, for da ble det vel fattet en gal beslutning. Men 
så brant de også for sine venner, og var også derfor hele 
tiden til stede. Hele tiden, helt til den ikke lenger var noe 
virkelig å snakke om. Det var det som inntraff da Bakke- 
by mistet herredømmet over sin egen skjebne. Det var det 
som inntraff etter hvert som alle de viktige avgjørelsene 
ble fattet utenom Bakkeby. Det var det som skjedde i 
takt med integreringen i storsamfunnet, hvor beslutninger 
om bygging og stell av veier ble fattet av sentrale vei- 
myndigheter, hvor vannet ble hektet på det statlige vann- 
verk, hvor kirken ble betalt utenfra, — og hvor skolen ble 
styrt av makter utenfor Bakkeby. Da, akkurat da, var 
det folk sluttet å henge i butikken om kvelden. Og akku- 
rat da var det at den store møtetretthet senket seg over 
kommunestyret. Det var så vanskelig å få folk til å delta. 
Alle tenkte bare på sitt eget, ingen var villige til å ofre 
noe for fellesskapet. De var rasjonelle skapninger. De 
visste at det intet betydde. Men dette vet vi jo egentlig 
alle. Medlemmer i Reglementsutvalg og Samvirkekomitéer 
sikkert også. De deltar ikke mer enn andre hvis det ikke 
på en eller annen måte er viktig for dem. En sosial orga- 
nisasjon krever drivstoff. Det finnes to hovedtyper av slikt 
stoff. Den ene er tilgang på viktige informasjoner som 
ikke kan skaffes på annen måte. Den annen er makt. Det 

er vanskelig å forstå at de organer som her er foreslått vil 
få noen av delene. Samarbeidsutvalget vil visne. Skep- 
tikerne vil få rett: Elevene er ikke modne og foreldrene 
ikke villige til å delta i skolens liv. Skolen må nok stadig 
drives av skolefolk. 

Det må den, så lenge de grunnleggende forutsetninger 
ikke endres. Og disse forutsetninger er ikke i det hele tatt 
berørt av verken Storting, Reglementsutvalg eller Sam- 
virkekomité. Skal skolen skape samarbeid, må den gis 
herredømme over sitt eget liv. 


4.6. Makt over skolen 

Problemet ligger i at både Storting og reglementsskrivere 
ønsker å oppnå to ting på en gang. Og de to ting er slike 
som dreper hverandre. De vil skape et levende skolesam- 
funn hvor det både er godt og viktig å være. Det er ingen 
grunn til å tvile på de ærlige ønsker om dette. Men sam- 
tidig vil de noe annet. De vil beholde hovedtrekkene i den 
skoleorganisasjon som allerede finnes. Ja, de vil ikke bare 
beholde den, men ytterligere øke dens særtrekk i samme 
retning. 

For elevene ser det vel stort sett ut som om læreren be- 
stemmer i skolen. For læreren ser det ut som om det er 
skolestyreren. Men styreren vet utmerket godt at det er 
skolesjefen, som vet det er skolestyret, — hvis medlemmer 
vet eller i hvert fall aner at det er noen mye høyere opp. 
Diagram 4, 6-1 gir en oversikt over hvordan det omtrent 
forholder seg. Et blikk er nok til å få fram det vesentlige: 
Skolen er bygget opp som et i høy grad hierarkisk preget 
system. Mellom den enkelte elev og den aller øverste myn- 

DIAGRAM 4, 6-1. Hierarkiet i grunnskolen 



dighet finnes i hvert fall ti instanser. Og flere kunne vært 
nevnt. Rådmenn, Grunnskoleråd, førstelærere og rådgivere 
kan alle komme inn mellom elev og høyeste instans. Det 
kan bli en lang vei å gå. I tillegg viser diagrammet noe 
annet viktig. Det finnes i dette system så mange stands- 
personer som alle skal ha sitt å si, at det ikke blir noe 
å dele på til nykommere. Hvor intet er, mister selv for- 
eldrene sin rett. Skolestyreren har ikke noe myndighet å 
gi fra seg til foreldrerådet, for han har nesten ikke noen 
selv. Alle de viktigste tingene er enten bestemt på for- 
hånd — som pensum, skoleårets — eller skoledagens 

lengde, timefordeling, osv. — eller de blir bestemt av 
andre, som når det gjelder budsjettsaker, læreranset- 
telser eller den videre utbygging av skolen. Han fordeler 
lærere innen skolen. Og han sender forslag til høyere 
instanser. Og så kan han gi en lærer fri inntil tre dager 
og en elev inntil seks dager. Men utover dette er han først 
og fremst en som skal se til at ordre blir fulgt og at orden 
og disiplin råder. Fordi han var en god lærer, er han 
avansert til å bli en kontrollør på femte trinn i stigen. 

Skolesjefen skal igjen passe på skolestyreren. I følge 
Reglementsutvalgets normalinstruks (s. 140 — 141) skal han 
«... påse at skolen blir drevet i samsvar med de mål som 
er satt og at de lover som gjelder og de bestemmelser som 
er gitt i læreplan, reglement og instrukser m. v. blir fulgt. 

. . . Etter skolestyrets nærmere bestemmelser disponerer 
han skolebudsjettet og er hovedansvarlig for innkjøpene. 
De enkelte skolestyrerne er ansvarlige overfor skolesjefen 
for sine disponeringer av budsjettmidler for skolen. Han 
kontrollerer at bevilgningene blir brukt på en hensikts- 
messig og økonomisk måte . . . Han kan gi skolen fri en- 
kelte timer eller dager. Han kan gi en elev fri inntil 2 
uker.» 

Men over skolesjefen råder skolestyret . Det «... syter 
for at skolen blir styrd i samsvar med gjeldande lover og 
føresegner og kommunale vedtak, og ser til at undervis- 
ningspersonalet er samansett så føremålstenleg for fag- 
krinsen som råd, og at skolen er på høgd med dei krav 
som gjeld til kvar tid . . . » (Lov om Grunnskolen, § 26). 
Her skjer alle ansettelser. Og herfra kommer forslag til 
budsjett for skole og skoleutbygging. 

Men skolestyret er under dobbelt styring, dels av kom- 
munestyret, dels av skoledirektøren . Til direktøren skal 

skolestyret i følge Reglementsutvalget (s. 105 — 106) sende 
det følgende som orientering: 

Utskrift av møtebok for siste skolestyremøte senest en uke 
etter hvert møte. (L § 27.9) 

Saker som skal behandles særskilt av godkjennende instans, 
må det vedlegges særutskrifter for. Forslag til klassedeling. 
(L § 5.7) 

Forslag til fag- og timefordelingsplaner, undervisningspla- 
ner og instrukser og tillegg til disse. (L §§ 7 og 11) 

Vedtak om hvilken tid det blir holdt skole og om feriene i 
skoleåret. (R § 3) 

Søknad om godkjenning av skyssordningen. (R § 1) 
Tilsetting av personale, melding om tilsetting for kortere 
tid, vedtak om fast tilsetting og om fastsetting av tjeneste- 
tid. (L §§ 18 og 20) 

Søknader om permisjoner. (L § 18) 

Melding om oppsigelse og avskjed. 

Melding om vedtak om innføring av lærebøker, ABC og 
lesebøker (L § 40) — og om undervisningsspråket. (L § 41) 
Melding om døve, blinde, evneveike barn, om barn med 
tale-, lese- og skrivevansker og om barn med psykiske 
vansker eller andre handikap. 

Forslag til endringer i kretsordninger, valg av nytt skole- 
sted. (L § 3) 

Romprogram for skolebygg og elevhjem, plan for ny- 
bygging eller ombygging av skole og elevhjem, og plan for 
utforming av skoletomt med lekeplass. (L § 9) 

Søknad om forsøk i skolen — jfr. Lov om forsøk i skolen. 
Overslag over utgifter som det blir gitt statstilskudd til. 
(L § 39) 

Refusjonsoppgaver over statstilskudd i samsvar med be- 
stemmelsene om statstilskudd. (L § 39) 

Skoledirektøren skal på vegne av Kirke- og undervisnings- 

departementet «... påse at alle bestemmelser om grunn- 
skolen i lov, reglement og instrukser, rundskriv m. v. blir 
fulgt . . . Skoledirektøren har rett til å være til stede og si 
sin mening på kretsmøter og på møter i skolestyrene, kom- 
munestyrene, fylkesskolestyret og på fylkestinget når 
skolesaker behandles». (Reglementsutvalget s. 136) 

I de meget enkle ord: Her er ikke plass til flere. Det 
meste er allerede avgjort i lov, reglement, fagplaner, pen- 
sum og eksamenskrav. Det lille som er igjen, er så om- 
hyggelig spredd på så mange organer som sitter oppå 
hverandre at selve drivstoffet for skolens indre liv for- 
lengst er fjernet. De ti foreslåtte samarbeidsutvalg vil bli 
bleke skygger. Medlemmene vil vite at det er andre steder 
det egentlig foregår, og hvor de derfor egentlig burde 
være. Men dit kan de ikke komme. Så blir de da heller 
hjemme. 

Veksten i enhetenes størrelse virker i samme retning. I 
en liten kommune vil administrasjonen også måtte holdes 
på et minimum. Skolestyret har kanskje bare én skole å 
bestemme over. Hvis skolestyremedlemmene har barn i 
skolepliktig alder, vil de ha dem i den skolen. Foreldre- 
rollen og skolestyremedlemsrollen smelter sammen. Er 
skolen bitte liten, blir det heller ikke plass til noen over- 
lærer eller styrer. Så slipper man det mellomleddet. Første- 
lærer og skoleinspektør kommer heller ikke på tale, og 
skolesjefen blir i slike tilfelle på deling med andre kom- 
muner. Det meste blir fortsatt bestemt et annet sted, men 
litt kortere vei blir det likevel mellom bunn og topp i 
dette system. 

Men slik er det jo ikke i de fleste kommuner. Og slik 
blir det mindre og mindre. Enhetene blir større og større. 
Alle ledd i organisasjonshierarkiet blir mobilisert. Det blir 
økt avstand ikke bare fra bunn til topp, men også innen 
deler av systemet. Mest merkbar er kanskje avstanden 

mellom skole og skolestyre. I Oslo finnes det i dag 57 
barneskoler, 12 kombinerte barne- og ungdomsskoler, og 
16 ungdomsskoler. Til sammen dreier det seg om nesten 
50 000 elever. I tillegg til alt dette kommer yrkes- og fag- 
skoler, de høyere skoler osv. Ikke bare er avgjørelsene 
fjernet fra den enkelte skole, men de treffes også av de 
fremmede. Mot slike makter nytter lite. En annen konse- 
kvens av veksten i enhetenes størrelse er at de heltids- 
ansatte innen administrasjonen får mer makt. Systemet 
blir så stort at det kreves mye tid for å beholde over- 
sikten. Amatørene blir tvunget til å delegere mer og mer 
myndighet. Ved økt antall mellomledd i byråkratiet, kom- 
mer det også inn et personale med økt rang i forhold til 
de folkevalgte, det gir enda en grunn til å tie hvor fagfolk 
taler. Amatørene på sin side blir også tvunget til spesiali- 
sering. Oslo skolestyre er oppdelt i 12 underkomitéer for 
forskjellige gjøremål. I skolestyret som i selve skolen blir 
det i tillegg til hierarkiet en organisasjon basert på spe- 
sialisering. 

Mang en folkevalgt drømmer om mindre system hvor 
nærhet og oversikt kunne erstatte spesialisering og byrå- 
krati. Men de har både Statens lønnsregulativ og andre 
innebyggede vekstfaktorer imot seg. Jo større skoler, jo 
mer tjener skolestyreren, og jo mindre må han undervise. 
Likedan er det for rektorer og ledere for spesialskoler. 
For å få førstelærer ansatt, må skolen være over en viss 
størrelse. Og jo større skolesystem det er — totalt antall 
undervisningstimer i kommunen — jo mer tjener den høy- 
ere administrasjon. Uselvisk skal den være som arbeider 
for å dele sin skole eller sitt distrikt. 

Store enheter passer også særdeles godt med andre 
behov i skolesystemet som helhet. Mange vil fram her i 
livet. Ofte oppfattes å komme fram som å komme over. 
En stige med mange trinn gir mange en mulighet til å 

komme opp og noen en mulighet til å komme helt øverst. 
Og så er vi da på ny i nærheten av et vakkert samsvar 
mellom skole og den generelle samfunnsstruktur. Vi lever 
i et lagdelt samfunn, og skolens indre struktur er et speil- 
bilde av dette. Skolefolk er ikke annerledes enn andre 
folk. Det finnes derved ytterligere krefter i systemet som 
presser på for å skape en større og større grad av for- 
skjeller i rang. 

Det er en avspeiling av det ytre samfunn. Og selv om 
denne måten å organisere skolens indre liv på gjør det 
umulig å realisere andre viktige målsetninger, så er det 
neppe tvil om hvilke krefter som i øyeblikket er sterkest. 
Skolens indre liv er i samsvar med den vanlige måten vi 
ordner oss på i samfunnet. Og så lenge skolen tilfreds- 
stiller de andre primære behov om oppbevaring og sertifi- 
sering av elever, får skolen stulle med sitt i den største fred. 
Tore Lindbekk (1971, s. 15) uttrykker et sted forbauselse 
over hvor lite skolen er gjenstand for evaluering fra 
andre. 

«Og det mest merkverdige ved forholdet institusjon/om- 
verden er i skolens sammenheng hvor lite omverdenen — 
de andre institusjoner — faktisk betyr, hvor lite produkter 
er gjenstand for evaluering fra avtakernes side, hvor liten 
feedback det er fra kjøper til produsent, og hvor sjelden 
avtakeren av skolens produkter alvorlig reiser spørsmålet: 
er dette produkt pengene verd, dvs. de penger vi — mot- 
takerne — leverer fra oss som skattepenger, avgifter 
m. v.?» 

Jeg er enig i observasjonen, men ikke i forbauselsen. 
Det reises få av de store spørsmål på dette området fra 
mottakerne, samfunnet. Men det er trolig fordi den nød- 
vendige service leveres prompte. Jeg kan derfor heller ikke 

være helt enig med Lindbekk når han i fortsettelsen sier at 
«Det mest påfallende ved vårt skolesystem er — sett i 
dette perspektiv — i hvilken grad dette store institusjons- 
system har lykkes i å rive seg løs fra samfunnet forøvrig.» 
Det treffer på ny bare et stykke på vei. Som vist i dette 
kapittel har skolen stor grad av autonomi. Men jeg har 
en sterk mistanke om at denne tilstand ikke ville vare 
lenge i det øyeblikk skolen ikke lenger stod i så nydelig 
samsvar med hovedstrukturen i samfunnet, og den heller 
ikke leverte den etterspurte vare. I det øyeblikk skolen 
dristet seg til slike sprell, da skulle vi nok få se hvordan 
det øvrige samfunn satte bremsene på og at vår skole 
i aller høyeste grad var en del av en helhet og i virkelig- 
heten — fordi det dreier seg om en profesjon med relativt 
lav grad av spesialisering — var meget sårbar overfor på- 
trykk fra det øvrige samfunn. Denne oppfatning betyr 
ikke at man ikke skal forsøke å få gjennomført endringer. 
Neste kapittel er fylt av forslag. Men odds er dårlige. 

Det er blitt et hierarkisk oppbygget system, i hovedsak 
styrt av skolefolk. Men slik var det ikke tenkt. Under 
forrige århundredes kamp om kommunalt selvstyre var 
skolen et viktig frontavsnitt. Kommunene, og spesielt for- 
eldrene, måtte selv få styringsrett over sin skole. De vant 
jo som kjent. Etter at kommunens styre var lagt i folkets 
hender i 1884, ble skolens styre lagt samme sted i folke- 
skoleloven av 1889. Under deltittelen «en voksende oppo- 
sisjons idealer» skriver Dokka (1967, s. 407): 

«Foreldrenes rett og ansvar når det gjaldt barnas under- 
visning og oppdragelse, var den bærende idé i det folke- 
skoleprogram som ble utviklet. Fra denne grunntanke var 
hovedpunktene i folkeskolelovene av 1889 utledet. For- 
eldreretten var således den dypeste grunn til at skolen i så 


92 


stor utstrekning ble lagt inn under et kommunalt selv- 
styre. I prinsippet skulle derved foreldrene få den rett de 
tilkom til å bestemme over hvilken undervisning og opp- 
dragelse deres barn skulle få. Valg av lærer og fastsettelse 
av undervisningsmålene ble derfor kommunale oppgaver. 
Skolen ble folkestyrt fordi den ble betraktet som en for- 
eldresak.» Og i nest siste avsnitt i sitt store verk om de 
historiske forutsetninger for den norske folkeskole skriver 
han (s. 409): «Den folkestyrereform som da ble gjennom- 
ført (ved at kommunenes styre ble lagt i folkets hender i 
1884), banet med selvfølgelighet veien for folkeskolepro- 
grammets sentrale idé, at skolen skulle gjøres folkestyrt, 
dvs. at folket skulle gis ansvar for den fordi den bare da 
ville bli et fritt folk verdig og bare da i stand til å fylle 
sin oppgave i et fritt samfunn» 

Men kimen til at Hans-Jørgen Dokkas beskrivelse ikke 
skulle bli treffende for dagens skole, ble lagt mange år tid- 
ligere. Den ble lagt da den første administrator kom inn 
i norsk skole. Det skjedde ved lov om Allmueskolevæsenet 
paa landet, i 1860 hvor de første skoledirektørstillinger ble 
besluttet opprettet. Men noen kjempet mot. Hans-Jørgen 
Dokka (1967, s. 181) skriver: 

« . . . særlig for Jaabæk representerte de nye embetene en 
betydelig fare for allmueskolens videre vekst. De ville bety 
en slik forsterkning og sentralisering av den overordnede 
administrasjon, en slik utbygging av et geistlig hierarki med 
myndighet over det kommunale skolevesen, at det var all 
grunn til å frykte en utvikling i retning av en stadig mer 
uniformert skole.» 

Men Jaabæk ble som så ofte ikke hørt. 

Det begynner kanskje nå å kunne skimtes hvorfor denne 
bok begynte med et avsnitt om en fransk landsby, et annet 

om Sioux-indianeres skoleforhold, og et tredje om livet i 
en engelsk ungdomsskole. Men pekestokken skal få stå 
ubrukt. La oss isteden gå til vårt tema fra en helt annen 
synsvinkel. Vi har hele tiden sett på det som er . La oss 
nå forsøke en frigjøring ved å famle etter det som kunne 
være. 

KAPITTEL V 


En annen skole 

Hvis man virkelig trodde at verden var styrt av krefter 
utenom en selv, da skrev man ingen bok, — hvis man da 
ikke opplevde seg som styrt av disse krefter til å skrive 
boken. Men det gjør jeg faktisk ikke. Tvert om, jeg tror og 
håper at dette perspektiv på skolen kan virke forstyrrende 
på samfunnets «hovedløsninger». Jeg tror at tanker kan 
endre på ting, — i hvert fall hvis de kommer sånn noen- 
lunde riktig i tid. Der kom den sosiologiske snusfornuft 
med sitt tillegg. Men kanskje sosiologien om når tanker 
slår igjennom også er verdt noe. Vi er gjennom landsby- 
skolen, men sliter ennå med dens hovedstruktur. Vi får 
derved en lagdelt skole velegnet for vårt klassesamfunn og 
også velegnet til å ta vare på folk. Men samfunnet, det går 
og går. Løsninger blir mer og mer markerte, snart syn- 
lige for alle, snart litt for synlige for noen. Det vakre hos 
barnet, sjarmerende hos ungdommen, kan bli karikert 
hos den middelaldrende. Og kanskje ikke engang fullt så 
nødvendig. Vi trengte muligens oppbevaringen, og mange 
vil også mene vi trengte den lagdelingsservice som skolen 
har ydet. Men kanskje går det an å tenke at vi trenger det 
hele litt mindre fordi vi gjennom disse løsninger — jeg 
ville dog foretrukket andre — i hvert fall ikke har hindret 
en helt sentral ting: Vi er blitt mette. Den sosiale ulikhet 
består. Klassesamfunnet spriker kanskje mer enn noen 
gang. De indre ulikheter er antagelig blitt større. Det liv 
som leves på mange arbeidsplasser er blitt enda mer an- 
strengende. Likevel må det være skjedd noe helt av- 

gjørende ved at den umiddelbare fysiske nød ikke lenger 
truer i vårt land som den har gjort i alle tidligere genera- 
sjoner. Jeg kan ikke forstå annet enn at det er en forskjell 
på relativ og absolutt nød. For 100 år siden døde en 
fjerdedel før de ble voksne. Ytterligere en fjerdedel giftet 
seg aldri. Resten fikk råd til slik luksus i tredve-års 
alderen. Relativt til vår fortid er vi fri. Med større ma- 
teriell sikkerhet enn noe samfunn har hatt noengang før 
oss kan vi lene oss tilbake, se på oss selv og fundere over 
våre egne arrangement. 

Men ikke bare det, og her kommer den sosiologiske 
snusfornuft på ny inn i bildet: Vi er fri fra den mest ele- 
mentære materielle nød. Men med denne frihet oppstår 
andre behov som formodentlig — enten de sees eller bare 
føles — også vil stille skolen i en annen situasjon. Mette 
mennesker skriker ikke etter mer brød. Vi har fått til 
teknikken. Vi klarer å lage ting . Det er det andre som 
gjenstår. Jeg har forsøkt å beskrive med ord hva dette 
andre er, men har gitt opp. Det tåler ikke så lett de 
enkle ord. Kanskje det er nok å si at det har med samlivs- 
former å gjøre, og med det som i samliv såvel som i en- 
somt liv kommer i tillegg til den materielle behovstilfreds- 
stillelse. Det har med det som de mette ungdomsgenera- 
sjoner har vist oss at det nå er viktigst å lete etter. Men 
derved er det sterke krefter parat til å skape en annen 
skole. Hvis det da skal være noen skole. 


Skolen er et speil av samfunnet. Det er derfor dette 
samfunn som først må endres, mener noen. Det ville ikke 
skade. Men tror man på tankers kraft, — og derved at 
skolen er noe mer enn et speil — så vil man vel for- 
søke seg på mange frontavsnitt på samme tid. Slik vil det 
i hvert fall bli gjort i dette kapittel. Jeg vil begynne med 

de mindre reformer, for så gradvis å komme fram til de 
tyngste ting. Forresten, aller først litt om blindveier i 
landskapet. 


5.1. Blindveier 

« Hadde vi bare hatt bedre lærere ». 

Jeg kan ikke tenke meg et mer ufruktbart utgangspunkt 
for reform. Vi har gode lærere, like gode som nordmenn 
flest, evnemessig antagelig litt bedre. De kommer mer fra 
middelklassen enn vanlig i Norge, litt mer fra landsbygd 
og fremfor alt litt mer fra Vestlandet.* Til sammen kan 
det nok føre til at lærergenerasjoner verdimessig sett blir 
litt faseforskjøvet i forhold til barn og ungdom født og 
oppvokst i byer. Det ville ikke skade med litt flere arbei- 
dere, litt flere som tenkte med hender og ikke med hode, 
litt flere som var fra litt mer dovne strøk i landet. Men 
det spiller neppe noen avgjørende rolle. Og det er neppe 
dette de har i tankene, de som spør etter bedre lærere. Det 
de spør etter, er vel kanskje mer: «Slike som egner seg til 
å ha med barn og ungdom å gjøre.» Men da nærmer vi 
oss straks de større spørsmål: Hvilke barn, og for hvilke 
formål? Mon tro om ikke mange av de lærere som i dag 
lider eller lar andre lide i skolen kunne fungert på et 
ganske annet nivå om målsetting og rammer hadde vært 
av en annen art. Min glade formodning er at de fleste 
egner seg sånn brukelig til å ha med barn og ungdom å 
gjøre hvis de får lov til å gjøre det som noe begge parter 
synes er viktig. Og skulle jeg ta feil i dette, spiller det ikke 
noen særlig rolle. Barn er så mange og mangt, og deres 

* Dokka (1967) beskriver dette for læreres vedkommende, 
mens Befring (1971) viser at mye av det samme gjør seg gjeld- 
ende for universitetsutdannede pedagoger. 


7 — Hvis skolen ikke fantes 

overføring til voksent liv så problematisk at det så likevel 
aldri kan komme på tale med noen elite-utvelgelse av 
lærere. Vi er nødt til å legge forholdene til rette for gjen- 
nomsnittsbegavelsen, og så ta med på kjøpet litt avvik 
både opp og ned. 

«Men de burde få bedre vilkår , så de beste søkte.» 

Mer penger, det er dem vel unt. Men om slike som 
gjerne vil tjene mest, også er best til å ha med barn å 
gjøre, det er vel stadig et åpent spørsmål. Det samme 
gjelder vel overfor et annet krav for å bedre forholdene: 
Færre barn i hver klasse. Det ble kanskje hyggeligere der, 
antagelig ble det det. Men det er jo ikke helt sikkert. Det 
ble mer kraft og tid fra autoriteten til å formidle stoffet. 
Og hvis nå stoffet var irrelevant, ja kanskje skadelig? Og 
hvis nå prestasjonskravet bie enda hårdere? 

«Men skolens arkitektur burde endres.» 

Det ville være godt. Og det er godt at rioe skjer. De åpne 
skoler som akkurat nå står i sentrum for så mye interesse, 
representerer spennende fremskritt. Poenget ved dem er 
at det skapes muligheter for store og små rom som kan 
forandres etter behov slik at klassestørrelse og form kan 
tilpasses skiftende fag, arbeidsmåter og gruppekonstella- 
sjoner. Det er godt, og på høy tid. Det er en stor ting i 
forhold til de monument over tankeløshet som hittil er 
bygget. Men det er en bitte liten ting i forhold til de av- 
gjørende ting som må endres. Og det ville være et farlig 
blindspor hvis så mye tanke og troskraft nå gikk med til å 
åpne bygninger innvendig, at man glemte at ytterveggene 
stod der så sikkert som noen gang. Kanskje sikrere, fordi 
lærere i denne åpne arkitektur fikk bedre muligheter for å 
formidle skolens tradisjonelle krav, og å kontrollere at de 
selv såvel som deres kolleger var gode i den gamle virk- 

somhet. Åpne skoler kan bli åpne til det onde såvel som 
til det gode. 

Vi må skjære dypere. 


5.2. Et fritt skolesamfunn 

Først og fremst; la oss ta formålsparagrafen på alvor! 
La oss ta hele formålsparagrafen på alvor, ikke bare delen 
om kunnskap. Jeg har i avsnittet om makt i skolen forsøkt 
å vise noe av det som binder. Så la meg da her, i forslags 
form, ta konsekvensene av dette. 

Hvis det er meningen å skape et levende skolesamfunn 
av samarbeidende mennesker, må det første krav være at 
man bryter med systemets oppbygging som en trappestige 
med stadig flere trinn og med ordre og kontroll som kom- 
mer ovenfra. Det kan bare gjøres på en eneste måte, og 
det vil gjøre vondt for noen, i hvert fall i begynnelsen. 

Vi må gjøre det stikk motsatte av hva alle krever. Vi 
må skjære ned administrasjonen. Først og fremst må vi 
skjære ned på den ytre styring av skolen. Vi må begynne 
på toppen og frata det overarbeidede Kirke- og under- 
visningsdepartement en rekke av dets bemyndigelser over- 
for skolen. Frata — og frita. Vi bør dernest forsøke å få 
avskaffet de etablerte stillinger som skoledirektører. Og 
vi bør avskaffe, eller om det ikke er mulig, så i hvert fall 
degradere, hele den øvrige skoleadministrasjon så den i 
makt og myndighet blir sidestilt med de vanlige lærere. 
Alternativt kan vi arbeide for å få hevet de vanlige læreres 
makt og myndighet (og statussymboler) så lærere på den 
måten blir sidestilt med den nåværende administrasjon. 
Det er forsåvidt likegyldig hvilken vei som velges. Hoved- 
saken er å få til en situasjon, et system, hvor det blir i — 
eller tett omkring — den enkelte skole at de viktige av- 

gjørelser skjer. Skal skolesamfunnet bli en levende og be- 
tydningsfull enhet, så kan ikke de livsviktige og betyd- 
ningsfulle avgjørelser fattes flere etasjer høyere opp. 

Dette er selvfølgelig galskap. Trette ekspedisjonssjefer, 
byråsjefer, skoledirektører, sjefer og inspektører som 
segner under dokumentene, de vet hvert minutt gjennom 
sin våkne dag at det er galskap; brev skal besvares, planer 
koordineres, avgjørelser fattes, det ville bli kaos, halve 
løsninger, dobbelte løsninger, halvgode løsninger, skanda- 
løse løsninger, selv om noen vel ville klare seg sånn 
passe. Jeg vet det også. Mitt løsningsforslag har sine om- 
kostninger. Det ville ikke bli et så likeartet skoletilbud 
over det ganske land. Det ville ganske enkelt være umulig 
å sikre en så jevn kvalitet i forhold til det skoleledere 
anser ønskelig. På den annen side ville vel ikke varia- 
sjonen bare slå ut i den negative retning. Det ble varia- 
sjon både på godt og ondt, det ble «naturlige eksperiment» 
og derved etter all sannsynlighet raskere takt i fornyelsen 
av skoleverket. Vårt sentraliserte, ovenfrastyrte skoleverk 
sikrer rettferdighet i den betydning at alle får omtrent det 
samme. Men i dette ligger også tilbakeholdenhet med å 
forsøke nye løsninger, og sendrektighet i å få dem inn- 
ført. Det må skje over hele linjen på likt — og det må 
fjernes over hele linjen hvis det viser seg å være et feil- 
grep. Det lyder så selvfølgelig dette at de sentrale myn- 
digheter har mulighet for å sørge for at skolene følger 
med i utviklingen og hele tiden hurtig får nyttiggjort seg 
det beste av de pedagogiske landevinninger. Men slik vir- 
ker jo slett ikke sentraliserte avgjørelsesorgan. De følger 
sine indre lover. De får behov for sikkerhet og forenklede 
avgjørelsesregler. Og jo mer makt de har, jo mindre 
initiativ får de anledning til å ta. Strømmen av søknader 
tvinger dem til å fatte avgjørelser om det andre spør om. 
De kommer i en domstolslignende rolle. Sterke krefter 

hindrer slike organ i å eksperimentere, eller i det hele 
tatt å være tett ved der hvor tingene skjer.* 

Og selv om alt dette skulle være galt, selv om en sterk 
ytre administrasjon hadde vært viktig for mange formål 
vi alle satte høyt, så ville jeg likevel stedig ha foreslått 
administrasjonen beklippet. De fleste sosiale arrangement 
har sine omkostninger. Selv om et sentralisert avgjørelses- 
organ stort sett bare hadde hatt fordeler for systemet som 
helhet, mener jeg at dets ulemper innen det enkelte skole- 
samfunn er så store at det ikke er verdt prisen. Skal 
elever, sammen med lærere, sammen med foreldre, få 
realisert ideene om et levende skolesamfunn, så får heller 
sentraliseringens eventuelle goder bli noe av betalingen. 

« Men blir ikke dette bare å gi mer makt til bestyrer og 
førstelærer? » 

Jo, derfor må da også de beklippes. Vi må på ny helt 
bevisst forsøke å motvirke de innebyggede tendenser i 
slike sosiale organismer til å etablere seg som pyramider 

* Som pustehull i store og tette byråkratier oppstår gjerne 
enkelte spesialløsninger, som Forsøksrådet innen skolevesenet 
som helhet, de nye pedagogiske sentra som er i ferd med å 
vokse fram, eller som Ungdomskontoret innen Oslo kom- 
mune. Her vil ofte den enkelte funksjonær få en frihet vesent- 
lig større enn det som er vanlig innen byråkratiet. Det fører 
til rask vekst. Men i veksten ligger formodentlig begynnelsen til 
slutten. Med størrelsen utvikles et eget byråkrati innen puste- 
hullene. Med økt størrelse får også avgjørelsene konsekvenser 
for mange utenfor pustehullene, det vil føre til at mot-krefter 
organiseres og at friheten svekkes i takt med at pustehullet 
blir synlig for mange. Så skapes det formodentlig nye puste- 
hull andre steder. Man kunne nok av og til ønske at de små 
pustehull ikke fantes, slik at systemet som helhet ble tvunget 
til viktig og varig endring. 

med all makt, samt det meste av ære og betaling, der oppe 
på toppen. Vi må helt bevisst arbeide for å hindre opprett- 
elsen av flere førstelærerstillinger, og vi må forsøke å 
avskaffe de som finnes. Høyere lønn til særlig trengende 
eller særlig fortjente må kunne skaffes ut fra andre be- 
grunnelser og andre kriterier. Vi bør likeledes forsøke å 

1 avskaffe stillingen som skolestyrer. , Å bestyre andre kan 
ikke være en virksomhet som er gode pedagoger verdig. 
Det er misbruk å sette de beste til slikt. Dessuten er det 
direkte skadelig hvis formålsparagrafen skal tas alvorlig. 
Manglende bestyrelse vil tvinge fram andre løsninger. 
Noen steder vil det faktisk bli en bestyrer, andre steder et 
kollektiv, attter andre steder anarki. Mye erfaring viser 
at de fleste klarer å finne fram til en fungerende form om 
de må, om de er overlatt til seg selv. Og da blir nettopp 
letingen etter denne form et vesentlig innhold i skolen. 
Det blir samværslæring ved liv. 

Klasseforstanderen behøver jeg ikke forslå beklippet, 
han fungerer ikke med kraft. Men faglæreren må det 
gjøres noe med. Faglig tradisjon er i dag bestemmende for 
hvorfor pensum blir pensum. Skal vi få skapt et skole- 
samfunn med plass til noe annet enn fag, kan vi ikke 
bemanne det med personer som først og fremst er repre- 
sentanter for fag. Vi må først og fremst skaffe oss gene- 
relle deltakere i skolesamfunnet — pedagogiske allmen- 
praktikere har Edvard Befring foreslått meg å kalle dem 
— det må nå i en periode prioriteres fordi det er så full- 
stendig glemt. Så får vi ved en senere anledning tenke 
noe på fag. 

Intet av dette betyr at pedagogiske sentra samt råd og 
utvalg behøver å legges ned. Men de bør reduseres til 
sideordnede organer, nettopp til råd. Finner de på noe 
lurt, vil de nok få noen til å følge. 

«Men skal da skolesamfunnet helt styre seg selv?» 

Ja, og da er det enda ett organ som må beklippes: 
Skolestyret. Det er ikke skapt for vår tid, men for for- 
rige generasjons. Det er skapt for den lille skole omgitt av 
et lite samfunn hvor mennesker kjente hverandre. Så 
kjente man da også til hvem som var de beste, og hvor og 
hvordan de kunne påvirkes til å bli enda bedre og å 
skape en enda bedre skole. 

Så får vi da gjenskape dette. Det finnes her — som ved 
andre avsnitt i min ønskeliste — noen som alt er i gang 
og dytter på. Løsningen her må være den samme som 
ved den øvrige skoleadministrasjon. Vi må skjære ned på 
de nåværende skolestyrer. Vi må ta fra dem oppgaver og 
makt, og føre dette tilbake til den enkelte skole. Det holdt 
på å bli slik allerede i forrige århundre. Når det ikke ble 
gjennomført, skyldtes det blant annet engstelsen for at 
prestene skulle få for mye å si over disse mer lokale ut- 
valg. Engstelsen burde kunne være mindre i dag, og argu- 
mentene for tilbakeføring til den enkelte skole helt ve- 
sentlig sterkere. Ett styre for alle skoler i en storkom- 
mune, det må føre til fjernhet, intern spesialisering og 
den uunngåelig makt til den sentrale administrasjon. 

Hvorfor ikke ta fra skolestyret, og dele med gavmild 
hånd ut til de ti oppgaveløse utvalg som Reglementsut- 
valg og Samvirkekomité foreslår opprettet? Men da må 
det ikke bli fasadepynten som gis bort. Det må bli de 
viktige avgjørelser. Hvis en kommune har et visst total- 
beløp som skal gå til drift av skoler, så må det vel være 
mulig å dele dette på det eksisterende antall skoler etter 
et eller annet prinsipp. Så får det bli hver enkelt skoles 
sak hvordan pengene skal brukes. 

Det er ikke vanskelig å forestille seg koret av protester. 
Det er galskap, hvordan skulle det ordnes, hvem skulle 


103 


bestemme, noen skoler ville forfalle, det ville være urett- 
ferdig og framfor alt uansvarlig. 

Det finnes to typer svar på hvem som skulle bestemme. 
Den ene type svar er at det kunne utarbeides et reglement 
om hvem som skulle bestemme. I slekt med dette svar er 
at bestyreren skulle fatte den endelige avgjørelse. Den 
annen type svar ligger tråden i denne bok noe nærmere: 
Skolen — sammen med skolekretsen, dvs. foreldrene — 
skulle bestemme hvem som skulle bestemme. Og kampen 
om dette, om hvem, om hva, om hvordan, det ville bli 
noe av det viktigste i denne skoles liv både det første år 
og alle de år som kom til å følge. 

La meg være til det ytterste konkret, selvom jeg kan- 
skje derved forgriper noe av de senere forslag. Skolen 
skulle selv bestemme over sitt budsjett. Dvs. at de selv 
skulle bestemme om de ville pusse opp, lage laboratorium 
i sløydsalen eller kanskje isteden lage skøytebane utenfor. 
Eller kanskje det var bedre å ofre den jordiske komfort og 
dra på studietur til Svalbard med syvende klasse. Men det 
ble dyrt. Kanskje de bare fikk råd hvis de ikke besatte 
den ledige stillingen etter gamle Olsen? Hvorfor i all 
verden skulle ikke dette være skolens sak? 

Og så er det ansettelser. Lærere søker i dag til hele 
kommunen, og fordeles på de enkelte skoler etter skole- 
styrets bestemmelser. Noen bestyrere, de beste, har sik- 
kert bedre kontakt med skolestyret og dets administra- 
sjon enn andre. De får sikkert lirket til seg de lærere som 
de mener passer best på det som nokså bokstavelig talt er 
«deres» skole. Formodentlig er disse bestyrere nokså godt 
fornøyd med tingenes tilstand. At enere klarer å bruke 
de fleste system er noe av det som gjør at ting endres så 
langsomt. Men noen taper. Det var vel bedre om skolene 
ved direkte kontakt fikk sjanser til å bygge opp den lærer- 
stab som trengtes. Det kunne skapes miljøer, det kunne 

skapes effektiv konkurranse om å tilby gode steder å være. 
Det kan hende denne frihet ikke burde være absolutt, at 
kommunenes sentrale styringsorgan burde få fordele noen 
lærere, f. eks spesielt kvalifiserte til enkelte spesielt 
vanskelige stillinger. Med vårt klassebestemte bomønster 
vil noen strøk være mindre fristende enn andre. Det kan 
hende vi ville trenge noen utjevningsmekanismer. Men 
jeg er ikke helt sikker på om det behøvde bli slik — når 
resten av ønskelisten min er realisert. 


5.2. Et fritt skoleinnhold 

Men det er ikke nok å fjerne kontrollørene. Direktivene 
må også fjernes. Historisk sett er Normalplanen et nytt 
fenomen. Det bør ikke bli gammelt. 

Men på ny betyr ikke dette at ingen skal kunne for- 
mulere planer. Mange bør formulere planer, ut fra de for- 
skjelligste forutsetninger. De eksisterende forslag er et 
fint utgangspunkt for diskusjon. Men planer må oppfattes 
som fristelser, ikke som påbud. Diskusjonen om valg 
mellom fristelser må bli noe av det sentrale innhold innen 
de enkelte skolesamfunn. Denne tanke forutsetter selv- 
følgelig at den sentralt styrte eksamen bortfaller. Det er 
bare utenomsnakk å hylde lokalt selvstyre og desentrali- 
sert initiativ så lenge sentrale myndigheter stiller de samme 
krav til alle landets skoler. Eksamen er ikke bare en 
prøving av elever, men også av lærere og forsåvidt også av 
hele skolens kvalitet i forhold til de sentralt angitte mål. 
Med den sentrale eksamen finnes den reelle makt klart i 
de sentrale myndigheter hånd. 

I det denne bok går i trykken legger Kirke- og under- 
visningsdepartementet fram Mønsterplan for grunnskolen 
(1971). Det er en bearbeiding av Normalplanutvalgets inn- 

stilling. Den forsøker i noen grad å svekke fagpresset. På 
ungdomsskoletrinnet skal én time i uken brukes til klasse- 
og elevrådsarbeid. Og matematikk gjøres valgfritt i niende 
klasse. Men dette følges ikke opp med at matematikk 
sløyfes som vilkår for opptak i videregående skoler. Og 
det følges heller ikke opp med klar tale når det gjelder 
eksamener. «En vurdering av elevenes standpunkt i de 
forskjellige fag bør aldri ensidig dreie seg om de kunn- 
skaper og ferdigheter elevene har tilegnet seg,» heter det 
(Mønsterplanen 1971, s. 59). Men på den annen side gjen- 
tas nesten ordrett formuleringen fra Normalplanutvalgets 
Innstilling II om at «Ved overgangen fra grunnskolen til 
arbeidslivet eller til andre skoler er det særlig nødvendig 
at det gis opplysninger om elevenes standpunkt.» Og det 
føyes til: «Når formålet med en vurdering er å forsøke å 
angi elevenes faktiske nivå i de forskjellige fag, vil det i 
alminnelighet være nødvendig å gi dem spesielt utarbeidede 
sett av spørsmål, oppgaver, ø vinge r og liknende. Slike 
sett vil være av betydning også ved en rekke andre vur- 
deringer. Derfor er det i flere av fagplanene gitt råd om 
utarbeidelse av hjelpemidler av denne art. Hjelpemidler 
som er ferdig utformet og offentlig tilgjengelig kan brukes 
hvis det er formålstjenelig ved den aktuelle vurdering. 
Dette gjelder både vurderingen av kunnskaper og fer- 
digheter og av evner og anlegg.» (Mønsterplanen s. 59). 

På ny hjelper det lite å si at Mønsterplanen «ikke må 
oppfattes som et obligatorisk minimum som alle må gjen- 
nomgå» (s. 24) hvis man samtidig skaper et kontrollsystem 
hvor de klarer seg best som har gjennomgått mest. Men 
formuleringene i Mønsterplanen er stort sett langt for- 
siktigere enn i Normalplanen. Mønsterplanen er også per- 
spektivrik når det gjelder vekten på å lære å finne lærdom 
framfor å kunne lærdom. Noe eller noen er i forsiktig 
bevegelse vekk fra en fullstendig fagskole. Det kommer 

enda sterkere fram om man leser den pressemelding som 
fulgte utgivelsen av den nye mønsterplan.* 

Men om man gir slipp på den felles faglige bakgrunn og 
den sentraliserte eksamen, da kan man jo ikke få ordnede 
opptak til gymnasene og andre høyere skoleslag! 

Nettopp, og det er ett av de største goder ved den 
foreslåtte reform. Det vil skapes uklarhet, kanskje til og 
med tvil om hvem som egentlig er de beste både for 
studium og yrke. Å lese folkeskolens historie er som å 
lese trellens saga. På ny og på ny, og med de forskjelligste 
midler, strever trellen og hans hjelpere med å heve seg 
opp til herremannens nivå, til ham som forvalter kunn- 
skap og ånd og vet hvordan det hele må være. Hvis all- 
mueskolen — eller folkeskolen som den da snart ble 
hetende som ett av triksene for å få slippe trellestemplet 
— ble av lengre varighet, da kunne kanskje disiplene få 
komme i gymnaset etterpå. Hvis dagen ble lengre, hvis 
året ble lengre, hvis årene ble flere, da ble det vel en 
skole så herren ble fornøyd. Ellers hvis kravene ble skjer- 
pet, normalplanen større, eksamen felles for alle, og så 
selvfølgelig noen tilleggstriks som gav klare signaler til 
herremennene om at selv om dette var en skole for folket, 
så var det tross alt forskjell på folk. Vi fikk kursplaner, 
og vi fikk en rekke arrangement som hindret at de aller 
ubrukeligste kom inn i skolen for folket i det hele tatt, 

* Kirke og undervisningsdepartementet. Pressemelding 31. 
august 1971. Her antydes reformer man ikke engang har ruk- 
ket å få med i Mønsterplanen: «Departementet vil imidlertid ta 
sikte på så snart som mulig å avskaffe avgangseksamen i 
grunnskolen». Dette behøver ikke å bety at eksamener og/eller 
normerte prøver avskaffes, men det kan bety det. Dessuten sier 
pressemeldingen at «Departementet mener at tysk ikke lenger 
bør være et vilkår for opptak i videregående skoler.» Noe 
viktig kan komme til å skje. 

eller i hvert fall kom fort ut om de ved feil var kommet 
inn. Så ville vel herrene bli glade og til og med våge å 
sende sine egne barn der. 

Og slik bare fortsetter trelleskolen, uvitende om at den 
egentlig allerede har vunnet, riktignok ikke bare som følge 
av egen innsats, men i hvert fall som følge av at de ytre 
vilkår ikke krever trelleholdninger mer. Flere forhold vir- 
ker sammen: Noen steder går jo allerede nå nesten halv- 
parten videre fra grunnskolen til gymnaset. I en slik situa- 
sjon vil jo gymnaset miste mye av sin makt. Det må i 
økende grad innstille seg på å ta hva det kan få. Ingen 
tror vel at gymnaset i Oslo ville slutte å oppta elever selv 
om grunnskolen i Oslo sluttet å undervise i tysk eller et 
annet fremmedspråk i tillegg til engelsk. Gymnaset ville 
ikke slutte å oppta elever om grunnskolen sluttet med 
engelsk, botanikk, matematikk og kjemi heller. Gymnaset 
må ta hva det får, det lever av sine elever, det blir nødt 
til å tilpasse seg, det er bare å begynne. 

Andre steder er det fortsatt trangt om plassen. Der blir 
grunnskolen lettere trell under den høyere. Men egentlig 
er det overflødig også der. Særdeles mye av det som sies 
om grunnskolen i denne bok har egentlig også gyldighet 
for gymnaset. Det vil snart bli klart for mange. Det vil 
løsne gymnasene innenfra. Stortinget vil se det, og åpne 
systemet utenfra. Og Universitetene har alt sett det, og 
er i ferd med å lage noen ørsmå åpninger av systemet 
ovenfra. 

Det har selvfølgelig vært flere treller i dette spill. Gym- 
naset har trellet for å tilfredsstille sin herre, den høyeste 
lærdomsanstalt, der hvor de virkelig store og fjerne sann- 
heter forvaltes, — og hvorfra det produseres lektorer til 
gymnasene. Men nettopp herfra er det nå at det avgjør- 
ende slag rettes mot gymnasenes makt over grunnskolen. 
Avgangskort fra gymnas blir ikke lenger eneste inngangs- 

kort til Universitetet. Gjennom en rekke av de høyest 
industrialiserte land gjør det seg gjeldende en tendens som 
faktisk er ganske lik den bølge som ruller gjennom en del 
av de fjerne sosialistiske land: Opptak til universitetet kan 
og skal skje rett fra folket! Vi kan ikke her gå i detalj om 
hvorfor dette skjer akkurat nå, hvor berettiget det er, eller 
hvor godt eller galt det vil virke på lengre sikt. Vi må 
nøye oss med å se at det finnes en slik tendens, og så 
spørre hva den betyr for gymnasenes stilling. Jo mer det 
skjer, jo mer vil de miste sitt monopol. Men derved fra- 
tas de også en byrde. De mister sin herre og blir fri. Fri 
til å samarbeide med sine likemenn fra grunnskolen, fri 
til å motta det som derfra måtte komme. 


5.4. Skolen og klassedelingen 

Men dette kan vel slett ikke skje, hvis vi tenker på kapittel 
tre! Et hovedpoeng der var at skolen yder service i klasse- 
delingens tjeneste. Hvis systemet åpnet, så alle får fri 
adgang overalt, da kan ikke denne service ivaretas. Bestem 
deg, da mann! Er det kapittel tre eller fem som vi skal 
holde oss til? 

Begge to. Kapittel tre har beskrevet skolens plass i 
klassesamfunnet, den service den hittil har ydet og i 
hovedsak fortsatt yder. Men vi lever ikke i noe fullstendig 
statisk samfunn. Flere forhold gjør seg gjeldende som 
svekker skolesystemets sertifiserende evne. For det første, 
vi har nådd et slags tak. Så mange går så lenge på skole at 
pyramiden blir overtung. Vi kan ikke gi makt og ære til 
så mange. Det blir ikke så fint å være fin når det blir 
vanlig. Når en stor del av befolkningen er under kontinu- 
erlig utdannelse inntil de er 25 — 30 år, er det som om et 

metningspunkt blir nådd. De er så mange at hver enkelt 
teller mindre, studentenes synkende status har neppe bare 
med radikalisme å gjøre. Og de har holdt på så lenge å 
utdanne seg at det til slutt virker litt komisk om noen 
holder på enda lengere for å komme høyere enn de andre. 
Kanskje de bare tuller seg bort i forhold til de andre? 

Med så mange som snuser i templene, skapes også gro- 
bunn for tvil. Dels fordi tvil er forskingens fremste hjelper. 
Men også fordi det kanskje ikke er så gjevt alt det som 
finnes der inne. Det er dyktige folk — på sitt område. Men 
det finnes jo andre områder, andre sysler. Kanskje det 
kreves mer av ham eller henne som dyrker tomater eller 
bygger hus? Eller gir ham mer tilbake? Alminneliggjørel- 
sen av den høyeste utdannelse gir grobunn for hva vi 
kunne kalle «ny-populisme», — en viktig bremse på et 
samfunns tendens til profesjonalisering (Kfr. Torgersen 
1971). I tillegg kommer den materielle sikkerhet som til- 
later eksperiment, og strømningen i ungdomskulturen som 
gjør mange nye veier respektable, og derved river vekk 
grunnlaget for mye i klassesamfunnet. Det skapes uklar- 
heter som fører til oppmyking av den intime forbindelse 
mellom høy grad av formell utdannelse og høy sosial 
rang. 

I takt med dette synker akademikeres lønninger. Det er 
i hvert fall godt for utdannelsesvesenet. Så lenge lønn og 
utdannelse er sammenvevet, vil vi aldri fullstendig kunne 
kvitte oss med problemer som er behandlet i denne bok. 
Skolen vil få medløpere som ikke er der for å lære, men 
for å bli rike. Vi behøver ikke her ta noe standpunkt til 
det legitime i å forsøke å bli rik. Men det må i hvert fall 
kunne sies at det virker destruktivt på utdanningssystemet 
når det skal gjøres via en utdanning hvis hovedfunksjon 
er at den gir status som legitimerer høyere inntekter. Da 
kan presset på utdanningsanstaltene aldri letne. Da bygger 

vi inn plassmangel i alle utdanningsslag, og derved sentri- 
fugalkrefter i grunnskolen. 

Men det går vel egentlig mot slutten på de tider hvor 
det med et snev av rett kunne hevdes at den stakkars aka- 
demiker måtte få litt bedre materielle vilkår enn de fleste 
for at han skulle få forutsetninger for å fullbyrde sin 
store og vanskelige gjerning. Det blir innlysende at folk 
flest har det godt nok til at også akademikeren kan fun- 
gere på de samme vilkår. Det blir selvinnlysende tøvet at 
lektorer skal tjene bedre enn lærere, et arrangement som 
bare overgås ved at universitetslektorer tjener bedre enn 
vanlige lektorer og professorer bedre enn dem alle. Det 
gode utdanningsvesen kan neppe skapes før det innføres 
studielønn og senere den samme enhetslønn over hele ut- 
danningssektoren, eventuelt med tillegg for barn, alder 
eller ubekvemt distrikt. Og så får det vel bli litt bevisst 
styring av de få yrker som samfunnet har litt makt over 
utenom utdanningsvesenet. Det er kø for å komme inn 
på det medisinske og odontologiske studium. Så får vi da 
på disse pressområder sette ned lønnen til under det van- 
lige for å få dempet køen. De virkelig villige blir visst 
stadig tilbake. Man kan ikke ta på fullt alvor alle dem 
som ser et uløselig problem i at så mange presser på for 
å få komme inn der det utleveres de største gulrøtter.* 

Befridd for den oppgave å skulle sertifisere folk til å 
inneha høye trinn i hvert fall i de statlige lønnsregulativ, 
vil de jevnt velstående lærere i skoler og universitet bli 
stilt overfor en ny situasjon. På de høyere og høyeste ni- 
våer — i betydningen av mest komplisert eller omfattende 
kunnskap — vil de møte elever som er der for å lære. På 
grunn-nivået vil de dels kunne ivareta dette behov, men 
også behovet for et sted å være. 

* For en skarp kritikk av mange av disse forhold, se 
Tangerud (1971) 

Det går i den retning som følge av presset beskrevet i 
første del av dette avsnitt. Men fort vil det neppe gå, sær- 
lig ikke med gymnasene fordi det der dreier seg om sterkt 
spesialiserte personer med tradisjonelt høy rang og uten lett 
synlige alternativ. Selv om universitetene litt etter litt åpner 
for studenter uten eksamen fra gymnas, — full åpning 
blir det sikkert ikke uten etter mye strid — og selv om 
alle kan komme inn på gymnas enkelte steder og gymnas- 
ene derved hurtigere tvinges til endring ved at de ganske 
enkelt ikke får de rekrutter de ønsker, så vil det fortsatt 
bli kamp om gymnasplassene i andre deler av landet. Sær- 
lige i distrikter med tradisjonelt lavt utdanningsnivå hvor 
det derfor tar lengre tid før utdanningspyramiden blir 
overtung, vil artium lenge tjene til å bekrefte den status 
man er født til. Hvis grunnskolen her nekter å skille ut 
«de beste» mot slutten av skolegangen, så vil gymnaset 
kunne gjøre det i begynnelsen ved hjelp av opptaksprøver. 
Det vil her være illusorisk å se bort fra utdanningsvesenets 
lagdelingsfunksjon før i en meget, meget fjern fremtid. 
Men dette er selvfølgelig et politisk spørsmål. Vil vi finne 
oss i et slikt arrangement? La oss i hvert fall forsøke å 
dempe virkningene. Man kunne forsøke å hindre den 
direkte overgang fra grunnskole til gymnas. Hva med et 
par år i arbeidslivet først? Det skaper nye problem, de 
skal snart behandles. Og hvis det fortsatt ble trangt, hvor- 
for ikke famle etter andre kriterier for opptak. Loddtrek- 
king må være bedre enn både kursplan og eksamener. Det 
er mindre personlighetstkrenkende for tapere. Og det ville 
dessuten — i den utstrekning over- og middelklassebarn 
tapte, hurtig føre til en utvidelse av gymnasenes kapasitet. 
Slike ordninger vil føre til nye problem. De må ligge. Vi 
skal videre til noe viktig. Noe som vil ergre de store, — 
men enkelte små vil det kanskje interessere. 

5.5. Et speil for skolen 

Det er grunner for at skolen er som den er. De gjør for- 
andring nesten håpløst tung. Det som her er foreslått vil 
nok se ut som utopi for de fleste, og dessuten som over- 
flødig. La meg forsøke å ruske litt i det siste ved å holde 
opp et lite speil hentet fra kriminologiens utstyrskiste. Det 
er ikke så vanlig å ta med denne når man ser på skolen 
som system (men svært vanlig når man ser på elevene). 
Grunnskole, gymnas og universitet, det er organisasjonene 
vi pleier å sammenligne. Men la det nå i et løssluppent 
øyeblikk bli ungdomsskole og fengsel. 

Se det nå litt fra enkelte elevers synsvinkel, fra slike som 
ikke har tenkt å gå videre i skolen, det kan være en stor 
og sterk ungdom med hår på hake eller alternativt med 
bryst som strutter, med større potens og større generelt 
aktvivitetsnivå enn han eller hun noengang senere vil nå, 
og med intenst behov for å kunne te seg som en verdig 
voksen. Jeg tror jeg vil våge den påstand at slike elevers 
opplevelse av sin situasjon nokså ofte ligger tett opp til 
fangens. De opplever et autoritært system som de ikke kan 
komme ut av. De er tvunget til å gå der. De kan hentes 
av makthavere om de ikke kommer, og plasseres i annen 
anstalt. Foreldrene kan straffes om de ikke sender dem. 
Elevene er det laveste ledd i systemet, alle andre, absolutt 
alle, har makt over dem og kan gi ordre de må bøye seg 
for. De som har makten koordinerer sine handlinger og 
sine informasjoner. Det en av dem vet, vil svært ofte alle 
vite. Denne kunnskap vil også bli formidlet til andre med 
makt — foreldre eller myndighetspersoner, og andre in- 
formasjoner vil bli formidlet tilbake fra disse. Siden disse 
unge ikke har tenkt å gå videre, vil mye av det pålagte 
arbeid virke meningsløst (kfr. utsnittet fra Mønsterplanen 
i Appendix). Arbeidet får derved mye av de gamle slave - 

riers kvalitet — sten skal flyttes fra den ene side av gården 
til den andre, og så tilbake — nye fengsler har klart dette 
med å skape skikkelige arbeidstilbud og til og med noe 
lønn. Skolearbeidet er stadig ulønnet. Til gjengjeld er 
myndighetspersonenes kontroll av at arbeidet er utført 
meget detaljert. Resultatet av kontrollen gjøres kjent for 
alle, også for andre elever. Det er et vanskelig arbeid. I 
motsetning til slavearbeid virker det degraderende — 
også vis å vis likestillede — om man ikke klarer det. 

I denne ytre ramme får også det indre liv atskillig til 
felles med det vi kjenner fra fengselsforskingen. Enkelte 
elevgrupper danner front mot lærere, det skapes ytterligere 
avstand, det oppstår normer mot samarbeid. Skytsen rettes 
dels mot lærere, og dels mot medelever som viser svakhet, 
dvs. vilje til samarbeid med undertrykkerne. Og norm- 
bruddeno får mening. De symboliserer hvilken side man 
befinner seg på i den evige kamp mot myndighetspersoner. 
De bidrar til å skape spenning og å bryte med dagens 
monotoni, og de bidrar til å vise at man stadig har noe for 
seg selv, man er egentlig stadig fri. 

Også på et annet område er det interessante analogier 
mellom ungdomsskole og interneringsanstalter: De er 
begge i stor utstrekning uten sanksjonsmuligheter overfor 
sitt klientel. Det kan virke paradoksalt med det samme: 
Fengselet, omgitt av murer, fylt av autoriteter, trenet for 
jobben, nøkler og håndjern, med fullmakt fra samfunnet 
og med både politi og militærmakt i bakhånden, — skulle 
de der være uten sanksjonsmuligheter? Og skolen, sa jeg 
ikke nettopp at alle stod over elevene, og at alle som stod 
over samarbeidet, og at de kunne utføre den mest nitide 
kontroll av at elevene utførte det pålagte arbeid? Jo, men 
likevel, eller nettopp derfor. Fangen er kommet så langt 
ned at han, hvis han er blant dem som slår seg riktig 

vrange, ganske enkelt ikke kan komme lenger. Han er 
fratatt alt det vi synes det er mulig å frata et menneske. 
Hvis vi ikke synes det går an å bruke pisk eller annen tor- 
tur, sult, eller fullstendig isolasjon mer enn for begrensede 
perioder, da er det ikke mer vi kan ta. Da er vi maktes- 
løse. Og da er fangen fri. Maktesløse er vi også overfor 
den elev som ikke vil mer, som ikke skal videre, eller som 
er gått i vranglås av andre grunner. Beskrivelsen av 
skolens disiplinproblem vil nok få mang en fengselsmann 
til å nikke gjenkjennende. Læreren har det til og med 
verre. Han har en ikke erkjent interneringsjobb. Han er 
utrenet for jobben. Og han er enda mer hemmet i den 
maktutøvelse som det forlanges at han skal foreta. Han 
får ikke bruke fysiske midler i det hele tatt. Og han har 
vokteroppgaver over et klientel som daglig kan klage til 
andre utenfor systemet. 

Samtidig deler han fangevokterens fundamentale handi- 
kap ved at han ikke kan straffe ved utelukkelse . Tvert 
om, det er på mange måter eleven som har muligheter for 
å straffe læreren ved å utebli fra skolen. Skulkere kan 
så tvil om lærerens kompetanse. Blir det mange av dem, 
reiser de også tvil om den selvfølgelige berettigelse av 
skolegang. Skulkere skaper ikke bare problem for seg selv. 
De setter et hårdt lys på skolen som et tvangssystem, og 
derved et som er avskåret fra å anvende det sentrale 
maktmiddel i nesten alle andre sosiale system: «Hvis du 
ikke følger reglene, kan du bare forsvinne.» 

I denne situasjon vil skoler og lærere gripe til mange av 
de samme styringsteknikker som fengsler og fangevokt- 
ere. De vil — når de oppfyller elevønsker — i minst mulig 
utstrekning snakke om rettigheter. Isteden fremstilles de 
som privilegier, dvs. ekstraordinære goder, som — når de 
trekkes tilbake — kan tjene som straffemiddel. Rettigheter 
blir en selvfølge, men privilegier et styringsmiddel. De 

gamle fengsler hadde utviklet dette til fullkommenhet. 
Fangene var inndelt i forskjellige klasser — ja, nettopp 
klasser — og så fikk man del i et økende antall privilegier 
etter hvert som man rykket opp fra klasse til klasse. Ved 
normbrudd ble man satt ned en eller flere klasser. Syste- 
met gikk i stykker fordi utviklingen ute i samfunnet etter 
hvert gjorde det skrikende urimelig at ikke alle fanger 
skulle begynne i øverste klasse. Det ble ikke lenger privile- 
gier. Det ble rettigheter. 

Men noen muligheter er selvfølgelig tilbake også i 
fengselet. En vanskelig og/eller farlig fange kan overføres 
til et sikrere fengsel, til en lukket avdeling, eller til full- 
stendig isolat. Skolen har analoge muligheter ved bruk av 
observasjonsklasser, spesialskoler, eller verneskoler. Fordi 
skolen sammenlignet med fengsel jo faktisk byr på noe 
større interne variasjonsmuligheter og noe mindre ytre 
kontroll, vil noen av disse tilbudene sikkert også repre- 
sentere reelle goder for en del elever. Men samtidig vil 
formodentlig hemningene mot å benytte overflytninger 
som maktmidler være større i skolesystemet enn i fengslet. 
Det skyldes at interneringsformålet i skolen er tilsløret, og 
at ideologien om at alle elever skal få fungere i sitt van- 
lige klassemiljø er meget sterk. Det vil også lett føles som 
et nederlag både for lærer og for skole å måtte gripe til 
utskillelse. På ny som ved fengsel, er det sikkert lettest 
hvis man kan få definert den ustyrlige som syk og derved 
få skjøvet ansvaret over på andre profesjoner. Både for 
denne oppgave og for å få dempet de mindre gnisninger 
innen det enkelte fengsel eller den enkelte skole finnes det 
klare analogier i rollen som fengselslege og skolepsykolog. 

Vi er selvfølgelig alle under tvang. Kroppen tvinger oss, 
døgnet tvinger oss, årstidenes rytme stiller sine krav, og 
så tiden ved vekst, modning og slutt. Overfor alt dette 

resignerer de fleste av oss, eller føler kanskje til og med 
en viss glede over å føye seg, spille med og ikke imot 
naturens klokke. Annerledes blir det med den menneske- 
skapte tvang, når den oppleves som menneskeskapt. Jeg 
har nettopp sittet og bladd i noen lærebøker for ungdoms- 
skolens niende skoleår; en helselære, en engelskbok, og en 
i kjemi. Og jeg vil uten forbehold si: spennende bøker, 
delikate, elegant komponert, en fristelse for enhver — 
som kunne velge å fordype seg i dem. Men nettopp 
tvangen forvandler dem fra fristelser til byrder, ikke for 
alle, men sterkt for noen og derved med smitte til mange. 
I tillegg kommer selvfølgelig de andre forhold ved skolens 
indre liv som ødelegger det som måtte være av kunnskaps- 
berikende glede, særlig at man ikke studerer det samme 
fag i sammenheng gjennom flere uker, men isteden syste- 
matisk trener elever i ukonsentrert arbeid ved å splitte 
opp dagen i forskjellige fag og kaste dem fra romerske 
keisere, til sang, til matematikk, via gymnastikk, og over 
til tysk. Skulle man ønske å understreke menneske- 
styringen i dette tvangssystem, kunne det vanskelig gjøres 
mer effektivt. Det er samtidig et effektivt opplegg til å 
skape det likegyldige menneske (Kfr. Carling 1966 og 
Hem 1971). Skolen er organisert som fagskole et stykke 
på vei, ved at forskjellige lærere er spesialisert i hvert sitt 
fag. Derved ødelegges mange muligheter for det generelle 
skoleliv. Men så er skoledagen organisert på en måte som 
strider mot elementære prinsipper for fordypelse. Så blir 
det ikke skikkelig fag heller. Dette er vel på ny et resul- 
tat av indre krefter i skolesystemet, men samtidig ett som 
bidrar til å understreke likheten mellom skolearbeid og 
tvangsarbeid. Det kan ikke være ment helt på alvor med 
en virksomhet hvor man må slippe en tanke etter førti 
eller førtifem minutter for å hive seg over i noe fullsten- 
dig annet, så noe tredje, noe fjerde . . . Her hjelper knapt 

noe pedagogisk triks når selve rammeverket, timeinn- 
delingen, virker mot det hele. 

Selv i mine mest ondsinnede stunder vil jeg ikke hevde at 
analogien mellom ungdomsskole og fengsel er helt tref- 
fende. Men det er noe som treffer, for noen elever og 
noen lærere i noen situasjoner. Og enten det nå treffer 
ganske lite, eller litt mye, så mener jeg det er viktig å 
trekke fram disse muligheter for systematiske likheter. 
Med dette har jeg samtidig beskrevet formålsparagrafens 
motstykke. Dette er intet sted å være, hvis man med et 
sted å være mener et godt sted. Lager man en anstalt med 
oppbevaring som sentralt formål og elever som laveste og 
formelt sett maktesløse deltakere, da blir fangeanstalten 
den nærliggende analogi, da får pedagogene sette seg 
skikkelig inn i fengselssosiologien og ikke tilsløre sen- 
trale likheter. 

Men det er jo ikke slik vi vil ha det. Vi vil ikke gjøre 
om lærerskoler til fengselsskoler. Når jeg trekker opp 
analogien så sterkt, er det selvfølgelig for å få kraft i ord- 
ene, for å få andre til også å se faren, for å få mange til å 
arbeide for et skolesamfunn med helt andre kvaliteter enn 
interneringsanstaltens. 


5.6 . Et speil for foreldre 

Det er selvfølgelig ikke bare lærere eller elever som kom- 
mer i vanskeligheter på denne måten. Det gjelder også 
foreldre. Ved at ungdom er overflødiggjort i vår type sam- 
funn, er det samtidig skapt en situasjon med sterkt redu- 
serte kontrollmuligheter for alle aldre. Deltakelse i arbeid 
betyr at man har rett til visse typer belønninger, enten det 
nå er i penger, naturalia eller anseelse. Utestenging fra 

arbeid betyr generell fratakelse av disse belønninger. Men 
derved er jo også foreldre og andre fratatt alle de makt- 
muligheter som ligger i reduserte belønninger for spesielt 
dårlig arbeidsinnsats eller annen uønsket atferd . Hvor 
intet gis, kan heller intet tas tilbake. Ungdom som helhet 
er straffet ved den generelle utelukkelse fra normalt 
arbeidsliv så her er det intet mer å hente. Man kan ikke 
ved ytterligere utelukkelse få straffet ekstra de ekstra 
ufortjente. 

Men også på andre måter er kontrollørene kommet i 
vanskeligheter. I meget fattige samfunn vil avvikerne lett 
kunne føle konsekvensene av sitt avvik på kroppen. Svaret 
på avvik vil ofte være utelukkelse fra fellesskapet. Ute- 
lukkelse vil ofte bety sult, nød, eller direkte undergang. 
Men også disse elementære sanksjonsmuligheter er vi av- 
skåret fra å bruke. Dels fordi det strider mot viktige ver- 
dier å sulte ustyrlig ungdom, men dessuten til overmål; 
det lar seg ganske enkelt ikke gjøre. Det finnes så mye 
av elementære livsfornødenheter spredd rundt om at de 
fleste, så lenge de er på frifot, vil finne en utvei til å opp- 
rettholde livet hvis de er villige til å tåle en meget lav 
levestandard. Og det er det jo nettopp hva mange av dem 
ikke bare er villige til, men ser som et ideal. 

Det er egentlig eiendommelig at det går så godt som 
det går, at følelser er nok til å binde de fleste. Når ung- 
domsproblemene så ofte står i sentrum for den offentlige 
engstelse, tror jeg det i atskillig grad skyldes at mang en 
makthaver egentlig ser, eller i hvert fall aner, hvor hårfin 
balansen egentlig er. Hvis det ikke går med det gode, så 
er det sannelig ikke stort ondt å sette inn. Det er egentlig 
ikke annet tilbake enn den direkte fysiske tvang, — juling 
og institusjon. Men her er foreldres situasjon den samme 
som fangevokteres. Å påføre folk fysiske onder strider 

mot viktige verdier. Det oppleves eiendommelig nok som 
enda mer upassende overfor ungdom enn overfor barn. 
Og å be om hjelp fra andre autoriteter, er en innrømmelse 
av eget nederlag. Gresham Sykes (1958) viser i en elegant 
analyse hvorledes fangevoktere med all verdens makt i 
ryggen nødig bruker den, hvis de må bruke den, — refse 
fangen, dytte ham, eller verst ved å tilkalle andre — viser 
de derved at de er dårlige fangevoktere. Isteden forsøker 
de ved hjelp av alle mulige kompromisser å kjøpe seg 
samarbeid, men blir derved i stor utstrekning også styrt 
av sine fanger. Foreldre er i noe av den samme situasjon 
fordi barn og særlig ungdom har ett helt sentralt makt- 
middel i den situasjon vi har brakt både dem og oss: De 
kan nekte å delta. De kan trekke seg unna, inn i seg selv 
eller sammen med sine egne. Det finnes ikke tidligere 
tiders innebyggede straffer ved å trekke seg ut av arbeids- 
livet, de er allerede ute. Og de sulter ikke ihjel. I dette 
lys bli Slottsparken og København kanskje viktigere for 
ungdom som ikke lever i Slottsparken og som ikke drar 
til København, enn for de som gjør det. Muligheten er 
makt. Det er som skilsmisse blant ektefeller et engangs- 
våpen. Det er som atomvåpen så kraftig at det virker 
best ubrukt. Men det virker. Langt bak i bevisstheten 
vet begge parter at den unge kan ta noen skritt som ville 
bringe autoriteten til den ytterste desperasjon. Jo mer red- 
selsfullt ungdomsmiljøet i nedrivingsgårder og forskjellige 
«prosjekt» beskrives i København, jo sterkere trussel- 
potensial gis vanlig undom til rådighet. De som reiser, gir 
makt til de som blir. 


5.7. Et sted å være 

Med ryggen mot fengselet og mot mulighetene for den 
store tilbaketrekning kan vi kanskje enda en gang kaste 

et blikk på Kirke- og undervisningskomitéens viktige ord 
da de laget loven om grunnskolen (s. 9): «... Vi må der- 
for i langt sterkere grad enn før se på skolen som et sosialt 
fellesskap. Skolen skal ikke bare forberede og dyktiggjøre 
elevene for livet, skolen er en vesentlig del av livet. Skole- 
året er blitt og vil i enda sterkere grad bli en stadig større 
del av et menneskes liv. Skolen må derfor ha sin egen- 
verdi. Barn og ungdom skal kunne glede seg over tilvær- 
elsen mens de er under utdanning. Det blir derfor en 
hovedoppgave for skolen å skape trivsel og glede.» 

Hvis vi nå har innrettet oss slik i vårt samfunn, at vi 
ikke kan bruke folk i særlig grad i det alminnelige sam- 
funnsliv før de er nokså gamle, og vi derfor i steden samler 
dem i organisasjoner vi kaller skoler, da får vi vel be- 
strebe oss på å lage disse organisasjoner om til en slags 
minisamfunn hvor livet i hvert fall her kan leves så al- 
minnelig og så fullstendig som mulig. Hvis vi dessuten er 
enige om at dette liv i minst mulig utstrekning bør ha 
fengselets kvaliteter, ja da vet vi i grunnen nokså meget. 
Motstykket til fengselet er det åpne samfunn hvor partene 
deltar fordi de har lyst, fordi de tar med seg noe hjem, 
og/eller fordi samværet i seg selv byr på goder. I vår 
sammenheng betyr dette at grunnskolen først og fremst 
må bli et sted å være, og først deretter et sted å lære. 

Med samfunn mener sosiologene gjerne sosiale system 
som er selvforsørgende, som styrer seg selv, og som i gan- 
ske høy grad er uavhengig av andre. Norge er et samfunn, 
men Norges Statsbaner er det ikke. Men Norge er det 
mindre i noen perioder enn i andre. Isolerte landsbyer kan 
være det, med bedre veier forsvinner ofte samfunnspreget. 

I en skole for voksne personer som tar sikte på å bli 
trafikkflyvere, er det muligens litt mindre viktig hvordan 
det sosiale liv er ordet. Målsetningen er nokså grei. Kunn- 
skap skal formidles. Det er innlysende for alle parter at 

i hvert fall mye av denne kunnskap er viktig, det føles 
betryggende at kunnskapstilegnelsen prøves ut før ved- 
kommende forlater skolen. Når han forlater den, er skole- 
gangen direkte relevant for senere yrke. 

I grunnskolens høyere klasser er det for mange snarere 
tvert om. Og samfunnskvalitetene i det sosiale system blir 
tilsvarende viktige. Her dreier det seg jo om personer som 
gjennom den teknologiske utvikling er fratatt menings- 
fylte oppgaver i sitt daglige liv, og som ikke nødvendigvis 
kvalifiseres for noe som helst ved denne sin skole. Her 
blir det sosiale liv selve innholdet. Utfordringen til skolen 
må vel bli å gi mening gjennom tilbud om deltakelse i et 
sosialt system hvor så mye som mulig av det vanlige liv er 
representert, altså nettopp et samfunn. 

Det er i hvert fall fem kjennetegn ved samfunn som 
også burde prege slike skolesamfunn. 

1. De burde som alle samfunn ha en viss grad a \ autonomi. 
Det er det som oppnås ved at den ytre administrasjon, den 
bindende normalplan, og de fleste prøver blir fjernet. Jeg 
har sagt nok om dette i de foregående avsnitt. 

2. Selvforsyning er et annet særtrekk. I forbindelse med 
skolene kunne det særlig gjøre seg gjeldende ved at 
skolene kunne få herredømme over sine egne bygninger 
og materiell, og over sine nærmeste omgivelser. I det sam- 
funn som er blitt vårt, er det et hovedproblem å skaffe 
barn oppgaver med mening, oppgaver som de kunne 
mestre, og som det samtidig var selvinnlysende at måtte 
mestres. I denne sistuasjon gjør vi selv innen skolene 
vårt ytterste for å frata barn og ungdom mulighetene for 
meningsfylte oppgaver. For å begynne helt elementært: 
Hvorfor i all verden overlates ikke skolens renhold til 
skolesamfunnets innbyggere? Og rom trenger maling. 


122 


Hvorfor i all verden er ikke dette en oppgave for skolene 
selv? Utenfor er det gress noen steder, kanskje park. Eller 
det er en skolegård som trenger grus eller asfalt. Eller 
pærer som skal skiftes, papir som skal brennes, post som 
skal fordeles, tavler som skal dekoreres. Hvorfor ikke av 
samfunnets egne medlemmer? 

Jeg vet godt svarene: 

A. Vi har ikke tid, kfr. normalplan og eksamener. Men 
det er nå avskaffet. 

B. Det blir både dyrt og urasjonelt. Her har jeg er- 
faringsmateriale. Jeg har skrevet en liten artikkel med 
noen av disse tanker tidligere. Det førte til at Per Aavats- 
mark satte fram følgende forslag under budsjettbehand- 
lingen i Oslo i 1968: «Administrasjonen anmodes om i 
samråd med skolemyndighetene å utrede spørsmålet om 
å la skolene selv overta vedlikeholdet av skolenes hage- 
anlegg, helst som skolehageundervisning.» Teknisk råd- 
mann nedsatte et utvalg som bl. a. svarte: «Arbeidsopp- 
gaven er sterkt variert og skiftende med årstidene. En stor 
del av oppgavene er utpreget fagarbeider . . . Fag- 
arbeidene har hittil vært ledet og for størstedelen vært 
utført av faglærte erfarne gartnere. De nytter i størst 
mulig utstrekning motormaskiner ...» Utvalget frarådet, 
og skolerådmannen føyde til: « . . . Det kan bli enda 
dyrere å sette i verk en slik ordning som nå er foreslått. 
Lærerne måtte ha lønn for sitt arbeid med å lede elevene. 
Store utgifter til maskiner og redskap til hver enkelt 
skole kommer også til.» Og finansrådmannen var enig med 
skolerådmannen i å fraråde denne galskap. 

C. Det er dessuten ikke sikkert at arbeidet blir skikkelig 
utført. Skolene ville ikke bli så rene og pene og pusset, 
det grønne vil ikke bli fullt så grønt. 

Det hele er ganske godt egnet til å vise sentrale for- 
skjeller i synet på hva skole er, eller bør være. Hvis det 

sees på som viktig å gjøre det til et sted å være, så må det 
som en nokså selvfølgelig ting være skolen selv som ivare- 
tar sitt hus, og bestemmer hvilken standard den vil leve 
med. Det må jo være et fantastisk viktig stoff for et skole- 
samfunn dette å arbeide seg fram til avgjørelser om hvor- 
ledes det vil ha sin skole. Hvor mye energi skal legges på 
vask, hvor mye penger skal brukes til maling? Hvem skal 
bestemme, hvordan skal man klare å komme fram til enig- 
het. Og så som det viktigste: Her yngler det jo av alle de 
oppgaver som pedagoger påstår de speider etter. Her er det 
en mangfoldighet av oppgaver hvor folk som er gode til å 
organisere kan organisere, hvor folk som er gode til å 
vaske, kan vaske, hvor malerglade kan male, hvor sterke 
kan løfte, og hvor svake kan bli fabelaktige til å bake 
brød til dem som løfter. Av alle fantasiløse og pensum- 
knuste tiltak i skolens histore, må vel det være toppen 
hvor man enten bringer inn ferdig mat utenfra til den 
helsebringende skolefrokost, eller til overmål bringer inn 
både råstoffer og kyndige husmødre til å frata skole- 
kjøkkenet dets helt naturlige service overfor hele skole- 
samfunnet, nemlig å lage skikkelig mat når mat trenges 
og helst litt oftere. Jeg ser for meg hvordan administra- 
sjonen på dette punkt spisser blyanten for å ta fatt på et 
rundskriv om hvilke typer mat som eventuelt da må lages. 
Så la meg hastig legge til: Type, innhold, tid og omkost- 
ninger måtte selvfølgelig bestemmes av skolesamfunnet 
selv. Ville de servere biff, ble det skolesamfunnets sak. 
Det kunne føre til at de ikke fikk råd til å reise på skole- 
tur. Men det ble også deres sak. 

Dette er et sentralt punkt. Og samtidig ett hvor den 
halve reform vil gi de tristeste resultater. Mang en skole- 
administrator vil hevde at han virkelig har forsøkt å 
bringe elevene inn i service-oppgaver overfor skolen. Han 
har forsøkt å få elevene med til å vaske, til å male, eller 

til å grave. Og så gidder de ikke. Akkurat som de heller 
ikke gidder å plukke papir eller holde det pent og ordentlig 
på skolens område. 

Men her reiser det seg jo nettopp spørsmålet om det er 
samfunnets skole, lærernes skole, eller om det virkelig er 
skolesamfunnets skole. Hvem bestemmer at det skal 
vaskes, eller males, og hva de eventuelle innsparinger skal 
brukes til? Makthavere er gjerne villige til å eksperimen- 
tere med forandringer som først pålegger undersåttene 
plikter, og deretter, om det hele går godt i en lang periode, 
i forsiktig grad eksperimentere med rettigheter. Men så 
går det jo ikke godt, og så slipper de annen del av eks- 
perimentet. Skal det kunne gå, må plikt og rett komme i 
samme stund. 

Men intet samfunn kan eksistere bare på å yde hver- 
andre service. Det bør også komme ressurser inn i skole- 
samfunnet. I vår forbindelse betyr vel dette først og fremst 
at skolene aktivt forsøker å finne oppgaver til seg og sine 
også utenfor skolen. Det er ikke sikkert de behøver å gå 
så langt. Det er og blir en barokk situasjon at pleiehjem 
og skole kan ligge tvers over gaten for hverandre i despe- 
rat kamp for å løse de motsatte problem: Pleiehjem for å 
skaffe pleiepersonale, skolen for å skaffe elevene menings- 
fylte oppgaver. Hvorfor får ikke klasse 8 A fullt ansvar 
gjennom hele året for en stor del av det manuelle arbeid 
som skal utføres på pleiehjemmet? Hvorfor får ikke 8 B 
fullt ansvar for daglige innkjøp for en viss gruppe av 
kretsens ensligboende, eller i hvert fall ansvar for å kikke 
innom for å høre om alt er OK? Hvorfor satser vi på 
ingeniører til å finne opp nødklokker til enslige gamle, når 
det vrimler av ungdom vi ikke vet vår arme råd med 
annet enn å holde dem i en skole hvor de lærer noe lærer- 
konvensjoner sier er viktig? Slike serviceoppgaver krever 
organisasjon og system, de kan utvides, gå over i andre 

virksomheter, bli en inntekt for skolen. Andre skoler kan 
finne andre muligheter. Det vil alltid være marginalt — 
litt i utkanten — i forhold til den vanlige yrkesstrukturen 
i et samfunn. Men der har nykommere alltid startet. 

Måtte noen falle for denne tanke. Men måtte de også 
få kraft til å kjempe mot fristelsen til å sette den i system. 
Rundskriv, ordninger som kunne brukes av alle, eller 
verst av alt; et eget kontor eller egne folk til å ta seg av 
denne oppgave, det ville på ny være nok til å drepe noe 
viktig i skolesamfunnet. Det er en utbredt overtro — 
dog i nydelig harmoni med manges særinteresser — at 
sosiale system som er rike på ressurser gir de beste resul- 
tater. Men på ny viser vel vanlig vett at det formodent- 
lig snarere er tvert om i mange forbindelser, — som f. eks. 
skole og universitet. Om administrasjonen har jeg visst 
sagt nok, og vil her bare tilføye at det stort sett også har 
gyldighet på universitetsnivå. En underbemannet admi- 
nistrasjon gjør det selvinnlysende at studenter og lærere 
må ta seg av det presserende sammen. Så slipper man 
striden om det. Men i skolesamfunnet er det selvfølgelig 
enda viktigere. Mangelen på folk gjør at alle må brukes, 
og at de minst dugelige ikke bare må tåles, men opp- 
muntres. Det ser man fort virker best på alle. Den bitte 
lille skole må bruke alle når de skal spille, ellers blir det 
ikke noe av. Den store kan plukke ut de beste, og støte 
de andre ut. Om små skoler er bedre enn store til formell 
kunnskapsformidling, kan visst stadig være noe uklart. 
Men at de er bedre til å skape forutsetninger for et del- 
takende liv, kan ikke betviles.* I dette lys vil man forstå 

* I tillegg til å være selvinnlysende, er det også utforsket. 
Barker og Gump er pionerer på dette området. Basert på 
uhyre detaljert måling av vanlige skolebarns atferd innen 
henholdsvis små og store skoler, viser de hvordan de små 
skoler tvinger elevene til langt større deltagelse i hva de 

hvorfor det kanskje ikke er så helt åpenbart hjelpsomt 
overfor skolesamfunnet som samfunn å hjelpe det for mye 
utenfra, gi det all mulig støtte slik at bare de virkelig 
egnede kan få tatt sine gode krefter i bruk. Skolen med 
samfunnskarakter må i stor utstrekning greie seg selv 
for at deltakerne skal greie seg. Administrators oppgave 
må bli — i den utstrekning han ikke ennå skulle være av- 
skaffet — å se bort, bite seg i tungen, holde munn, la 
skolen greie seg selv, og til nød hjelpe til med slukning 
de ganger det går virkelig forferdelig galt. Eller sagt på 
en annen måte; han bør oppføre seg overfor den enkelte 
skole som fornuftige foreldre overfor sine barn, gå ved 
siden av villige til å støtte, men så sjelden som man på 
noen måte kan våge. 

3. Sosialisering. Ethvert samfunn må ha nye rekrutter etter 
hvert, og sørge for at de passer inn, at det blir folk av dem. 
På ny kan skole gis samfunnskarakter. Og på ny er dette 
en verdig oppgave for samfunnets vanlige medlemmer, 
de som har vært der noen uker, måneder, eller år. Det 
må være en sentral oppgave i dette samfunn at vanlige 
elever fungerer som lærere for de nye. Pedagoger har et 
fagord for dette. Det heter «vekselmetoden», og den falt 
i vanry alt rundt midten av det forrige århundre. Og 
sikkert med rette. Dengang var det en nødløsning for å 
bøte på lærermangel og for å drille medelever i de ele- 
mentære lese, skrive og regneferdigheter. I en ny sammen- 
heng er det et overskuddsfenomen for å lede folk til å lære 
og leve med hverandre. 

Men noen lager tull. De lever ikke opp til samfunnets 

kaller utenomfaglige sosiale atferdssituasjoner. Elevene fra 
de små skoler deltar oftere i slike situasjoner. De deltar dess- 
uten mer aktivt, og i mere ansvarsfulle sammenhenger. Kfr. 
Barker og Gump (1964) og Barker (1968) 

regler. Det blir behov for en nesten uendelig mengde 
arbeid omkring hva som er skolesamfunnets regler, hva 
som er regelbrudd, hvorfor det skjedde, og hva som even- 
tuelt skal gjøres med regelbrytere. I hele temaet som stikk- 
ordsmessig kan kalles avvik og sosial kontroll (4) ligger en 
kjempeoppgave som i dag rir skolebestyrere og første- 
lærere som en mare. Politimannen og førstelærerens rolle 
har vel på mange skoler atskillige likheter, bare med den 
viktige forskjell at politimannen står høyere i anseelse, 
for han fanger mer fortjente skurker. Skal det skapes et 
skolesamfunn må selvfølgelig disse gjøremål vekk fra 
autoritetene og tilbake til skolesamfunnet. Jeg tror ikke 
det er mange autoriteter som med glede klamrer seg til 
disse oppgaver. Men det er likevel reelle vanskeligheter 
og betenkeligheter ved å la slike oppgaver gå til de van- 
lige skolemedlemmer. Det kan bli maktmisbruk. Enhver 
pedagog kjenner også tendensen til at elever egentlig er 
strengere mot sine egne — ofte grensende mot barbari — 
enn de mer fjerne lærere ville være. Men for det første 
er jo dette i en autoritær ramme, for det annet er det 
ikke mening å avsette lærere, bare bruke dem på en annen 
måte. Mer om det om et øyeblikk. 

Det ville bli et fattig samfunn hvis vi stoppet her. Om- 
trent som vårt eget i hverdagen. Hvor ritualer er få og 
tørre, hvor finkulturen er veldig fin og bare for skjønnere, 
hvor myter og sagn står i bøkene og kontakten med det 
oversanselige monopoliseres av hasj-brukere, der er det 
noe som mangler. Det må ikke mangle i skolens minisam- 
funn. Men også om kunst og religion (5) kommer litt mer 
om litt. 

«Og hvem skal bestemme?» 

Tendensen i mitt svar vil vel nå være klar. Skolesam- 
funnet skal bestemme hvem som skal bestemme. Pro- 

blemene ved dette svar er mangfoldige. Vanskeligst er 
kanskje spørsmålet om samfunnets grenser, hvem er 
innenfor med rett til medbestemmelse? Mine tanker går 
nærmest i retning av at jo mer skolen er et påtvunget 
oppbevaringssted med lagdelingsfunksjoner, jo snevrere 
bør grensene trekkes, jo større grunn er det til å la elever 
og lærere være alene om flest mulige avgjørelser. Foreldre 
blir her skolesamfunnets motspillere, med ønsker om å 
bli kvitt barna, samt få dem sertifisert til høyeste lag- 
delingstrinn. De blir en pressgruppe for mere fag, mere 
drill, høyere kursplan, mindre liv. Det er lett å forstå at 
lærere ofte forsøker å beskytte seg — og sine elever — 
mot foreldre som bare forsøker å få skolen til å øke hva 
den har så alt for mye av fra før. I denne situasjon er det 
bare bra at foreldre ikke har noe å si over skolen. Men 
jo mer skolen blir et reelt tilbud om viktige ressurser fra 
omverdenen, jo mer må denne omverden få være med. 
Det gjelder i første rekke foreldrene, og deretter lokalt 
valgte skolestyrer. Men hvis denne ressurstilførsel er reell, 
så er det vel også all grunn til at de voksne barn det her 
dreier seg om vil kunne se dette. Da vil barns og foreldres 
interesser bli sammenfallende. Da vil foreldrene være re- 
presentert i skolesamfunnet. Da bortfalt mye av spørs- 
målet. 

« Og lærerne?» 

De ble nå som før den viktigste partner i dette samfunn. 
Men partner, ikke kommandør. De ble voksne medarbeid- 
ere i skolens samfunn, opptatt med å formidle det mest 
verdifulle fra de voksnes samfunn gjennom det liv som 
her ble levd. De fikk muligheter for å formidle modeller 
for voksent liv over et meget rikere sett av aktiviteter 
enn tidligere. De fikk virke som lærere gjennom sine 
handlinger i dette samfunn, de kunne fungere som in- 

spirasjonskilder, veiledere eller vismenn, — hvis de hadde 
slike kvaliteter. Noen hadde dem ikke. De ville få fungere 
som samfunnets avvikere, slike som innprentet verdien av 
normene ved ikke å følge dem, slike som måtte settes til 
enklere sysler i periferien av systemet, eller slike som 
direkte måtte møtes med samfunnets sanksjoner enten 
disse nå var av behandlende eller straffende karakter. 

Barneterror ble det neppe. Hvis noe er sikkert om de 
fleste barn, er det at de ønsker å vokse det av seg. Voksne 
som ikke er belastet ved at man er nært i slekt med dem, 
vil i ethvert system ha innflytclscsmuligheter langt utover 
det vanlige. Det kan være annerledes med ungdom som i 
hvert fall ikke vil bli voksne på vår dumme måte. Kanskje 
de har rett, og bør kunne nedstemme læreren. Men jeg 
tror ikke problemet blir lave standarder, oppløsning og 
vellevnet. Gjennomsnittsproblemet blir nok heller at ung- 
dom er strengere, alvorligere, mer målbevisst og mer 
kravstore overfor både seg selv og andre enn det som 
kanskje er godt for et samfunn. Protéstkollektiver som 
glimtvis kommer til syne selv i våre land sier noe viktig, 
men er ikke representative for de store masser. 


5.8. Et sted å lære 

Gjennom et sted å være, ble det også et sted å lære. Det 
er vel for alvor et slags arbeidsskoleprinsipp som her er 
forfektet. Skal de «bli gagnlege og sjølvstendige menneske 
i heim og samfunn», kan de her lære det, ikke på liksom, 
men ved liv og deltakelse. Og her er vel for alvor tatt 
hensyn til hva Stortinget krever om at det skal legges 
«vinn på å skape gode samarbeidsformer». Skal de lære 
samfunnsliv, får de leve samfunnsliv. Det er ingen 
annen vei. 

Men for å kunne delta, kreves hurtig nokså mange ting; 
loven skal leses, det krever lesing, den skal skrives, for- 
modentlig også maskinskrives. Valgtaler skal også skrives, 
argumenter utpensles, understøttes med opplysninger. Bud- 
sjett skal stilles opp, lønninger regnes ut, og hvor mye blir 
vi nødt til å ta for bollene? De fleste synes det er ganske 
moro å telje redskap som de føler de trenger. Hvordan 
detaljene i dette bør utformes, skal her få ligge. På dette 
området er det liv og røre både i og utenfor den offent- 
lige skole. 

Det er viktigere å gå til noe annet som så lett kan 
glemmes fordi det her er snakket så mye om et sted å 
være: Mennesker lever ikke bare av samvær. Og på ny kan 
det være grunn til å se på skolen under forandringens lov. 
Lenge var skolene overforet på Guds-ord. Biskopene og 
prestene styrte lærerne, og styrte dem stramt. Mye av 
kampen for en bedre skole ble en kamp mot kristendoms- 
fagets dominerende stilling. Veksten i skoleadministra- 
sjonen og bindende normalplaner kan i noen grad for- 
klares på samme måte. Lot man lokalsamfunnet råde for 
fritt, ble det for mye salmesang i skolen. Det er det fort- 
satt. Men på en kanskje litt utvendig måte. Loven bestem- 
mer at skolen skal gi elevene en kristen oppdragelse. Men 
det blir, som vårt samfunn nå engang er, stort sett utført 
av ukristelige mennesker. Resultatet blir kanskje egentlig 
verre enn ingenting. Kristendomskunnskapen læres bort 
så loven holdes, det blir et historiefag. Men en nokså 
usannsynlig historie, i strid med alt annet som formidles. 
Og i alle de andre fag formidles den annen verden, ube- 
rørt av religiøs problematikk, for den er jo dekket i 
kristendomskunnskap. * 

* Kirke- og undervisningskomiteen understreker riktignok 
at «grunnskolen som helhet må bygge på de etiske grunn- 

Det er kan hende fint, som skolen er i dag. Så kan 
ungdom famle på egen hånd etter mening og perspektiv. 
Men i den annen skole som må bli skapt, der kan ikke 
disse tema holdes utenom. De må inn, ikke som kunn- 
skapsfag, men som opplevelser. På ny er vi tilbake til 
behovet for hele samfunn , med deres rituelle liv, med 
deres muligheter for kunstnerisk utfoldelse eller mot- 
takelse av kunst. 

Det er her viktig at kristendomsfagets sørgelige skjebne 
ikke får skape et mønster. Og det er også viktig å se at 
behovet for nye former er til stede. Fredrik Barth (1961) 
beskriver hvordan han lette etter den religiøse utfoldelse 
i et persisk nomadefolk han engang vandret sammen med. 
Han fant det egentlig ikke før han var ferdig med sin bok, 
— i hvert fall er det bare kommet med i Appendix. Han 
beskriver her hvordan vandringen er religionen i dette 
folk, hvordan det å bryte opp, pakke sammen, på vei mot 
et fjernt og forjettet mål, stadig hurtigere jo nærmere det 
kommer, litt før om morgenen, litt senere i leir om kvel- 
den, og så klimaks; de er fremme, de er der de skal bo 
inntil årstiden skifter og de gjør det hele den motsatte 
vei. Det er det samme Vesaas (1934) beskriver i «Det store 
spelet». Og det er vel det samme som norske bønder i stor 
utstrekning har opplevd, og opplever, og hvis fravær kan 
gjøre byboere famlende og på leting. 

Og på ny ser man letingen klarest hos de nyeste ge- 
nerasjoner, de som bare har opplevd et samfunn som 
vårt. Vi ser den som et viktig element ved bruk av hasj 
og andre og farligere stoffer. Vi ser den ved pilgrimsferd- 
ene mot østens mystikk. Vi ser den ved mang en musikk- 
festival. Eller vi ser den ved de små sammenkomster. 

verdier som er forankret i kristendommen.» (s. 8) Men med 
den fagskole som er skapt, er dette selvfølgelig ikke mulig å 
gjennomføre. 

Historikeren Theodore Roszak (1969, s. 149) har gitt en 
skildring som passer på mange av dem. Jeg er redd den 
ville bli ødelagt om jeg forsøkte å oversette den, så det 
får her heller våge seg på engelsk: 

«The tribalized young gather in gay costume on a high 
hill in the public park to salute the midsummer sun in its 
rising and setting. They dance, they sing, they make love 
as each feels moved, without order or plan. Perhaps the 
folklore of the affairs is pathetically ersatz at this point — 
but is the intention so foolish after all? There is the chance 
to express passion, to shout and stamp, to caress and play 
communally. All have equal access to the event; no one 
is misled or manipulated. Neither kingdom, nor power, 
nor glory is desperately at stake. Maybe, in the course of 
things, some even discover in the commonplace sun and 
the ordinary advent of summer the inexpressible grandeur 
that is really there and which makes those who find it 
more authentically human.» 

Mennesker er dårlige dyr. Gode og mette i ytre om- 
givelser uten andre mangler enn at de er uten styring, 
gripes de likevel av uro og lengsler som er teknokratiet 
uverdig. Hvis den skole vi skaper skal kunne leve, så må 
det vel bli på, av, og for disse lengsler. 

Og enda en gang må vi se oss selv, og vår skole, i en 
utvikling. Den konvensjonelle kirke er ikke lenger noen 
makt. Vi behøver ikke lene oss bakover av engstelse for 
å fanges inn av den. Og ble vi fanget, var det vel fordi 
den hadde noe å by på, så var det fint. Vårt ytre liv er 
blitt avskrellet rituelle muligheter. Og så på ny: Vi er så 
fjernt fra den direkte nød at vi har råd. Vi har råd til å 
lete, og til at andre gjør det. Den ungdomsskoleklasse 
som satset hele sitt niende skoleår — selvfølgelig ved siden 

av brødbaking, pleie av gamle etter oppsatt arbeidsplan 
og frenetisk deltakelse i skolens politiske liv — på å føre 
opp Carlings (1966) skuespill fra hans zoologiske have 
gjorde vel trolig det riktigste og viktigste som kunne 
gjøres det året. Den leste, den fordypet seg, den snekret 
sceneutstyr, den hatet hverandre på tolkingsforskjeller, 
den opplevde seg selv og hverandre i personene og i for- 
hold til helheten. Og den visste noe som var verdt å vite 
når den var ferdig. 


5.9. En ubrukelig skole? 

Noen vil mene: Dette ville være verre enn om den stengte. 
Dette ville skape mennesker som slett ikke kunne brukes 
i det samfunn vi nå har. Oppsplittingen i fag, statusfor- 
skjellene innen skolesamfunnet, den hektiske flakken fra 
fag til fag, utenfrastyringen, ansvarsfratagelsen, alt dette 
som bidrar til å skape det uengasjerte menneske, — det er 
jo i virkeligheten i nydelig samsvar med samfunnets be- 
hov. Det er nettopp slike mennesker samfunnet trenger 
for den virksomhet som skal utføres ved samlebåndet, på 
kontoret, i allehånde servicefunksjoner. Det trenges slett 
ikke kritiske, engasjerte mennesker. For mange slike, og 
det hele går i stå. Det ligger kanskje ikke noen plan bakom 
det nåværende system, intet bevisst ønske om at elevene 
skal bli formet på bestemte måter, skoleorganisasjonen har 
kanskje fått sin form av andre — indre — grunner. Men 
den har fått lov å finne denne form nettopp fordi det 
passer. Ikke bare passer det med oppbevarings og lag- 
delingsbehov, men det passer også når det gjelder den 
mennesketype som skapes. Ved den annen skole vil ikke 
samfunnet få de borgere det trenger. Du er dømt til å tape. 

Jeg har allerede innrømmet at sjansene for å få skapt 

en annen skole er dårlige. Det skyldes først og fremst 
de behov skolen i dag ivaretar. En annen skole ville på 
viktige områder kreve — eller fremtvinge — andre løs- 
ninger, dvs. et annet samfunn. Sjansene er også dårlige 
p.g.a. skolens indre forhold. Forskjeller i rang ville måtte 
utjevnes, det er en smertefull prosess. Og mange konflikt- 
reduserende mekanismer ville bli fjernet. De fag som 
styrer skolen har det felles — i hvert fall som de presen- 
teres i skolen — at de et langt stykke på vei er ufarlige. 
Fagfolk har det godt sammen så lenge de får oppleve 
hverandre og seg selv som fagfolk. Fysikklæreren skal 
snakke om fysikk og norsklæreren om norsk, og så kan de 
seg i mellom snakke om noe helt annet i frikvarteret. 
De har hvert sitt kongerike, og grensene er fastlåst i time- 
fordelingstabellen. Den mest reelle konflikt som kan opp- 
stå, er hvis en spesielt drivende lærer tar for mye av lekse- 
tid og oppmerksomhet til sitt fag. Bortsett fra dette, kan 
fred og fordragelighet råde. Annenmanns fag er annen- 
manns eiendom, så det er liten grunn til å blande seg inn. 
Elevene er det også grunner til ikke å kives om. Dels er 
man kanskje litt lei dem. Dels kan det være leit å ekspo- 
nere for medlærere at man eventuelt har vanskeligheter 
med dem. Eide (1962) fant at dette måtte være en viktig 
del av forklaringen på den påfallende tendens blant lærere 
til å unngå samtale om elever og om disiplinærproblem. 

En annen skole ville ta bort alle muligheter for tilflukt 
i de tilsynelatende nøytrale fag. All den uenighet om livs- 
syn som må finnes på de fleste lærerværelser såvel som i 
de fleste andre værelser hvor forskjellige mennesker 
møtes ville bli tvunget ubarmhjertig fram i lyset hver 
eneste dag. Fagmennesker ville måtte vike plassen for hele 
mennesker. Det ville oppstå opprivende skiller og kon- 
flikter. Og kløften ville ikke lenger gå mellom lærere og 
elever, men i stor utstrekning mellom lærere innbyrdes, 

og mellom elever innbyrdes. Det ville bli et hårdt liv på 
skolen. 

Sjansene for å få skapt den annen skole er dårlige. 
Men hvor dårlige er de? 

Nokså dårlige. Men flere forhold gir håp: 

Det ville ikke bare bli et hårdt liv på denne skole, 
men også et rikt liv. Den organisasjon vi har, er heller 
ikke uten omkostninger. Det er også et ensomt liv å 
være lærer, kløften til elevene koster noe, fagene gir 
beskyttelse, men er også et stengsel. Den annen skole 
ville gi meget, også muligheter for å utvikle fellesskap i 
livssyn. Viktige krefter i samfunnet kan også komme til 
å gjøre en endring påtrengende nødvendig. Ubrukelig- 
heten bare øker og øker. Oppbevaringsfunksjonen blir så 
tydelig at kravet om en annen skole blir selvinnlysende 
rettferdig. Vi kan ikke bare la det gå og gå. Det vil snart 
bli klart for de fleste. 

Et ytterligere håp ligger i teknokratiets vekst. Uansett 
eierforholdet til produksjonsmidlene, så blir det færre og 
færre oppgaver som må gjøres med hånd. Det øker over- 
flødighet og ubrukelighet. Men det bidrar også til å rette 
oppmerksomheten mot andre mennesker, og derved ikke 
så meget mot ting. Medmennesker blir det eneste som 
gjenstår å bearbeide. Det håper jeg ikke den skole jeg 
foreslår vil gi opplæring til. Men samvær vil den by på, og 
blir derved godtagbar et stykke på vei. Håp ligger også i 
utdannelsessamfunnets selvopphørende vekst. Mange med 
kunnskap blir mange med tvil om kunnskapens verdi. 
Keiserens nye klær blir tynnere og tynnere. 

Og så endelig: Veksten i ungdommens motkultur. Det 
er ikke tomme kar som kommer til ungdomsskolen. Det 
er i ganske betydelig utstrekning ungdom med livshold- 
ninger og verdier som står den nåværende skole meget, 

meget fjernt, men som til gjengjeld står særdeles nær den 
skole jeg her har forsøkt å fremme. Det kunne bli noen 
praktfulle indianere av dem om vi våget å la dem lage 
en skole hvor de fikk realisere seg selv og sine verdier. 

Men det ble ingen lekeplass. Det ble intet sted for 
snille, blide, undrende intellektuelle. I hvert fall ikke bare 
det. Det ble en kritisk skole, ikke et sted bare for harmoni, 
men også for konflikt. Her er det vanskelighetene setter 
inn. Noen sier straks; det er umulig, samfunnet ville aldri 
tolerere en slik skole. Selv er jeg i tvil. Samfunnet er et 
ord for en helhet. Hvem — hvilken person, eller i hvert 
fall; hvilken rolle — skulle gripe inn mot et så godt 
sted både å være og å lære? Mange motkulturister er 
dessuten forlengst gjennom sin skole, og ville gi meget for 
at i hvert fall deres barn ikke skulle gjennom det samme. 

Det går ikke an å gi et teoretisk svar på det spørsmål 
som her er reist. Det kan bare svares gjennom forsøk på 
å skape den annen skole. 

KAPITTEL VI 


En drøm om en skole 

Det går mot slutten. Der vil noen ha avklaring, oversikt, 

— helhet. Det vil de ikke få, for nå kommer et avsnitt 
om landet bortenfor landet. 

Et sted i Norge ligger en liten gruppe med hus, nærmest 
som en landsby å regne. 60 — 70 mennesker bor der, i syv 
store familier. Ordet familie er her brukt i en litt videre 
betydning enn vanlig. Noen er gift og med barn, men 
andre tilhører familien i den betydning at de bor der og 
regner med å kunne gjøre det fremover, at huset også 
er deres, og at de deler gleder og sorger. Stedet har litt 
industri, og litt jordbruk. Dagene brukes til samvær, 
kveldene til lek og fjas, eller nokså ofte fil hva vi kanskje 
kunne våge å kalle åndelige sysler som lesing, lytting eller 
kanskje å sette opp litt skuespill. Ved å spille andre, for- 
står man mer om seg selv. 

Nykommere til disse middagsbord er alltid i trøbbel. 
Det er falt i min lodd å ha med ganske mange grupper 
studenter hit, så jeg vet hva jeg snakker om. Vi reiser rundt 
og studerer former for sosialt liv, og jeg sier ikke stort på 
forhånd om hva de vil møte, det er bedre å drøfte det 
etterpå. På dette sted blir vi bare spredd på de syv hus, 

— 10 — 12 beboere, og så gjestene. Det leses for maten, og 
middagen fortæres. Og vi nykommere kjemper for å få 
orden på verden, for å sortere mennesker, for å skjønne 
hvem som er hvem. 

Vi kan være der i mange middager før vi skjønner, og 
da er vi ikke lenger særlig interessert i å sortere. Litt over 

halvparten rundt bordet er slike som offisielt kalles ut- 
viklingshemmede. Noen har alvorlige sykdommer på sin- 
net i tillegg. Men her merkes det knapt. Det er skapt en 
ramme hvor de fungerer. Det er skapt en livssituasjon hvor 
de er sammen med vanlige folk på en vanlig måte. 

Og så er det en ting til med dette stedet: Det vrimler 
med ungdom der. Offisielt er det et pleiehjem, dvs. et 
slikt sted som vanligvis kjemper en desperat, men mis- 
lykket, kamp for å få noen til å ville være der i det 
hele tatt. Men på Vidaråsen som dette stedet heter, er 
problemet nøyaktig det motsatte; det er så mange ung- 
dommer som gjerne vil være der at den vanlige faste 
landsbybeboer må beskyttes så han ikke skal føle seg 
fremmed i eget hus. Sist sommer var det 20 — 30 ung- 
dommer i tillegg til den vanlige befolkning som bodde, 
arbeidet og levde der. 

Fordi det er et impulsrikt sted, skjedde selvfølgelig det 
som måtte skje; samværet ble organisert, det foregikk 
noe til alle tider, også om kveldene. Da vokste det fram 
en skole, sånn helt av seg selv. Selvfølgelig vokste den 
fram om kvelden. Skole betyr fritid på gresk. 

Sett utenfra var det vel også noe annet som skjedde. 
De personer som her står i sentrum, er i et samfunn av 
vår type egentlig født til et meget fattig liv og til å være 
en byrde og belastning. Men den funksjon de her har fått, 
er å bidra til å gjenskape en helhet. Gjennom sin spesi- 
elle konstitusjon stiller de helt spesielle krav til sitt ytre 
miljø. For å kunne fungere som vanlige folk, må de leve 
i et sosialt system som har særdeles mye av hva jeg i det 
foregående har kalt «samfunnskarakter». Og så viser det 
seg altså, at hvis noen lager slike samfunn som skulle være 
gode for de spesielle, så er de også så gode for vanlige 
mennesker at disse trenger på for å få være med i dette 

fellesskap. Den spesielle fungerer best i en samfunnsform 
som også andre vil ha. Rundt ham kan vokse opp det gode 
samfunn.* 

Den gode skole kunne kanskje også bli en modell, en 
fornyer. Dens samfunnskarakter kunne kanskje sprenge 
grenser og gjenskape helheter. Skolen bortenfor skolen ble 
kanskje i nabolaget hvor barn og voksne møttes i sam- 
arbeid og i fritid, altså i skole. Det ble et sted hvor arbeids- 
oppgavene ble delt som fritiden ble det. Det ble et sam- 
funn hvor vi brukte vår fantastiske velstand til å tenke 
over hvordan vi virkelig ville ha det, hvor vi ikke lot oss 
styre, men selv styrte i retning av verdier vår skole viste 
var verdt å realisere. 

Min drøm om en skole, er en drøm om et samfunn 
som har lært så mye av sin skole at skolen for barn og 
ungdom er oppløst, blitt overflødig, blitt en del av livet. 
Det er en eksistens hvor skolens samfunnskarakter har 
spredd seg til lokalsamfunnet på en slik måte at dette 
har åpnet seg og ikke lenger behøver lage spesielle ar- 
rangement for å holde barn utenfor det virkelige sam- 
funn. Fortsatt vil det være behov for læring, og for å 
holde kulturarven ved like. Men det vil bli læring i hen- 
hold til opplevde behov og lyster blant dem som søkte 
denne læring, ikke i henhold til påbud som følge av opp- 
nådd alder. 

Drømmen om en skole blir drømmen om et samfunn 
som gir det samme som den gode skole. Det kan ikke bli 
noe annet enn nettopp det gode samfunn. 


* For en beskrivelse av Vidaråsen, se Engel (1971) 

Appendix 

Utsnitt fra Mønsterplanen 

Noen eksempler hentet fra Mønsterplan for grunnskolen, 
Oslo 1971. 

I matematikk skal det i en overgangstid være adgang 
til å velge mellom to planer. Vårt utsnitt er tatt fra alter- 
nativ 2, som tydeligvis etter en overgangsperiode skal bli 
gyldig for alle. Vårt utsnitt gjelder de anbefalte arbeids- 
måter for 7 — 9 klassetrinn. (Mønsterplanen s. 153 — 163). 
Vi tar også med bestemmelsene om vurdering av elevenes 
tilegnelse av dette stoffet. Ved fysikk/kjemi foreligger det 
bare ett alternativ. I dette fag skal det ikke gis karakterer, 
men «Lærerens vurdering av elevens framgang og utvik- 
ling i faget må gjøres kjent også for foreldrene.» (Møn- 
sterplanen s. 222) 

7. — 9. klassetrinn 

I det etterfølgende er det løst en del oppgaver, særlig 
innenfor de emner som i forhold til tidligere leseplaner 
representerer nytt stoff. Løsningene er ikke ment å være 
mønster, men et forslag om hvordan det kan gjøres. Opp- 
gavene er også ment å gi en pekepinn om vanskegrad 
innenfor de enkelte emneområder. Det er også tatt med 
noen selvinstruerende oppgaver. 

1 . 

Logikk og mengdelære. 

Logikk: 

Den matematiske logikk sammen med 
deler av mengdelæren inneholder deler av 
den terminologi som brukes ved bevis og 
forklaringer i matematikken. Disse emnene 
representerer viktige deler av fagspråket. 
Innledningen i logikk må gjøres svært 
elementær, og en forsøker å knytte de logiske 
begrepene til begreper fra dagliglivet. En 
innøving av sammensatte logiske utsagn må 
skje på intuitivt grunnlag, og innføringen i 
sannhetsverdien for negasjon og de fire 
grunnleggende sammensatte utsagn (kon- 
junksjon, veljunksjon, implikasjon og bi- 
implikasjon) bør skje på grunnlag av disku- 
sjoner med elevene om hvordan vi bruker de 
logiske bindeord i vanlig språk. 

Eksempler på analyse av logiske formler 
]kan være: 

Still opp sannhetsverdi tabellen for den 
logiske formelen: “ 1 (p A~]q) 

Vi ser at foruten kolonne for p og q trenger vi : 

1) en kolonne for ~ | q 

2) en kolonne for p a” 1 q 

3) en kolonne for ~1 (p a" 1 q) (sluttresulta- 
tet). 


Sannhetsvcrditabell 


p 

q 

~lq 

P A_ Iq 

1(pA-|q) 

s 

s 

u 

u 

s 

s 

u 

s 

s 

u 

u 

s 

u 

u 

s 

u 

u 

s 

u 

s 


Et riktig resultat i denne oppgaven er betin- 
get av at en på forhånd har innøvd (intuitivt) 
sannhetsverdiene for negasjon og konjunk- 
sjon. 

Et noe mer sammensatt logisk utsagn av 
typen (p V - |q) V(HpAq) er eksempel på 
en rimelig oppgave på 8. og 9. klassetrinn. 
På 9. trinn bør også logikken brukes i geo- 
metriske bevis der dette faller naturlig. En 
rekke bevis og bevistyper (eks. kontrapositivt 
bevis for midtnormalsetning og rettvinkel- 
mengden i geometrien) vil bli langt klarere, 
og elevene vil ha større mulighet for å kunne 
påpeke de vanskelige punktene, dersom en i 
beviset benytter matematisk logikk. Av 
hensyn til denne bruken av logikk kan det 
være fruktbart å innøve begrepet ekvivalente 
utsagn allerede på 7. trinn. 


Nedenfor er det gitt et eksempel på hvor- 
dan en bruker sannhetsverditabell for å 
undersøke om to logiske utsagn er ekviva- 
lente: 

Undersøk om utsagn p=>q, “Iq^lp cr 
ekvivalente.. 


Sannhetsverditabell 



Eksempler av denne type brukes for å fastslå 
generelt at to logiske formler som har samme 
sannhetsverditabell, er ekvivalente. 

Åpningen i sannhetsverditabeller p: (s,s, 
u,u) q: (s,u,s,u) må være standard for å 
slippe komplikasjoner i forbindelse med 
sammenlikning av sannhetsverditabeller. 

De innledende bemerkninger som er 
gjort til innføring av logikk, gjelder også 
for mengdelære. Elevene har før lært om 
mengder. Den videreføring som skjer i dette 
emnet på 7. trinn, består i at en knytter de 
mest elementære operasjoner til logikk og 
mengdebyggcr. 

Eks. A HB={x|xGAaxGB} 
AUB={x|xGAVxGB} 

A — B= {x |x GAax $B} 

J e A= {x|xGE ax $A} 

A^B<>(Vx) (x GA=>xGB) 
A£B4£(3 x) (xGAax^B) 

Skrivemåten for de to siste definisjoner kan 
en bare vente av de mest modne elever på 7. 
trinn. 

Dessuten vises enkle mengdealgebraiske 
formler ved bruk av Venndiagram. 

Eksempel på oppgave i mengdealgebra 
som høver på 7. og 8. klassetrinn: 

Vis ved Venndiagram at union er distributiv 
over snitt. Altså: 

A U(B nC) = (A UB) fl(AUC) 

Bevis : 

En må tegne de tre mengdene slik at alle 
muligheter er dekket. (Se neste side !) 


r 








A 



Behandler hver av sidene for seg: 


A 



A skravert slik : H 
B DC skravert slik: //// 

A U (B DC) er det som er rammet inn med 
tykk strek. 

A 



(AUB)fl (AUC) 

A U B skravert : M AUC skravert : ////// 

Snittet mellom A U B og A U C er det som er 
skravert to ganger. Snittet er rammet inn 
med tykk strek. 


På 8. og 9. trinn bør de mengdealgebraiske 
oppgavene være noe mer komplisert*,. 
Mengdelæren vil på disse trinn i større monn 
bli knyttet til geometrien, idet en lager en 
såkalt fullstendig føring av geometriopp- 
gaver. Under behandlingen av rasjonale ut- 
trykk og likninger med rasjonale uttrykk 
brukes også til en viss grad begreper fra 
mengdelæren. For å unngå differensiering i 
det matematiske språk må dette stadig øves 
i forbindelse med all matematikk. 

3. 

Tilordningsregler. 

Det er svært viktig at de vanlige regne- 
reglene som addisjon, subtraksjon, multipli- 
kasjon, divisjon innen holdes ved like 
gjennom ct høvelig oppgavéstoff. 

Oppgaver om tilordningsregler på 8. 
trinn vil representere noe nytt. I dette emnet 
er det store muligheter for differensiering'. 
Oppgavene kan - fra å være pedagogisk 
hjelpemiddel til innøving av vanlige regne- 
regler - lede helt fram til gruppebegrepet. 
Som eksempel på progresjon og spennvidde 
i slike oppgaver betraktes tilordningsregelcn 
a ob=ab+a+b grunnmengde E— 

{0, 1,2,3} 



Undersøkelse av Iukkethet* og kommutativi- 
tet begrenser seg her (endelig grunnmengde) 
til en direkte lesning av tabellen. 

Man kan ved direkte å undersøke symme- 
trien i tabellen (tall som ligger symmetrisk 
om diagonalene, er like) fastslå at tilord- 
ningsregelen er kommutativ innen E. 

I tilknytning til en slik oppgave kan det 
være naturlig å spørre etter løsningsmengden 
til det åpne utsagn x o2=ll, dvs. å bestem- 
me {x GE|x o2=1I }. 

Løsningsmengden kan finnes ved direkte 
lesning av tabellen, eller ved innsetting i 
tilordningsregelen. 

I det etterfølgende eksempel vil grunn- 
mengden være E = Q,og tilordningsregelen 

a ob=ab+ a+b. 

•Da det fins tall i tabellen som ikke er med i 
grunnmengden, er grunnmengden ikke luk- 
ket overfor tilordningsregelen. 


. 


Lukkethet. 

At Q er lukket overfor en tilordnings- 
regel ring, betyr at for ethvert element a,b 
som tilhører grunnmengden, vil også a ob 
tilhøre grunnmengden. 

Definisjon av lukkethet kan kort skrives 
slik: 

(Va,b eQ) (a ob eQ). 

For to vilkårlig valgte a,b eQhar en: 

2) abea Q b ab+ (a+b) € ^ a ° b 6Q - 

altså Qer lukket overfor a ob. 

Den kommutative lov. 

Av eksemplet side 155 ser det ut som om 

1) x Oy=y Ox 

For å undersøke om den kommutative lov 
gjelder innen Q må en vise at (1) er sann 
for ethvert x,y eQ. 

Med symboler (2) 

(Vx,y eQ) (x Oy=y Ox) 

Behandler hver av sidene for seg: 

x Qy— xy-f x+y 
y Qx=yx+y-f-x= xy-l-x+y 

Resultatet viser at (2) er sant. 

Den assosiative lov. 

Som innledende betraktninger om asso- 
siativitet kan følgende oppgaver høve: 

Regn ut: 

(*ol) 02 
og 

i 0(1 02) 

Utregning: 

ol)o2=8 ^o(l o2)=8 

Resultatet tyder på at tilordningsregelen er 
assosiativ. Av eksemplet over ser det ut som 
om 

(3) (x Oy) Oz=X o (y Oz) 

For å fastslå assosiativitet må en vise at (3) 
gjelder for ethvert x,y,z eQ. 

Med symboler: 

(4) (Vx,y,zeQ) ((x oy) oz=x o(y oz)) 


Behandler hver av sidene for seg: 

(x Oy) Oz = (x Oy)z+(x Oy) + Z 
= (xy+x-f-y)z+ (xy+x-hy) + z 
= xyz+ xy-f- xz-f yz+ x+ y-f- z 

x o(y oz)=x(y Oz)-fx+ (y Oz) 

= x (yz+ y+ z) + x-f* (yz-f* y+ z) 

=xyz+ xy+ xz4* yz-f- x-f y-f z 

Resultatet viser at (4) er sant. 

Den distributive lov. 

En sammenlikning med x(y+z)=xy+xz 
kan lønne seg. 

Gitt tilordningsregelen: aob=ab-ha+b, 
a * b=a+b+ 1. 

Undersøk om «ring» er distributiv over 
«stjerne». 

Som for den assosiative lov kan et innledende 
talleksempel være høvelig. Undersøkelse av 
distributivitet er noe mer krevende, og en 
bør her velge enkle oppgaver. 

Bevis: 

Må vise at for ethvert x,y,z eQhar en: 

(5) X 0(y *z) = (x Oy) *(x Oz) 

Med symboler 

(6) ( Vx,y,z € Q) (x o (y * z) = (x Oy) * 

(X 02)) 

Behandler hver side for seg: 

x o (y *z;=x • (y *z)+x-f (y *z) 
=x(y+z+ l)+x+ (y+z+1) 

=xy+ xz+ 2x+ y+ z+ 1 

(X Oy) *(x Oz) = (x Oy)+(x Oz)-f 1 
= (xy+x+y)+ (xz+x+z)+ 1 
=xy+ xz+ 2x+ y+ z+ 1 

Resultatet viser at (6) er sann. 

Elevene må også gjøres fortrolige med 
distributivitet i logikk og mengdelære. 

Nøytralt element. 

Innføringen av nøytralt element bør be- 
handles i forbindelse med nøytralt element 
for de vanlige regneregler (tilordnings- 
reglene: multiplikasjon, addisjon). 

En bør under innøvingen begrense seg til 
å behandle nøytralt element for tilordnings- 
rcgler når grunnmengden er endelig, og der 
grunnmengden inneholder det nøytrale ele- 
mentet. 

Det nøytrale element vil da kunne leses 
direkte ut fra tabellen. I dette eksemplet 


a ob=ab+a+b cr det nøytrale elementet 
e=0 (se tabellen). 

For modnere elever på 8. trinn og for 
elever på 9. trinn bør det nevnes hvordan en 
finner det nøytrale elementet når grunn- 
mengden ikke er endelig.. 

Eks. aob=ab+a+b E= Q 

Definisjon: (e: nøytralt element.) 

(3eeQ) (VxeQ) (eOx=xOe=x). 

Skrivemåten her kan en bare vente vil bli 
forstått av de mest modne elevene, og den 
bør brukes først når eleven språklig har opp- 
fattet hva nøytralt element er. 

Det er før vist at a ob er kommutativ 
(ingen nødvendig betingelse), og det er der- 
for tilstrekkelig å undersøke om e Ox=x 

e ox— x 

0 

ex+e+x=x 

$ 

e(x+ 1) =0 

e=0 gjør likningen til et sant utsagn, og 
følgelig er e=0 et nøytralt element. 


Inverst element. 

Avsnittet bør innledes med eksempler på 
inverst element for tilordningsreglene addi- 
sjon og multiplikasjon. 

Eks. : Gitt tilordningsregelen aob=ab+a 
*f b. 

Undersøk om det innen EcQ^ eksi- 
sterer et inverst element a. 

Ut fra definisjonen fås: aOa=e (a ob 
kommutativ) 

-r\ n 
aoa=0 

aa+a+a =0 
_ 

a= I+T .^ E =Q-{-l} 

Altså innen £ = 0,— {— 1 } eksisterer et in- 
verst element. 

_ o 

Eks.: For a— 2 får vi a=— -, og det betyr 
2 

at det inverse element til 2 er — når til- 
ordningsregelen er a ob. 


Invers tilordningsregel. 

I innøvingsfasen kan det lønne seg å 
knytte invers tilordningsregel til tilordnings- 
reglene multiplikasjon og divisjon. 

Eks. : Gitt tilordningsregelen 
a ob=ab+a+b 


Problemet går ut på å finne en ny tilordnings- 
regel aQb med følgende egenskaper innen 
EgQ: 


(adb) ob=a 

(aQb) • b-(- (aQb)-f- b=a 


aQb= 


a-b 
1 + b 


E=Q-{-l) 


Åpne utsagn i forbindelse med tilordnings- 
reglcr. 


Eks.: x 04=-^- kan gi grei trening i brøk- 
regning. 

Mer kompliserte åpne utsagn passer på 9. 
klassetrinn. 

Eks.: Bestem: {xeQjxOx=3} 

Løsning: x Ox=3 

ox 2 -f2x=3 
o(x+ 1) 2 =4 
o |x+ 1 1=2 

o(x+ 1=2) V (x-f 1 — —2) 

ox=l V x = —3 

L= {x eQjx o x =3 } 

= {- 3 , 1 } 


Begrepene som er innført i forbindelse med 
tilordningsreglene, leder helt fram til gruppe- 
begrepet. Imidlertid vil en undersøkelse om 
en mengde er organisert til en gruppe, ofte 
være problemadsk, dersom ikke opplysnin- 
ger om lukkethet er oppgitt. Oppgaver om 
grupper uten oppgitt lukkethet bør derfor 
ikke forekomme. 

Spørsmål i forbindelse med den kommu- 
tative, den assosiative og den distributive 
lov bør formes slik: «Vis at tilordnings- 
regelen er (ikke er) ». Eller: «Undersøk 

om ». Dette er avhengig av hvor stor 

del et slikt spørsmål utgjør av en gitt opp- 
gave. Oppgaver, av den første type vil være 
særlig velegnet som selvkontrollerendc opp- 
gave. 


10 — Hvis skolen ikke fantes 


4 . 

Likningcr. Ulikheter. 


6 . 

Geometri. 


Finn løsningsmengden : 


x+4<3 • (5 — 2x) Grunnmengde: Q, 

. Bruker den distributive lov og fjerner 
* parentesen. 

x+4<jl5-6x 

. Legger til 6x og trekker fra 4 ifølge 
" addisjons- og subtraksjonsloven. 
6x+x+4— 4<15— 4— 6x+6x 

0 Trekker sammen. 

7x<ll 


$ 


Dividerer med 7 på begge sider ifølge 
divisjonslovea. 


Al 

x< T 


De manuelle ferdigheter i konstruksjons- 
oppgaver bør alle elever kunne klare. Der- 
imot vil evnen til å skrive en analyse være 
ulik. Men alle bør få prøve seg på en enkel 
analyse i forbindelse med enkle trekant- 
konstruksjoncr. Noen elever bør klare en 
vanlig firkantkonstruksjon med tilhørende 
analyse og de enkleste beregninger. De mest 
modne elever bør også få prøve seg på noe 
vanskeligere teoretiske spørsmål, bevis og 
beregninger. 

Det skulle være nokså. enkelt å finne fram 
til oppgaver som gir alle elever mulighet til 
å vise hva de duger til. Her tar vi med et 
eksempel på en noe større oppgave som kan 
gi3 fortrinnsvis på 9. trinn, og som antas å 
kunne gi passende arbeid for de fleste elever 
i en klasse: 


Løsningsmengden blir 

L={x 6QJx+ 4<3(5— 2x)}= {x eQjx<^} 

De fleste elever vil kunne løse denne opp- 
gaven. At elevene skriver hva de gjør, er 
viktig i innøvingsfasen. Siden skal teksten- 
bare tas med på oppfordring. 

. Modnerc elever vil kunne løse likninger 
som inneholder rasjonale uttrykk som: Be- 
stem løsningsmengden til 

»(«+U :-H- * + 1 Grunnmengde: Q 

Defmisjonsmengden : 

D= {xeQ.lx*i}=q-{l} 

x(x-f *l) _|_|_ x+ 1 
x— 1 x— 1 


Multipliserer med (x — 1) 
$ på begge sider ifølge 

multiplikasjonsloven. 


x(x+l)=x— 

•1+x+l 

$ 

Bruker den distributive 
lov og trekker sammen. 

x 2 +x— 2x 

0 

Trekker fra 2x på begge 
sider ifølge subtraksjons- 

loven. 

x 2 — x— 0 


* 

.Faktoriserer. 

x(x— 1)=0 



$ a • b=0 a— 0 Vb=0 
x=0 V(x=l) 

L= {x eD [ X(x+i) =1+ x+I}^ { 0 } 
* x— 1 x— 1 


a) Gitt to punkter A og B slik at AB=6 cm. 
Finn alle de punkter som ligger slik 
at d(P,A)=d(P,B). 

Hva kaller vi denne punktmengden ? 

b) Konstruer en firkant ABDE slik at 
AB=6 cm, d(A,E)=d(B,E), E ligger 
4 cm fra AB, z.D=90°, og d(D,E) 
==d(D,B). 

Oppgaven føres fullstendig. 

c) Normalen fra E skjærer AB i F. Forklar 
hvorfor AF=FB. 

d) Finn AE. Hvor lang er BE ? Bcgrunn 
svaret. 

e) Finn ■ Z DEB og- z: DBE. 

f) Beregn sidene DE og BD. 

g) Finn firkantens flateinnhold. 

h) Ved formlik avbildning skal vi lage en 
ny firkant AB'D'E' slik at AB' : AB 
=3 : 2. 

i) Finn arealet av firkanten AB'D'E. 


En bør presisere at det er hovedløsningene 
( — symmetriske og ikke konvekse løsninger) 
det spørres etter. Videre bør en prøve å 
variere oppgavene i noe større monn enn 
det har vært vanlig, slik at alle delemnene 
holdes ved like gjennom oppgaver. Spesielt 
bør de fire kongruensavbildninger og form- 
lik avbildning trekkes inn i oppgavemateri- 
alet, også ved avgangsprøver. 


Eksempler på fullstendig føring av opp- 
gaver. 

Eks. 1. En trekant ABD skal konstrueres. 
Siden AB=8.0 cm, ^A=45° og 
zlD=90° 

Konstruer trekanten og før oppgaven full- 
stendig. 


1. Hjelpefigur. 


D 



Måleenhet: cm. 


2. Analyse. 

Begynner med en linje 1 og avsetter AB 
=8,0 på 1. 

Punktet D er bestemt ved : 

1) ^A=45° 

2) zD=90° 

Bruker mengdene: 

1 ) V= {P U (AP,1) =45° a A G 1 } 

2) R={P|AP±BP) 

IIgVaDgR^DgV flR 
Så følger konstruksjonen. 


Eks. 2. I en firkant ABDE er zB=90°, 
d(A,D) = 10,0, d(B,D)=6,0, 
z.BAD=z.DAE og ^ADE=90°. 
Konstruer firkanten og før opp- 
gaven fullstendig. 

Måleenhet: cm. 

Beregn AB og arealet av AABD. 

Konstruer en normal fra B til AD. 
Kall fotpunktet F. 

Beregn BF. 


1. Hjelpefigur. 


E 



2. Analyse med forklaring. 

Begynner med å avsette d(A,D) = 10,0 på 
linjen 1. 

Hjørnet B er bestemt av disse opplysningene: 

1) ZB=90° 

2) d(D,B)=6,0 

Bruker mengdene: 

1) R={P|AP!DP}og 

2) C= {P|d(D,P) =6,0 } 

b grab g c-s>b gr nc 

Hjørnet E cr bestemt av disse opplysningene : 

1) z.BAD=z.DAE 

2) z. ADE=90° 

Bruker mengdene: 

1) Vj= {P |z(AP,l) = < zBAD aA Gl } 

2) V 2 = {P | z. (DP,1)=90 9 aD Gl } 
EGV,AEeV 2 oEGV, nv 2 

Firkanten ABDE blir den søkte firkant. 

2. Konstruksjon. 

(Konstruksjonen er vist på neste side.) 



For å finne AB bruker vi den pytagorciske 
setning på AABD: 

AB=x cm 

x 2 =10,0M>,0 2 
x 2 = 100-36 

a: AB=8,0 cm 

Arealet av AABD = ? »- ■ cm 2 =24 cm 2 . 
Vi setter BF=y cm. 


Konstruksjon betyr bruk av passer og linjal. 
Tegning betyr bruk av alle hjelpemidler. 
Metodene må anses som likeverdige. 

Med fullstendig føring menes: 1) Hjclpefigur. 
2) Analyse med forklaring. 3) Konstruksjon, 
eventuelt tegning. 

7. 

Relasjoner, funksjoner m.m. 

Eksempel på oppgave i relasjoner bestemt 
ved åpne utsagn. 

Gitt mengdene A= {2,4,6} og B= {1,2,3}. 
En relasjon frå A til B er gitt ved utsagnet 
x+y<5, x 6 A Ay eB. 

Mengden av de ordnede tallpar som gjør 
utsagnet sant, skal bestemmes. (Relasjonens 
graf.) 

Alle tallpar i A X B må prøves. 

AxB= {(2,1), (2,2), (2,3), (4,1), (4,2), 
(4,3), (6,1), (6,2), (6,3)} 


o : Normalen BF = 4,8 cm. 


Prøves alle tallparene i det åpne utsagn 
x+y<5, lar man grafen: 

G— {(2,1), (2,2)} 


G er derfor ikke funksjonsgraf, og det åpne 
utsagnet y |x kan ikke bestemme en funksjon 
fra A til B. 


I et aksesystem fås: 



O 

G 


2 


4 


r-™ 


Dette kan også illustreres, ved pilmetoden. 



G= {(x,y)|x+y<5}={(2,l), (2,2)} 


Innføringen av relasjoner bør skje gradvis. 
Innledningseksemplene bør i størst mulig 
utstrekning hentes fra elevenes egen erfa- 
ringsverden. Velegnede illustrasjonsmetoder 
er: pilmetode, aksemetode og koordinat- 
system. 

Funksjoner. 

Eks. 1. Gitt A=B= {1,2,4,6,8,10}. 

Undersøk om det åpne utsagnet 
y |x kan bestemme en funksjon fra 
A til B. 


Eks. 2. En funksjon f er gitt ved f(x)=2x— 2 
Df= {0,1, 2, 3,4}, og en annen funk- 
sjon er gitt ved g(x) =£x-f* 1 
D g ={0,l,2,3,4}. 

(I slike oppgaver bør vi ha Df=D g 
=M.) 

a) Undersøk om det finnes et tall som 
er slik at g(x)=f(x). 

b) Illustrer begge funksjonsgrafene i 
samme koordinatsystem. 

c) Bestem Vf og V g 

a) Løsningsmengden. 

L={xeM|g(x)=f(x)}={2} 

b) 


( 2 ) 



c) Av funksjonsgrafens illustrasjon ser vi 
Vi== {-2, 0,2, 4, 6} 


Relasjonsgrafen bestemmes: 
x=l gir y= 1 
altså (1,1) eG 
x=2 gir y=l Vy =2 
altså (2,1), (2,2) GG 

Her kan allerede undersøkelsen stanse, da 
det i G er to elementer som begge har 2 som 
førstekomponent. 


V«= {l,f, 2,|, 3}. 

Absoluttverdifunksjonen. 

Eks. Tegn grafen til funksjonen gitt ved 
f(x)=|x-2|,D,=R 


( 2 ) 



Ved løsning av annengradsulikheter kan 
absoluttverdifunksjonen anvendes. 

Eks. : Bestem løsningsmengden til 
x 2 — 4x < 5 

$ Danner fullstendig kvadrat. 

(x— 2) 2 <9 

^ Tar kvadratroten på hver side. 

| x — 2 | <3 Løses grafisk 'ved bruk av grafen 
tilf(x)=|x-2|(fig. 1). 

L={xEQ[x 2 -4x<5} 

= {xEQj-l<x<5} 


9. 

Regning med algebraiske uttrykk. 

Eksempel pa. cn selvinstruerende oppgave. 
Som eksempel velges definisjonsmengde. 
Enkelt eksempel: 


Et tilsvarende, men noe mer krevende ek- 
sempel: 

STT+ir? Grunnmcngde: Q. 

En brøk er ikke definert når nevneren er lik 
null. 

Det betyr at hver av nevnerne må være for- 
skjellig fra null. 

2x4 1 40 og 3x— 44=0 

som gir 

x4=-£ax 4= f 

Dcfinisjonsmengden blir 

D={xeQ|x+-lAx+§}=Q.-{-i,J} 

Følgende eksempler er kompliserte og er 
beregnet på modne elever. 

Bestem defmisjonsmengden dl 


3x — 4 ; 6x 2 — 8x 
4x41 ‘ 4x43 


Grunnmengde: Q, 


En vet at nevner må være forskjellig fra null 
om brøker skal ha noen mening. Det gir at 

a) 4x4140 b) 4x4340 

0 $ 

x4-f 

c) 6x 2 -8x40 

0 

2x(3x— 4) 4=0 
(x40) a (x4f) 


3x4-7 

Finn definisjonsmengden dl 

Grunnmengde: Q, 

En brøk cr ikke definert når nevneren er null. 
Dette betyr at x— 4 må være forskjellig fra 0. 
Det gir: 

x— 440 

x44 


Definisjonsmengden 

D = {x EQjx4 — j ax4 -|ax40ax44) 

= Q-(-i -h 0,4) 

3x— 4 . 6x 2 — 8x _ 4x43 
4x+l * 4x43 ~2x(4x4 1) 

Vis dette. 

En følger så opp med et par oppgaver. 


Definisjonsmengden blir derfor alle x44 
Det kan skrives slik: 


D={xeQ|x44}=Q.-{4} 

Prøv nå selv å finne definisjonsmengden til 
x4 7 23x— 4 7 — 6x 6 
x— F 5x-*4* 3x46* 7 — 2x 


Framgangsmåten er som i eksemplet oven- 
for. 


VURDERING 


Gjennom observasjoner og kontroll av elevenes skriftlige 
arbeider og ved muntlig eksaminasjon må læreren få klart 
for seg elevenes ferdigheter og muligheter i faget. Det bør 
brukes kontrollprøver og diagnostiske prøver ved avslut- 
ningen av de enkelte regneavsnitt. 

Elevene må hjelpes til å vurdere sine egne prestasjoner. 
Vurderingen må gjennomføres slik at den stimulerer 
elevene til videre arbeid med faget. 

Det skal gis én karakter i matematikk. Ved fastsetting 
av standpunktkarakter må elevenes totale prestasjoner 
legges til grunn. Det må i samsvar med fagets mål legges 
avgjørende vekt på elevenes kunnskaper og ferdigheter, 
vurderingsevne og arbeidsevne og holdning til faget og til 
arbeidet med faget. 

Det vises ellers til reglementets bestemmelser om karak- 
tergivning. 


7. — 9. klassetrinn 

Lærestoffet i fysikk/kjemi for ungdomstrinnet er ordnet 
i åtte hovedgrupper som hver for seg har en indre sam- 
menheng. Til sammen belyser dette stoffet viktige hoved- 
prinsipper i fysikk/kjemi. Det er anledning til å behandle 
stoffet i andre naturlige sammenhenger enn angitt neden- 
for. Det bør tas med noen viktige tekniske/industrielle 
anvendelser som har tilknytning til lærestoffet. 

Stoffets partikkelnatur 

Atomer, molekyler og molekylfysikk. 

Aggregattilstander, tilstandsforandringer. 

Reine stoffer, blandinger. 

Grunnstoffer, kjemiske tegn, det periodiske system. 

Enkle lovmessigheter for gasser og væsker 
Trykk i gasser og væsker, oppdrift (Boyle-Mariottes lov, 
Arkimedes' lov). 

Luft og vann, forurensninger. 

Forbrenning og brennbare stoffer. 

Kjemisk sambinding, enkle reaksjonslikninger. 

Grunnleggende begreper og lover 
Kraft, masse og treghet. Reaksjonskraft. 

Bevegelse, fart, akselerasjon, kretsbevegelse. 

Lov om konstant masse, veiing og kjemiske beregningen 

Elektrisk strøm og elektromagnetisme 
Strømstyrke, spenning, motstand, effekt. 

Ohms lov. 

Induksjon og energioverføring. 

Elektronrør, katodestråler og røntgenstråler. 

Optikk 

Refleksjon, brytning. Fargespredning (spektrum). 

Lysets bølgenatur. 

Emisjon og absorbsjon. 

Lysets kjemiske og elektriske effekt. 

Uorganisk kjemi 

Atomets bygning, elektroner og ioner som bærere av 
elektrisk ladning. 

Oksydasjon, reduksjon. 

Kjemisk binding, valens, affinitet. 

Elektrolyse, syrer, baser og salter. 

Metaller og ikke-metaller. 

Kjernefysikk 

Radioaktivitet, naturlig og kunstig. 

Atomspalting og atomenergi. 

Organisk kjemi 

Viktige karbonforbindelser (kull, olje, hydrokarboner, 
alkoholer, karboksylsyrer, fettstoffer, karbohydrater og 
proteiner). 

Litt om vaskemidler, også syntetiske. 

Litt om plast. 

Norsk/dansk ordliste 


bråke, støje, lave ballade 
departementet, ( undervis - 
nings)ministeriet 
dytte, puffe 
femne, omfatte 
fylke, amt 

fylkesskolesjef, amtsskole- 
direktør 

fylkesskolestyre, amt et s folke- 
valgte skoleledelse 
førstelærer, viceskoleinspektør 
gagnleg, gavnlig 
gjørme, mudder 
gløgg, kvik 
groer, spirer 
gre, rede 

juling, prygl, bank 
klasseforstander, klasselærer 
legdefolk, aftægtsfolk 
leilending, forpagter 
lei seg, blive ked af det 
leting, søgen 

olabukser, cowboybukser 
oppseding, opdragelse 
rusle, gå langsomt 
røff, hård 

råtass, ubehøvlet person 


sertifisering, udstedelse af cer- 
tifikater, karaktergivning 
sinna, vred 

skoledirektør, ministeriets lo- 
kale repræsentant i amtet 
skoleinspektør, kommunal 
viceskoledirektør 
skolesjef, kommunal skole- 
direktør 

skoleskyss, transport af skole- 
børn 

skolestyre, kommunens folke- 
valgte skoleledelse, skole - 
kommission 

skolestyrer, skoleinspektør 

sumplende, sump 

sånn passe, tilpas 

telje, tilhugge , tilpasse 

terge, drille 

trøbbel, besvær 

tull, tosseri 

utedo, udendørs lokum 
vanleg, sædvanlig 
vassgraut, vandgrød 
vasse, soppe 
veketipne, ugetime 

